**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΙΣΟΤΗΤΑΣ, ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 13 Μαρτίου 2018, ημέρα Τρίτη και ώρα 14.10΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, υπό την προεδρία του κ. Αντώνιου Συρίγου, Προέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Ι) Κύρωση της Σύμβασης του Συμβουλίου της Ευρώπης για την Πρόληψη και την Καταπολέμηση της Βίας κατά των γυναικών και της Ενδοοικογενειακής Βίας και προσαρμογή της ελληνικής νομοθεσίας, ΙΙ) Ενσωμάτωση της 2005/214/ΔΕΥ απόφασης – πλαίσιο, όπως τροποποιήθηκε με την απόφαση – πλαίσιο 2009/299/ ΔΕΥ, σχετικά με την εφαρμογή της αρχής της αμοιβαίας αναγνώρισης επί χρηματικών ποινών και ΙΙΙ) Άλλες διατάξεις αρμοδιότητας Υπουργείου Δικαιοσύνης, Διαφάνειας και Ανθρωπίνων Δικαιωμάτων» (2η συνεδρίαση – ακρόαση εξωκοινοβουλευτικών προσώπων).

Στην Επιτροπή παρέστησαν ο Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Σταύρος Κοντονής, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Άρτεμις Καλαβάνου, Πρόεδρος της «ΧΕΝ Ελλάδος», Νικόλαος Χιωτάκης, μέλος του Δ.Σ. της Κεντρικής Ένωσης Δήμων Ελλάδας (ΚΕΔΕ), Άννα - Ειρήνη Μπάκα, Δρ., Επιστημονική Συνεργάτιδα της Εθνικής Επιτροπής για τα Δικαιώματα του Ανθρώπου (ΕΕΔΑ), Χριστίνα Αγγέλη, Ειδική Επιστήμονας στον Κύκλο Ίσης Μεταχείρισης του Συνηγόρου του Πολίτη, Ελένη Κατωμελίτη, Νομικός – Μέλος του Πανελλαδικού Διοικητικού Συμβουλίου της Ένωσης Γυναικών Ελλάδος (ΕΓΕ), Χριστίνα Σκαλούμπακα, Πρόεδρος της Ομοσπονδίας Γυναικών Ελλάδας (ΟΓΕ), Φωτεινή Βρύνα, επικεφαλής του Τομέα Ισότητας των Φύλων της Ένωσης Περιφερειών Ελλάδας (ΕΝΠΕ), Φωτεινή Σιάνου, Συντονίστρια Προγραμμάτων, μέλος του Δ.Σ του Κέντρου Έρευνας και Δράσης για την Ειρήνη (ΚΕΔΕ), Ειρήνη – Ελένη Αγαθοπούλου, Πρόεδρος του Δ.Σ. του Κέντρου Ερευνών για Θέματα Ισότητας (ΚΕΘΙ), Νίκη Ρουμπάνη, Πρόεδρος του Ελληνικού Δικτύου Γυναικών Ευρώπης, Διονυσία Βωβού, Πρόεδρος της Οργάνωσης Γυναικείων Δικαιωμάτων «Το Μωβ», Χρυσηίδα Σφανδού, Πρόεδρος της Ένωσης Ελληνίδων Νομικών, Νικολέτα Μπασδέκη, εκπρόσωπος της Ολομέλειας Δικηγορικών Συλλόγων Ελλάδας, Πρόεδρος του Δικηγορικού Συλλόγου Λάρισας, Μαρίνα Γαλανού, Πρόεδρος του Σωματείου Υποστήριξης Διεμφυλικών, Ευθυμία Ιωαννίδου, επικεφαλής ελληνικής αντιπροσωπείας Ευρωπαϊκού Lobby Γυναικών, Nuru Sheikh, εκπρόσωπος της Οργάνωσης Ενωμένων Γυναικών της Αφρικής, υπεύθυνη για τα social media, Παναγιώτα Παρασκευά, Κοινωνική Λειτουργός του Δικτύου Μεταναστριών «Μέλισσα», υπεύθυνη για την πρόληψη και καταπολέμηση της βίας κατά των γυναικών, Ελένη Φώτου, Δικαστική Ψυχολόγος- Αντιπρόεδρος του Ινστιτούτου Πρόληψης και Θεραπείας της Βίας και Προώθησης της Ισότητας των Φύλων ΒΙΑ-ΣΤΟΠ, Σταυρούλα Ζέλλου, μέλος της επιστημονικής επιτροπής της Πανελλαδικής Οργάνωσης Γυναικών «Παναθηναϊκή», Άντα Τσαρέα, μέλος της Γυναικείας Ομάδας Αυτοάμυνας και Αγγελική Σεραφείμ, Δικηγόρος, υπεύθυνη νομικών υπηρεσιών του Κέντρου Γυναικείων Μελετών και Ερευνών «ΔΙΟΤΙΜΑ».

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Βάκη Φωτεινή, Στέφος Ιωάννης, Γκιόλας Ιωάννης, Θελερίτη Μαρία, Λάππας Σπυρίδων, Μορφίδης Κωνσταντίνος, Μπαλλής Συμεών, Κατσαβριά Χρυσούλα, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Ριζούλης Ανδρέας, Σαρακιώτης Ιωάννης, Σταματάκη Ελένη, Συρίγος Αντώνιος, Τζαμακλής Χαρίλαος, Βέττας Δημήτριος, Τσόγκας Γεώργιος, Ψυχογιός Γεώργιος, Βορίδης Μαυρουδής (Μάκης), Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Παναγιωτόπουλος Νικόλαος, Αχμέτ Ιλχάν, Χριστοφιλοπούλου Παρασκευή (Εύη), Γερμενής Γεώργιος, Ηλιόπουλος Παναγιώτης, Λαγός Ιωάννης, Συντυχάκης Εμμανουήλ, Καβαδέλλας Δημήτριος, Λυκούδης Σπυρίδων και Παναγούλης Ευστάθιος.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κ.κ. Δριτσέλη Παναγιώτα, Ζεϊμπέκ Χουσεΐν, Καρασαρλίδου Ευφροσύνη (Φρόσω), Καστόρης Αστέριος, Μεγαλοοικονόμου Θεοδώρα, Σκούφα Ελισσάβετ, Θραψανιώτης Εμμανουήλ, Λιβανίου Ζωή, Βούλτεψη Σοφία, Κουκοδήμος Κωνσταντίνος, Κεφαλίδου Χαρούλα (Χαρά), Γρέγος Αντώνιος, Μεγαλομύστακας Αναστάσιος και Μαυρωτάς Γεώργιος.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Κυρίες και κύριοι συνάδελφοι, συνεχίζεται η επεξεργασία και εξέταση του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Ι) Κύρωση της Σύμβασης του Συμβουλίου της Ευρώπης για την Πρόληψη και την Καταπολέμηση της Βίας κατά των γυναικών και της Ενδοοικογενειακής Βίας και προσαρμογή της ελληνικής νομοθεσίας, ΙΙ) Ενσωμάτωση της 2005/214/ΔΕΥ απόφασης – πλαίσιο, όπως τροποποιήθηκε με την απόφαση – πλαίσιο 2009/299/ ΔΕΥ, σχετικά με την εφαρμογή της αρχής της αμοιβαίας αναγνώρισης επί χρηματικών ποινών και ΙΙΙ) Άλλες διατάξεις αρμοδιότητας Υπουργείου Δικαιοσύνης, Διαφάνειας και Ανθρωπίνων Δικαιωμάτων» (2η συνεδρίαση – ακρόαση εξωκοινοβουλευτικών προσώπων).

Προτείνω, γιατί είχε μείνει εκκρεμές, οι επόμενες συνεδριάσεις της Επιτροπής μας, δηλαδή, η επί της αρχής ψήφιση και η κατ' άρθρο συζήτηση να γίνει την Πέμπτη 15 Μαρτίου και ώρα 14.00΄ στην Αίθουσα Γερουσίας και, ακολούθως, η δεύτερη ανάγνωση, την Πέμπτη 22 Μαρτίου και ώρα 12.00΄.

Τον λόγο έχει η κυρία Καλαβάνου.

ΑΡΤΕΜΙΣ ΚΑΛΑΒΑΝΟΥ (Πρόεδρος της «ΧΕΝ Ελλάδος»): Κύριε Πρόεδρε, σας ευχαριστώ πάρα πολύ για την πρόσκληση.

Η «ΧΕΝ Ελλάδος» χαιρετίζει το σχέδιο νόμου και είμαστε πάρα πολύ χαρούμενες για αυτή την έκβαση, γιατί θεωρούμε ότι η Σύμβαση αποτελεί ένα πρότυπο νομοθετικό καινοτόμο εργαλείο. Εισαγάγει μια καινοτόμα διοικητική πρακτική, την οποία βλέπουμε για πρώτη φορά να προτίθεται να εφαρμοστεί σε εθνικό πλαίσιο.

Θεωρούμε ότι όλη η δουλειά, η οποία έχει γίνει ήταν εξαιρετική, αλλά θα κάνω μόνο κάποιες παρατηρήσεις, θα είμαι πολύ σύντομη. Η κατάργηση της παραγράφου 3 του άρθρου 339 του Ποινικού Κώδικα θεωρούμε, ότι ικανοποιεί ευρύτερα την κοινή γνώμη, γιατί αυτό ήταν ένα αναχρονιστικό άρθρο.

Η προσπάθεια ευαισθητοποίησης των αστυνομικών οργάνων και των δικαστικών λειτουργών θεωρώ ότι θα αποτελέσει μια πρόκληση για όλους μας, καθώς η έννοια της αυτοάμυνας και η χρόνια βάναυση και εξευτελιστική μεταχείριση που οδηγεί σε διάπραξη εγκλήματος, θα πρέπει να λαμβάνεται υπ' όψη.

Επίσης, προτείνουμε για τα άτομα εκείνα που προβαίνουν σε ένα έγκλημα, θα θέλαμε να δούμε τόσο την έννοια της αυτοάμυνας όσο και μέσα από αυτή την πρότυπη διοικητική πρακτική που εισαγάγεται, να μπορεί η δικαστική οδός να λαμβάνει υπόψη της την ευαλωτότητα των θυμάτων, όταν τελούν ένα έγκλημα και να λαμβάνεται υπόψη η χρόνια βάναυση και εξευτελιστική μεταχείριση γυναικών και παιδιών.

Η Σύμβαση αποτέλεσε για μας ένα εργαλείο στη διάρκεια του Οκτώβρη – Νοέμβρη, που επικοινωνήσαμε σε 13 περιφέρειες της χώρας, σε τοπικό επίπεδο, με φορείς, πολίτες άνδρες και γυναίκες, το κάναμε γνωστό στην Κοινότητα και ζητήσαμε ψήφισμα και υπογραφές σε 13 περιφέρειες της χώρας, όπως είπα.

Καλωσόρισε ο κόσμος τη Σύμβαση - θέλω να το ξέρετε αυτό - και μας δόθηκε η ευκαιρία και η τιμή να καταθέσουμε ένα σύνολο πάνω από 15.000 υπογραφές στον Πρόεδρο της Βουλής, με αφορμή την κατάθεση του νομοσχεδίου την Ημέρα της Γυναίκας στο Ελληνικό Κοινοβούλιο. Σας ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Μπορούν να υποβληθούν και υπομνήματα, μετά ταύτα, γιατί είναι περιορισμένος ο χρόνος.

Στη συζήτηση, βέβαια, στο θέμα της διαδικασίας, συμμετέχει και ο Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Κοντονής, κάτι που παρέλειψα να το πω, όχι γιατί είναι αυτονόητο, αλλά, πολλές φορές, περιοριζόμαστε στους Βουλευτές μόνο, αλλά όλοι έχουν το δικαίωμα να ζητήσουν τον λόγο.

Τον λόγο έχει ο κ. Χιωτάκης.

ΝΙΚΟΛΑΟΣ ΧΙΩΤΑΚΗΣ (Μέλος του Δ.Σ. της Κεντρικής Ένωσης Δήμων και Κοινοτήτων (ΚΕΔΕ)): Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι Βουλευτές, εκ μέρους του Προέδρου της Κεντρικής Ένωσης Δήμων και Κοινοτήτων Ελλάδος, του κ. Πατούλη, θα μου επιτρέψετε να πω την τοποθέτηση του Δ.Σ. της ΚΕΔΕ.

Κύριε Υπουργέ, η Σύμβαση αποτελεί ένα σημαντικό βήμα για την πρόληψη και την καταπολέμηση της βίας κατά των γυναικών, καθώς συμβάλλει στην εξασφάλιση του σεβασμού των θεμελιωδών δικαιωμάτων του ανθρώπου. Θεωρούμε αναγκαία, όσο και αδήριτη, την ανάγκη εναρμόνισης της ελληνικής νομοθεσίας, ώστε τα θύματα βίας να απολαμβάνουν ίση προστασία σε όλα τα κράτη μέλη του Συμβουλίου της Ευρώπης. Πρωταρχικό μέλημα της Σύμβασης είναι η πρόληψη, που εκφράζεται με μια σειρά μέτρων για την εξασφάλιση της κατάρτισης επαγγελματιών που ασχολούνται με την αποτροπή των φαινομένων βίας και προσβολής της γενετήσιας ελευθερίας. Ωστόσο, η βασική υποχρέωση των συμβαλλομένων κρατών είναι να εξασφαλίσουν την υλοποίηση θεραπευτικών προγραμμάτων για τους δράστες των εγκλημάτων ενδοοικογενειακής βίας, καθώς και δράσεων δημοσιότητας για την κατάργηση των στερεοτύπων και την εξασφάλιση του σεβασμού της διαφορετικότητας.

Η Κεντρική Ένωση Δήμων Ελλάδας, αναγνωρίζοντας ήδη τη σπουδαιότητα της προστασίας των θυμάτων βίας, συνυπέγραψε τον περασμένο Απρίλιο το Πρωτόκολλο συνεργασίας με τη Γενική Γραμματεία Ισότητας των Φύλων, καθώς και άλλους συναρμόδιους φορείς για την υιοθέτηση κοινού πλαισίου διαδικασιών εντοπισμού, παραπομπής, φιλοξενίας, αλλά και παροχής συμβουλευτικών υπηρεσιών και δράσεων σε γυναίκες πρόσφυγες, θύματα ή εν δυνάμει θύματα βίας και στα παιδιά τους.

Το δίκτυο των δομών προστασίας και υποστήριξης γυναικών, θυμάτων βίας, που λειτουργεί η Γενική Γραμματεία Ισότητας, σε άριστη συνεργασία με τους δήμους, αποδεικνύει ότι οι δομές των 21 ξενώνων φιλοξενίας και των 40 συμβουλευτικών κέντρων ανά την Ελλάδα είναι απαραίτητες και καλύπτουν ουσιαστικές ανάγκες.

Προς αυτή την κατεύθυνση, θεωρούμε εξαιρετικά σημαντική την ενσωμάτωση της Σύμβασης στην εθνική νομοθεσία, ενισχύοντας περαιτέρω την ουσιαστική ισότητα των φύλων, καθώς θα συμβάλει καθοριστικά στην προστασία των θυμάτων βίας, ποινικοποιώντας συμπεριφορές, που μέχρι σήμερα διέφευγαν του ποινικού ενδιαφέροντος της πολιτείας.

Περαιτέρω, ως αιρετοί εκπρόσωποι της τοπικής αυτοδιοίκησης, είμαστε ένθερμοι υποστηρικτές υιοθέτησης ενός αποτελεσματικού συστήματος για την καταπολέμηση της βίας κατά των γυναικών και της ενδοοικογενειακής βίας, στοχεύοντας στη σταδιακή εξάλειψη των κοινωνικών στερεοτύπων και των σχέσεων εξουσίας, τόσο των γυναικών, όσο και των εν γένει ασθενέστερων κοινωνικών ομάδων, παιδιών και εφήβων.

Συνηγορούμε στην προστασία των γυναικών ενάντια σε όλες τις μορφές βίας, στην πρόληψη και την ποινική δίωξη, το σχεδιασμό ενός ολοκληρωμένου πλαισίου πολιτικών και μέτρων για την προστασία των θυμάτων. Επιπλέον, ένα δημοκρατικό, ευνομούμενο κράτος καλείται να θεσπίζει μέτρα και πολιτικές πρόληψης της βίας κατά των γυναικών, αλλά και μέτρα για την υποστήριξη των θυμάτων βίας από τους δράστες.

Τέλος, συνηγορούμε και υπερθεματίζουμε την επικύρωση της Σύμβασης, καθώς αποδεικνύεται ιδιαίτερα σημαντική και πλήρως εναρμονισμένη με τις ανάγκες της εποχής μας, ποινικοποιώντας ανάρμοστες συμπεριφορές, συμβάλλοντας καθοριστικά στην εξάλειψη των φαινομένων βίας, καθώς και οικογενειακής βίας. Ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Μπάκα.

Δρ. ΑΝΝΑ – ΕΙΡΗΝΗ ΜΠΑΚΑ (Επιστημονική Συνεργάτιδα της Εθνικής Επιτροπής για τα Δικαιώματα του Ανθρώπου (ΕΕΔΑ)): Κύριε Πρόεδρε, είμαι εδώ εκπροσωπώντας την Εθνική Επιτροπή για τα Δικαιώματα του Ανθρώπου, που αποτελεί το ανεξάρτητο συμβουλευτικό όργανο της πολιτείας σε θέματα προστασίας δικαιωμάτων του ανθρώπου, λειτουργεί εδώ και 18 χρόνια, σύμφωνα με τις αρχές των Παρισίων, των Ηνωμένων Εθνών, με βαθμό διαπίστευσης Α΄. Σε αυτή μετέχουν πρόσωπα οριζόμενα από 32 φορείς, ανεξάρτητες αρχές, πανεπιστημιακές σχολές, συνδικαλιστικές οργανώσεις, ΜΚΟ, πολιτικά κόμματα και υπουργεία, τα οποία συνέρχονται τακτικά σε ολομέλεια για τη λήψη αποφάσεων, μεταξύ των οποίων και παρατηρήσεις επί νομοσχεδίων, όπως συνέβη και στην παρούσα περίπτωση.

Ακριβώς για να υπάρχει δυνατότητα να φέρει σε πέρας αποτελεσματικά το έργο της, η Επιτροπή, που αποτελεί ένα δημοκρατικό και πολυσυλλεκτικό όργανο, αποτελεί πάγια παράκληση προς την Ελληνική Πολιτεία να λαμβάνουμε, όσο είναι αυτό δυνατόν, εγκαίρως το νομοσχέδιο, όσο και τις αιτιολογικές εκθέσεις.

Σε κάθε περίπτωση, είναι ευχάριστο ότι η Επιτροπή εισακούεται στο μέτρο που η αιτιολογική φαίνεται πως απαντά σε κάποια σημεία των παρατηρήσεων μας, που εστάλησαν στη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, στην Ειδική Επιτροπή Ισότητας, Νεολαίας και Δικαιωμάτων του Ανθρώπου, καθώς και στους βουλευτές.

Δεν θα ήθελα να επαναλάβω το κείμενο των παρατηρήσεων μας, που είναι αρκετά αναλυτικό και τεχνικό, παρά να περιοριστώ στο ότι η Επιτροπή καλωσορίζει τη νομοθετική πρωτοβουλία, που αποσκοπεί στην κύρωση της Σύμβασης της Κωνσταντινούπολης, την οποία αναμέναμε εδώ και καιρό, καθώς υπεγράφη το 2011 και ετέθη σε ισχύ το 2014.

Η Επιτροπή εξέφρασε κάποιες επιφυλάξεις, ως προς την αρτιότητα της ενσωμάτωσης του κειμένου στην ελληνική έννομη τάξη, δηλαδή κατά πόσο το σύνολο των διατάξεων, που προτείνονται, ικανοποιούν τις δεσμεύσεις της χώρας, όπως προκύπτουν από τη Σύμβαση. Ζητήματα, τα οποία απασχόλησαν, ήταν ιδίως τεχνικής, ποινικής φύσεως, όπως για παράδειγμα οι ποινικές διατάξεις που αφορούν στο Stalking και την εν γένει ποινική του αντιμετώπιση.

Για πρώτη φορά στην ελληνική έννομη τάξη, το εύρος εφαρμογής της Σύμβασης, το οποίο η ΕΕΔΑ πρότεινε και φαίνεται πράγματι να εισακούστηκε, όπως προκύπτει και από την αιτιολογική, πως θα πρέπει να είναι ευρύτερα εφαρμοστέα και σε περιπτώσεις που το θύμα είναι άνδρας, ανήλικο παιδί ή δυεμφυλικό άτομο, μια παρατήρηση που είχε κάνει η Επιτροπή και στην Έκθεσή της του 2015 για τα διεμφυλικά άτομα και τη νομική αναγνώριση της ταυτότητας φύλου.

Τέλος, να επισημάνουμε πως η Επιτροπή παρακολουθεί πρόσφατες συστάσεις σε ζητήματα έμφυλης βίας, όπως για παράδειγμα τις τελευταίες συστάσεις προς στην Ελλάδα της Επιτροπής του Συμβουλίου της Ευρώπης για το trafficking, αλλά και την προσπάθεια υιοθέτησης κανονιστικού κειμένου στο πλαίσιο της επικείμενης Διεθνούς Συνδιάσκεψης του Διεθνούς Οργανισμού Εργασίας για τον τερματισμό της βίας και της παρενόχλησης σε βάρος γυναικών και ανδρών στο χώρο της εργασίας, αλλά ασφαλώς και την τρέχουσα νομοθετική δραστηριότητα, όπως για παράδειγμα, το σχέδιο νόμου, για την προώθηση της ουσιαστικής ισότητας των φύλων και την καταπολέμηση της έμφυλης βίας, όπως έχει αναρτηθεί στο OPEN GOV, ενώ βεβαίως αναμένουμε πολύ μεγάλο ενδιαφέρον την Έκθεση της χώρας για τη ΣΕΝΤΑΟ στην Επιτροπή του ΟΗΕ για την εξάλειψη των διακρίσεων κατά των γυναικών.

Σας ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Να ενημερώσω ότι έχει σταλεί και έχει κατατεθεί στα πρακτικά έγγραφο από την κυρία Άννα Παπάζογλου, από την Κοινότητα LGB Νέων Αθήνας, με το οποίο μας ενημερώνει ότι δεν κατέστη δυνατό να παραστούν, ωστόσο μας έχουν στείλει και υπόμνημα για να μας ενημερώσουν για τις θέσεις και τις απόψεις τους.

Τον λόγο έχει η κυρία Αγγέλη.

ΧΡΙΣΤΙΝΑ ΑΓΓΕΛΗ (Ειδική Επιστήμονας στον Κύκλο Ίσης Μεταχείρισης του Συνηγόρου του Πολίτη): Εκ μέρους του Συνηγόρου του Πολίτη, σας ευχαριστούμε πολύ για την πρόσκληση. Η Σύμβαση του Συμβουλίου της Ευρώπης για την πρόληψη και καταπολέμηση της βίας κατά των γυναικών και της ενδοοικογενειακής βίας, που έρχεται σήμερα για ψήφιση στη Βουλή προς κύρωση αποτελεί την πληρέστερη σε επίπεδο διεθνών κειμένων προσέγγισης στο ζήτημα της έμφυλης βίας και καλύπτει όλες τις εκδηλώσεις ειδικότερα, τη σωματική βία, τη σεξουαλική βία, τη σεξουαλική παρενόχληση, τη ψυχολογική βία, αθέατη καταδίωξη, οικονομική βία, τον εξαναγκαστικό γάμο, τον ακρωτηριασμό γυναικείων γεννητικών οργάνων, την εξαναγκαστική έκτρωση και την εξαναγκαστική στείρωση.

Η Σύμβαση αποσκοπεί στην εναρμόνιση των εθνικών νομοθεσιών, αλλά και στην ανάπτυξη διοικητικών πρακτικών, που στοχεύουν στην πρόληψη και καταπολέμηση της βίας κατά των γυναικών και της ενδοοικογενειακής βίας, ώστε τα θύματα της βίας να απολαμβάνουν ίσης προστασίας σε όλα τα κράτη - μέλη του Συμβουλίου.

Ο Συνήγορος του Πολίτη εκτιμά ότι τα προβλεπόμενα στη Σύμβαση τόσο σε ό,τι αφορά τα μέτρα πρόληψης, όσο και τα σχετικά με την προστασία των θυμάτων, διαμορφώνουν ένα συνεκτικό πλαίσιο προστασίας, η αποτελεσματικότητα του οποίου ωστόσο ευθέως συναρτάται με την αντιστοίχως συνεκτική και απρόσκοπτη εφαρμογή του. Ιδιαίτερα σημαντική είναι η επέκταση του πεδίου ισχύος της ενδοοικογενειακής βίας σε επίπεδο συντρόφων, καθώς και η ποινικοποίηση συμπεριφορών, που μέχρι σήμερα διέφευγαν του ποινικού ενδιαφέροντος της Πολιτείας, όπως ο ακρωτηριασμός γενετικών οργάνων, τα εγκλήματα τιμής, ο εξαναγκασμός σε σύμβαση γάμου, η πρόβλεψη αποζημίωσης των θυμάτων και η προστασία των θυμάτων σε ηθικό-νομικό επίπεδο, σε επίπεδο τόσο πολιτικής, όσο και ποινικής δίκης.

Αντιστοίχως, σημαντική είναι η πρόβλεψη ειδικής προστασίας κατά τη διαδικασία επιστροφής των αλλοδαπών που είναι θύματα ενδοοικογενειακής βίας και προσέρχονται στις αρμόδιες αρχές, για να υποβάλουν σχετική καταγγελία.

Επιπλέον, εξαιρετικά θετικά αποτιμάται το γεγονός, ότι στο πλαίσιο αντιμετώπισης της βίας κατά των γυναικών προστατεύονται και οι τρανς γυναίκες κατά των οποίων οι βίαιες επιθέσεις είναι εξαιρετικά αυξημένες.

Ειδικότερα για το θέμα σεξουαλικής παρενόχλησης, υπενθυμίζεται ότι το συγκεκριμένο είδος παρενόχλησης, που συνιστά μορφή έμφυλης βίας, όταν συμβαίνει ειδικά στον εργασιακό χώρο ή κατά την πρόσβαση σε αυτό, ελέγχεται από την Αρχή μας, τόσο σύμφωνα με τον προηγηθέντα νόμο 3488/2006, όσο και με τον ισχύοντα 3896/2010, καθώς φορέας προώθησης και παρακολούθησης αρμονικής σχετικής νομοθεσίας είναι ο Συνήγορος του Πολίτη.

Ο Συνήγορος του Πολίτη έχει ερευνήσει σε βάθος πλήθος σχετικών υποθέσεων με λήψη μαρτυρικών καταθέσεων και περαιτέρω έρευνα και σε πολλές εκ των περιπτώσεων που θεωρήθηκαν βάσιμες έχει εισηγηθεί στις αρμόδιες υπηρεσίες εργασίας στην επιβολή προστίμων. Οι γυναίκες που είναι θύματα βίας πρέπει να καταστεί σαφές, ότι είναι θύματα εγκληματικών ενεργειών και παραβίασης θεμελιωδών δικαιωμάτων ανεπίτρεπτων στο πλαίσιο του ευρωπαϊκού και του εθνικού νομικού πολιτισμού και πλαισίου.

Η ψήφιση της Σύμβασης του Συμβουλίου της Ευρώπης για την πρόληψη και καταπολέμηση βίας κατά των γυναικών και της ενδοοικογενειακής βίας εκπέμπει αυτό το σαφές μήνυμα. Η αποφασιστικότητα της ελληνικής πολιτείας να το υλοποιήσει, μπορεί να σηματοδοτείται από την επικείμενη ψήφιση, απαιτεί ωστόσο διαρκή εγρήγορση και συνεργασία όλων των αρμόδιων διοικητικών και δικαστικών οργάνων για την αποτελεσματική εφαρμογή των οικείων προβλέψεων.

Επίσης, απαιτεί ειδική εστίαση στο ρόλο της εκπαιδευτικής διαδικασίας των παιδιών και των νέων, ώστε να καταπολεμηθούν κυρίως μέσω της εκπαίδευσης τα έμφυλα στερεότυπα και οι συμπεριφορές που καλλιεργούν την αποδοχή και την ανοχή στη βία κατά των γυναικών.

Ο Συνήγορος του Πολίτη στο πλαίσιο της θεσμικής του αρμοδιότητας ως φορέας προώθησης ίσης μεταχείρισης χαιρετίζει τη ψήφιση και θα αξιοποιήσει τη Σύμβαση αυτή στο πλαίσιο των αρμοδιοτήτων του, προκειμένου να ενδυναμωθεί η παρεχόμενη προστασία των θυμάτων έμφυλης βίας, για να καταστεί δυνατό, ο έμπρακτος σεβασμός των δικαιωμάτων τους.

Ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Κατωμελίτη.

ΕΛΕΝΗ ΚΑΤΩΜΕΛΙΤΗ (Νομικός - Μέλος του Πανελλαδικού Διοικητικού Συμβουλίου της Ένωσης Γυναικών Ελλάδας (Ε.Γ.Ε.)): Θεωρούμε ότι με το νομοσχέδιο αυτό θα έχουμε μια ολοκληρωμένη προσέγγιση στο ζήτημα της βίας κατά των γυναικών και θα καλύπτονται επαρκώς οι διάφορες μορφές βίας.

Η Σύμβαση του Συμβουλίου της Ευρώπης και η εναρμόνιση της εθνικής νομοθεσίας μας είναι ένα σημαντικό βήμα για την προάσπιση τελικά των ανθρωπίνων δικαιωμάτων των γυναικών. Το νομοσχέδιο αυτό στοχεύει στην εναρμόνιση των εθνικών νομοθεσιών των κρατών-μελών του Συμβουλίου της Ευρώπης έτσι ώστε, τα μέτρα πρόληψης και τα μέτρα καταστολής, να τηρούνται και να προστατεύονται τελικώς τα θύματα.

Θεωρούμε, ότι με την κύρωση της Σύμβασης του Συμβουλίου της Ευρώπης και την προσαρμογή της ελληνικής νομοθεσίας, θα αντιμετωπιστούν κοινωνικά προβλήματα και θα στηριχτούν τα θύματα βίας. Είναι ένα θετικό βήμα, είναι μια ουσιαστική εξέλιξη και βεβαίως τη στηρίζουμε.

Το νομοσχέδιο αναπτύσσεται σε 5 άρθρα με καλή νομοτεχνική διάρθρωση. Στο άρθρο 1 η Σύμβαση, στο άρθρο 2 οι τροποποιήσεις του Ποινικού Κώδικα συγκεντρωτικά, στο άρθρο 3 όλες οι τροποποιήσεις του νόμου 3500/2006, στο άρθρο 4 όλες οι άλλες τροποποιήσεις που αναφέρονται σε προγενέστερους νόμους συγκεντρωτικά.

Οφείλουμε να επισημάνουμε ότι το νομοσχέδιο έρχεται με καθυστέρηση, ωστόσο είναι θετικό και αναμενόμενο από γυναικείες οργανώσεις και την ελληνική κοινωνία δεδομένου ότι συμπληρώνει το θεσμικό μας πλαίσιο για την ισότητα.

Θεωρούμε ότι συμβάλλει στην αρτιότερη πληροφόρηση και ενημέρωση των γυναικών, των γυναικείων οργανώσεων, των νομικών και γενικότερα των επιστημόνων που ασχολούνται με τα θέματα αυτά και πιστεύουμε, ότι θα βοηθήσει στην εφαρμογή του θεσμού της νομικής βοήθειας, διότι εκεί υπάρχει απόλυτη συνεργασία με τους δικηγορικούς συλλόγους.

Το δεύτερο και τρίτο μέρος του νομοσχεδίου είναι άσχετο με τα θέματα της ισότητας και της βίας κατά των γυναικών, επομένως δεν θα το εξετάσουμε. Θεωρούμε, όμως, ότι δεν θα έπρεπε να συμπεριληφθεί σε ένα τόσο σημαντικό νομοσχέδιο για την ισότητα, να συμπεριληφθούν αυτά τα δύο μέρη, δεδομένου, ότι πρέπει να υπάρχει προσπάθεια και για τη αρτιότερη νομοτεχνική των νόμων.

Επίσης, πιστεύουμε ότι θα συμβάλει στη νομολογία. Πιστεύουμε ότι οι συνέπειες για την κοινωνία θα είναι θετικές, διότι θα υπάρχει προστασία των γυναικών από σοβαρές μορφές βίας, όπως ο αναγκαστικός γάμος, ο σκοπός στο ποινικό αδίκημα της εμπορίας ανθρώπων, εγκλήματα που διαπράττονται στο όνομα της τιμής, ο ακρωτηριασμός γεννητικών οργάνων, η απομάκρυνση του δράστη από το θύμα με αλλαγή κατοικίας, η προστασία των παιδιών, η προστασία της οικογενειακής ζωής, η αποζημίωση των θυμάτων βίας. Επίσης, θύμα, με το παρόν νομοσχέδιο, χαρακτηρίζεται το αγόρι ή ο άνδρας - μια καινοτομία - δίνεται έμφαση στην πρόληψη, ιδρύεται μηχανισμός παρακολούθησης ως ανεξάρτητο όργανο. Ποινικοποιείται το λεγόμενο έγκλημα το stalking, δηλαδή η επίμονη συμπεριφορά καταδίωξης και παρακολούθησης, η οποία επεμβαίνει στην ιδιωτική ζωή του θύματος, διευρύνει την προστασία της οικογένειας και στα πρόσωπα που ζουν με Σύμφωνο Συμβίωσης, εισάγεται απαγόρευση άδειας οπλοφορίας σε όσους έχει ασκηθεί ποινική δίωξη για εγκλήματα ενδοοικογενειακής βίας.

Ορίζεται η Γενική Γραμματεία Ισότητας ως συντονιστικός φορέας παρακολούθησης των θεμάτων αυτών, με προσθήκη νέων αρμοδιοτήτων, που ουσιαστικά αναβαθμίζει το έργο Γενικής Γραμματείας Ισότητας, εφόσον θα αναλαμβάνει τη συλλογή στατιστικών στοιχείων και θα υποστηρίζει έρευνες σχετικά με όλες τις μορφές βίας, που καλύπτει η Σύμβαση.

Και, βέβαια, θα αναφερθούμε θετικά στο ουσιαστικό και υποστηρικτικό έργο των 21 ξενώνων φιλοξενίας γυναικών, θυμάτων βίας με τα παιδιά τους, καθώς και στα σαράντα συμβουλευτικά κέντρα που βρίσκονται σε όλη τη χώρα, καθώς επίσης και την υλοποίηση του εθνικού σχεδίου δράσης, όπου προβλέπονται δράσεις συνέργειας και δράσεις συνεργασίας των φορέων της πολιτείας, της τοπικής αυτοδιοίκησης, των επιχειρήσεων και των γυναικείων οργανώσεων.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Σκαλούμπακα.

ΧΡΙΣΤΙΝΑ ΣΚΑΛΟΥΜΠΑΚΑ (Πρόεδρος της Ομοσπονδίας Γυναικών Ελλάδος (ΟΓΕ)): Κυρίες και κύριοι βουλευτές, συζητάμε σήμερα για ένα κείμενο πολυδιαφημισμένο και προβαλλόμενο εδώ και αρκετό καιρό ως η λύση προκειμένου να εξαλειφθεί η βία κατά των γυναικών. Αυτό που εμείς αμφισβητούμε και θέτουμε και προς την Επιτροπή, αλλά κυρίως προς τις γυναίκες του καθημερινού μόχθου, στις οποίες απευθυνόμαστε, είναι αν μπορεί η κύρωση αυτής της Σύμβασης να συμβάλει ουσιαστικά στην υπόθεση της γυναικείας ισοτιμίας. Από ό,τι φαίνεται, μάλλον χρησιμοποιείται και προβάλλεται από την Κυβέρνηση για να ξεπλύνει την πολιτική της που διαιωνίζει τη γυναικεία ανισοτιμία.

Γίνεται μια συστηματική προσπάθεια να χρησιμοποιηθεί το νομοσχέδιο για να κρύψει την πραγματική επίθεση στα δικαιώματα των γυναικών. Το κείμενο της Σύμβασης έχει χαρακτήρα, καταρχήν, διακηρυκτικό. Για να είμαστε ακριβείς, περιλαμβάνει και μια σειρά από θετικά στοιχεία και πλευρές, χωρίς όμως καμία εγγύηση για την εφαρμογή του στην πράξη. Προβάλλονται επιλεκτικά κάποιες μορφές βίας. Φωτίζετε το «δέντρο», ουσιαστικά, για να κρύψετε το «δάσος» της πολύμορφης βίας σε βάρος των γυναικών.

Όποια προσπάθεια και να κάνετε, δεν μπορείτε να κρύψετε τον εφιάλτη της εργοδοτικής βίας και τρομοκρατίας που βιώνουν οι γυναίκες και για αυτήν τη βία, δεν λέτε κουβέντα. Δεν υπάρχει καμία συγκεκριμένη αναφορά στη Σύμβαση. Είναι η βία της ανεργίας και των ευέλικτων εργασιακών σχέσεων. Είναι η βία να εργάζεσαι χωρίς εργασιακά και ασφαλιστικά δικαιώματα, χωρίς συλλογικές συμβάσεις, με τους μισθούς πείνας, που δεν φτάνουν να καλύψουν ούτε τις στοιχειώδεις ανάγκες της κάθε γυναίκας και της οικογένειάς της. Είναι η βία τού να μην έχεις αργία ούτε μια Κυριακή, για να την αφιερώσεις στην οικογένειά σου και στα ενδιαφέροντά σου.

Είναι η βία που στέλνει τη μητρότητα στο «απόσπασμα», γιατί θεωρείται κόστος για την εργοδοσία και το Κράτος. Είναι η βία που δίνει «αέρα στα πανιά» των εργοδοτών για να απολύουν εγκύους με το αντεργατικό νομικό οπλοστάσιο των προηγούμενων κυβερνήσεων που διατηρεί η σημερινή Κυβέρνηση. Είναι η βία του Κράτους που αφήνει άνεργες τις αναπληρώτριες εκπαιδευτικούς αν μείνουν έγκυες και έχουν επαπειλούμενη εγκυμοσύνη. Είναι η βία που θεωρεί την προστασία των παιδιών, των ηλικιωμένων και των ΑμεΑ ατομική υπόθεση των γυναικών και μάλιστα ακριβοπληρωμένη. Είναι η βία που βάζει «στον πάγο» το δικαίωμα των εργαζομένων γυναικών στη συνδικαλιστική δράση και την απεργία. Χωρίς την εξάλειψη αυτής της βίας, δεν θα υπάρξουν ποτέ οι προϋποθέσεις για να εξαλειφθεί και η ενδοοικογενειακή βία. Η κύρωση της Σύμβασης, παρά τα όποια θετικά στοιχεία, δεν έχει ούτε μια πρόβλεψη, για να μπορέσει μια γυναίκα να αντιμετωπίσει την ανασφάλεια της ανεργίας, της φτώχειας, για να σταθεί στα πόδια της χωρίς να αναγκάζεται να παραμείνει στα δεσμά μιας βίαιης οικογενειακής ή διαπροσωπικής σχέσης, αφού δεν της εξασφαλίζει τους όρους της κοινωνικής και οικονομικής της ανεξαρτησίας.

Αντίθετα, η Κυβέρνηση και για το 2018, συνεχίζει την περικοπή της κρατικής χρηματοδότησης σε κοινωνικές υπηρεσίες και υποδομές υγείας και πρόνοιας, ενώ, επικαλούμενη την ισότητα των φύλων, προωθεί τις πιο αντιδραστικές ρυθμίσεις, που καθιστούν τις γυναίκες εργαζόμενες τα μεγαλύτερα θύματα εκμετάλλευσης που αυξάνουν την κερδοφορία των επιχειρηματικών ομίλων. Τι άλλο παρά υποκρισία είναι να μιλούν για την εξάλειψη της βίας οι ίδιοι που έχουν την αποκλειστική ευθύνη για την πολιτική αυτή; Αντίστοιχα, υποκρισία είναι να υλοποιεί η Κυβέρνηση προγράμματα καταπολέμησης της βίας για τις γυναίκες πρόσφυγες, ενώ εμπλέκεται ενεργά στους ιμπεριαλιστικούς σχεδιασμούς ΗΠΑ, ΝΑΤΟ και Ε.Ε., που σπέρνουν τον πόλεμο και την προσφυγιά και διώχνουν εκατομμύρια γυναίκες από τις πατρίδες τους, αφήνοντάς τες βορά στα κυκλώματα σωματεμπορίας και του trafficking.

Η Σύμβαση προβάλλει τη φυλετική καταπίεση ως την αιτία της γυναικείας ανισοτιμίας, προβάλλοντας, ουσιαστικά, αντεστραμμένη την πραγματικότητα, γιατί δεν είναι η βία αυτή που γεννά τις διακρίσεις κατά των γυναικών και την υποδεέστερη θέση τους, αλλά η βία εμφανίζεται πάνω στο έδαφος των εκμεταλλευτικών σχέσεων, ως απόρροια της συνείδησης και των αντιλήψεων που αυτές οι εκμεταλλευτικές σχέσεις δημιουργούν και των προτύπων που καλλιεργούν και αναπαράγουν.

Σήμερα, που η επίθεση των επιχειρηματικών ομίλων για την αύξηση της κερδοφορίας τους γίνεται ολοένα και πιο βάρβαρη στους λαούς και ιδιαίτερα στις γυναίκες, τα φαινόμενα της ενδοοικογενειακής βίας πολλαπλασιάζονται. Οι γυναίκες που εκπορνεύονται αυξάνονται. Εμφανίζονται στο προσκήνιο με νέα δυναμική αντιδραστικές και σκοταδιστικές πρακτικές, όπως του ακρωτηριασμού των γεννητικών οργάνων. Για τα θύματα απαιτούνται ουσιαστικά και άμεσα μέτρα ανακούφισης που πρέπει να είναι υπόθεση δημόσιων και δωρεάν κοινωνικών υπηρεσιών. Αντί για αυτό, στη Σύμβαση δίνεται η κατεύθυνση διοχέτευσης κονδυλίων στους ιδιώτες, μέσω των ΜΚΟ, για τη διατήρηση του φαινομένου της βίας και των συνεπειών του.

Η Ομοσπονδία Γυναικών Ελλάδος, απαιτεί από την Κυβέρνηση μέτρα που ουσιαστικά μπορούν να συμβάλουν στην εξάλειψη της βίας κατά των γυναικών, μέτρα στήριξης των ανέργων γυναικών, των μονογονεϊκών και πολύτεκνων οικογενειών, μόνιμη και σταθερή δουλειά για όλες τις γυναίκες με αξιοπρεπείς μισθούς, με κατοχυρωμένες συλλογικές συμβάσεις εργασίας, με πλήρη εργασιακά και ασφαλιστικά δικαιώματα, για να μπορέσουν οι γυναίκες να σταθούν με αξιοπρέπεια στα πόδια τους και να πάρουν τη ζωή στα χέρια τους. Απαιτούμε χρηματοδότηση από τον κρατικό προϋπολογισμό για τη λειτουργία των κρατικών κοινωνικών υπηρεσιών και υποδομών για την πρόληψη του φαινομένου της βίας κατά των γυναικών και τη στήριξη των κακοποιημένων γυναικών με ξενώνες, τηλεφωνικές γραμμές κ.λπ., με την άμεση και πλήρη στελέχωσή τους από εξειδικευμένο προσωπικό, με μόνιμη και σταθερή εργασία, χωρίς καμία εμπλοκή ΜΚΟ και ΚοινΣΕπ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Βρύνα.

ΦΩΤΕΙΝΗ ΒΡΥΝΑ (Επικεφαλής του Τομέα Ισότητας των Φύλων της Ένωσης Περιφερειών Ελλάδας (ΕΝ.Π.Ε.)): Καλησπέρα σας. Κύριε Υπουργέ, κυρία Γενική Γραμματέα, κύριοι βουλευτές, η Ένωση Περιφερειών Ελλάδος και το Γραφείο Ισότητας, από την πρώτη στιγμή, αγκάλιασε το θέμα της Σύμβασης της Κωνσταντινούπολης και πολλές φορές έγιναν συζητήσεις και συσκέψεις πάνω σε αυτό το θέμα. Όλες οι εκδηλώσεις που είχαν γίνει μέχρι σήμερα, το πρώτο θέμα που είχαμε προτάξει – και χαίρομαι που βλέπω αρκετές γυναικείες οργανώσεις εδώ με τις οποίες έχουμε συναντηθεί – ήταν το θέμα της Κωνσταντινούπολης.

Η σημερινή συζήτηση για την κύρωση της Σύμβασης της Κωνσταντινούπολης για την καταπολέμηση της βίας, καλύπτει κάθε μορφή έμφυλης βίας και είναι το πρώτο νομικά δεσμευτικό μέσο στην Ευρώπη, με στόχο τη δημιουργία ενός ολοκληρωμένου νομικού πλαισίου για την προστασία των γυναικών από πράξεις βίας, καθώς και για την πρόληψη, δίωξη και εξάλειψη όλων των μορφών βίας κατά των γυναικών. Η Σύμβαση θεσπίζει, επίσης, έναν διεθνή μηχανισμό για την παρακολούθηση της εφαρμογής της σε εθνικό επίπεδο, κατά την πάγια τακτική των συμβάσεων που συνάπτονται εντός του θεσμικού πλαισίου του Συμβουλίου της Ευρώπης. Χαίρομαι γιατί όλες οι γυναίκες και όλες οι γυναικείες οργανώσεις που είναι σήμερα εδώ, πάλεψαν εδώ και πάρα πολλά χρόνια και πιστεύω ότι σήμερα, εν μέρει, νοιώθουν ικανοποιημένες για αυτήν την υπογραφή.

Η Σύμβαση επικεντρώνεται σε τέσσερα βασικά θέματα, πρόληψη, προστασία, δίωξη και παρακολούθηση. Περιλαμβάνει προβλέψεις για την κατάρτιση των επαγγελματιών που βρίσκονται σε επαφή με τα θύματα, εκστρατείες ευαισθητοποίησης, με την ανάπτυξη του σχετικού εκπαιδευτικού υλικού, δημιουργία προγραμμάτων θεραπείας για δράστες, παροχή υπηρεσιών στα θύματα, συμπεριλαμβανομένων των καταφυγίων για κακοποιημένες γυναίκες, τηλεφωνικών γραμμών εξυπηρέτησης και υπηρεσιών εξειδικευμένης ιατρικής ψυχολογικής και νομικής υποστήριξης.

Η βία κατά των γυναικών, δυστυχώς, ακόμη δεν έχει εκλείψει από τις κοινωνίες μας. Τα στοιχεία μιλούν από μόνα τους, καθώς το ένα τρίτο του συνόλου των γυναικών στην Ευρώπη έχουν υποστεί σωματική ή σεξουαλική βία τουλάχιστον μία φορά στην ενήλικη ζωή τους. Το 20% έχουν υποστεί παρενόχληση μέσω διαδικτύου. Μια στις τις 20 γυναίκες έχει πέσει θύμα βιασμού και ποσοστό μεγαλύτερο από το ένα δέκατο έχει υποστεί σεξουαλική βία με χρήση σωματικής βίας. Θα μου επιτρέψετε εδώ, να κάνω μια μικρή αναφορά και σε ένα πρόσφατο γεγονός που είχαμε ως καταγγελία εδώ στην Ελλάδα, με το θέμα του πρέσβη της Βενεζουέλας.

Η Σύμβαση της Κωνσταντινούπολης ακολουθεί συνολική και στοχευμένη προσέγγιση για την αντιμετώπιση της βίας κατά των γυναικών, που συνιστά παραβίαση των ανθρωπίνων δικαιωμάτων και ακραία μορφή διάκρισης. Θέτει στο επίκεντρο τα ζητήματα βίας κατά των γυναικών και των κοριτσιών, συμπεριλαμβανομένης και της ενδοοικογενειακής βίας.

Εδώ, πρέπει να ανοίξουμε μια παρένθεση, ότι σε μια περίοδο κρίσης, αυτά τα φαινόμενα δυστυχώς, έχουν μεγαλώσει και διευρυνθεί και η βία κατά των γυναικών και η ενδοοικογενειακή βία, ενώ παράλληλα προάγει τα δικαιώματα των θυμάτων. Η προσχώρηση της Ελλάδας στη Σύμβαση της Κωνσταντινούπολης, εξασφαλίζει ένα συναινετικό εθνικό νομοθετικό πλαίσιο, για την πρόληψη και καταπολέμηση της βίας κατά των γυναικών. Ωστόσο, είναι κάτι που για να φέρει αποτέλεσμα, θα πρέπει να μπει από το επίπεδο της πρωτοβάθμιας εκπαίδευσης. Διαφορετικά, θα μεγαλώσουμε σε κοινωνίες, που θα έχουν αποτύχει να εκπληρώσουν το ύψιστο καθήκον τους, που είναι η προστασία των πολιτών και των δικαιωμάτων τους. Σας ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Σιάνου.

ΦΩΤΕΙΝΗ ΣΙΑΝΟΥ (Συντονίστρια Προγραμμάτων - Μέλος του Δ.Σ. του Κέντρου Ερευνών και Δράσης για την Ειρήνη (ΚΕΔΕ)): Θα ήθελα να κάνω τρία σχόλια. Το πρώτο, να καλωσορίσω το νομοσχέδιο, που το περιμέναμε με μεγάλη αγωνία τόσα χρόνια, να συγχαρώ τη Γενική Γραμματεία Ισότητας των Φύλων, τη Γενική Γραμματεία Ανθρωπίνων Δικαιωμάτων και το Υπουργείο Δικαιοσύνης, για την δουλειά που έγινε για να έρθουμε εμείς εδώ σήμερα και να ζητήσουμε την επικύρωση του νομοσχεδίου αυτού.

Θέλω να σας πω ότι, από το 2011 μέχρι σήμερα, έχουν γίνει Ημερίδες, Σεμινάρια, Συνέδρια, έχουμε ασκήσει ποικιλότροπη πίεση σε εθνικό και πανευρωπαϊκό επίπεδο για την επικύρωση του νομοσχεδίου αυτού για να έρθει στη Βουλή, και υπάρχουν πάρα πολλές χώρες στο Συμβούλιο της Ευρώπης που έχουν ήδη επικυρώσει πολύ πριν από εμάς. Τον τελευταίο ενάμιση χρόνο, οι γυναικείες οργανώσεις οι περισσότεροι εκ των οποίων βρίσκονται μέσα σε αυτή την αίθουσα, έχουμε χτυπήσεις πόρτες, έχουμε τρέξει από το πρωί μέχρι το βράδυ ώστε να φτάσουμε εδώ που είμαστε σήμερα και δεν μπορούμε παρά να εκφράσουμε την χαρά μας γι’ αυτό.

Δεύτερο θέμα, είναι το θέμα της εφαρμογής δεν ξέρω πόσες εδώ μέσα είμαστε παλιές που το 1995 ήμασταν στο 4ο Παγκόσμιο Συνέδριο του ΟΗΕ, για τις γυναίκες, «Γυναίκες, Ισότητα, Ειρήνη» ο τίτλος του Συνεδρίου εκείνου. Είχαμε υπολογίσει τότε ότι χωρίς πολιτική βούληση, χωρίς πολιτικές παρεμβάσεις εάν πούμε ότι η κοινωνική οικονομική εξέλιξη, η εξέλιξη της τεχνολογίας κλπ., θα φέρουν αναγκαστικά της ισότητα θα περιμένουμε περίπου 400-500 χρόνια όπως είχαν υπολογιστεί. Θέλω να υπογραμμίσω πόσο σημαντική είναι η πολιτική παρέμβαση, η εκδήλωση της πολιτικής βούλησης.

Ήθελα, επίσης, να σας πω ότι ούτε και εγώ είμαι πολύ καλά με τον Καπιταλισμό και τον Ιμπεριαλισμό και με τον πόλεμο που διεξάγεται. Όμως, δεν μπορούμε να περιμένουμε την ανατροπή του Καπιταλισμού και του Ιμπεριαλισμού και την κατάργηση των πολέμων. Προσωπικά, εργάζομαι για την κατάργηση των πολέμων και την εξάλειψη κάθε μορφής βίας. Εντωμεταξύ μέχρι να γίνει αυτό το όραμα πραγματικότητα, έχουμε χρέος να κάνουμε μικρά καθημερινά βήματα να σώσουμε μια γυναίκα. Με αυτό το πρίσμα θα ήθελα να παρακαλέσω πάρα πολύ, η οπτική αυτή του τεράστιου χώρου των πολλαπλών διακρίσεων, να ληφθεί υπόψη κατά την επεξεργασία και αυτού του νομοσχεδίου.

Υπάρχουν γυναίκες με παιδιά και εισόδημα μηδέν, θα σας παρακαλέσω πάρα πολύ, για 5 δευτερόλεπτα, να σκεφτείτε τι σημαίνει εισόδημα μηδέν, να μην περιμένεις δραχμή από πουθενά, πριν αρχίσουμε και λέμε και κάνουμε κριτική. Ο χώρος αυτός έχει από φυλακισμένες γυναίκες με τις οποίες ασχολούμαι συστηματικά τα τελευταία 7 χρόνια, έχει ΡΟΜΑ που όσο κάτω πάμε εμείς λόγω της κρίσης τόσο πιο βαθιά πάνε. Μετανάστριες, πρόσφυγες, πρέπει πάρα πολύ αυτό τον χώρο των πολλαπλών διακρίσεων, διότι συμφωνώ ότι, η κρίση πραγματικά έχει εξαφανίσει δικαιώματα, δεδομένα δικαιώματα. Πρέπει με ιδιαίτερη προσοχή να τα προσεγγίσουμε. Σας ευχαριστώ πολύ για την προσοχή σας.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Αγαθοπούλου.

ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ (Πρόεδρος του Δ.Σ. του Κέντρου Ερευνών για Θέματα Ισότητας (ΚΕΘΙ)): Ευχαριστούμε, με τη σειρά μας, για την πρόσκληση στη σημερινή συνεδρίαση. Το νομοσχέδιο αυτό, τη Σύμβαση της Κωνσταντινούπολης, δηλαδή, την περιμέναμε πολλά χρόνια και τρέφουμε ιδιαίτερη ικανοποίηση που σύντομα θα αποτελεί νόμο του κράτους. Το ΚΕΘΙ, από την πρώτη ημέρα λειτουργίας του, είναι υπεύθυνο για την επιστημονική εποπτεία και την οργανωτική, διοικητική στήριξη των 14 συμβουλευτικών κέντρων της Γενικής Γραμματείας Ισότητας που βρίσκονται στις έδρες των Περιφερειών ενώ, από το Νοέμβριο του 2015, ανέλαβε και την επιστημονική εποπτεία όλων των συμβουλευτικών κέντρων και των ξενώνων φιλοξενίας, των 61 δηλαδή, υποστηρικτικών δομών του Πανελλαδικού Δικτύου για την Καταπολέμηση της Έμφυλης Βίας. Θα διευκρινίσω ότι είναι δημόσιες και δωρεάν δομές, που φορείς του κράτους υλοποιούν και όχι ΜΚΟ.

Επιπλέον, το ΚΕΘΙ είναι ο φορέας που παρέχει ψυχολογική εποπτεία στους συμβούλους εργαζόμενους και εργαζόμενες του δικτύου, όπως επίσης έχει συγκροτήσει και λειτουργεί ομάδα διερμηνέων, εδώ και 1,5 χρόνο περίπου, οι οποίοι εξυπηρετούν και καλύπτουν τις ανάγκες επικοινωνίας των γυναικών προσφύγων και μεταναστριών, καθώς και των παιδιών τους, τόσο στους ξενώνες όσο και στα συμβουλευτικά κέντρα. Λόγω της στενής μας ενασχόλησης με τις υποστηρικτικές δομές του δικτύου της Γενικής Γραμματείας Ισότητας, κατανοούμε πόσο σημαντική, αλλά και αναγκαία είναι η ψήφιση αυτού του νομοσχεδίου, όπως επίσης και πόσο σημαντικό εργαλείο θα είναι από εδώ και πέρα στα χέρια των ελληνικών θεσμών και αρχών, για την πρόληψη και καταπολέμηση της έμφυλης βίας.

Επίσης, δεν μπορούμε παρά να επικροτήσουμε και το νομοσχέδιο του Υπουργείου Εσωτερικών, για την ουσιαστική ισότητα των φύλων, που έχει μπει ήδη σε διαβούλευση και ελπίζουμε γρήγορα να έρθει και αυτό προς ψήφιση στη Βουλή με το οποίο, εκτός των άλλων οι υποστηρικτικές δομές για την καταπολέμηση της έμφυλης βίας, θα γίνουν πλέον κρατικές δομές και η λειτουργία τους δεν θα εξαρτάται από ευρωπαϊκή χρηματοδότηση.

Οι δομές αυτές, λοιπόν, είναι ο βασικός μηχανισμός που περιγράφεται και στη Σύμβαση της Κωνσταντινούπολης για την πρόληψη και την καταπολέμηση της έμφυλης βίας, θα πρέπει να γνωρίζετε ότι σε αυτές, εξυπηρετούνται γυναίκες θύματα βίας όλων των μορφών ενδοοικογενειακής, βιασμού ή απόπειρας βιασμού, πορνείας ή trafficking, σεξουαλικής παρενόχλησης κ.λπ., αλλά και γυναίκες θύματα πολλαπλών διακρίσεων, μετανάστριες, πρόσφυγες, ΑμεΑ, άνεργες, μονογονείς κ.λπ., και. επιπλέον, θα ήθελα να επισημάνω ότι η πλειονότητα των γυναικών είναι θύματα βίας σε ενδοοικογενειακό πλαίσιο είτε από σύντροφο-σύζυγο είτε από πατέρα, μητέρα, αδελφό, πράγμα που συμβαίνει συχνά και σε ομοφυλόφιλες γυναίκες, οι οποίες εξυπηρετούνται και αυτές από τις δομές μας, και μάλιστα, έχουμε περιστατικά και trans ανθρώπων που έχουν ζητήσει βοήθεια και την έχουν λάβει.

Παρόλα αυτά, το έλλειμμα που εντοπίζεται σήμερα στη χώρα μας και που το θέτει και η Σύμβαση, αφορά στην αντιμετώπιση ανδρών θυμάτων βίας, που κατά την συντριπτική τους πλειονότητα, ανήκουν στην ΛΟΑΤΚΙ Κοινότητα. Σε πρόσφατη έρευνα που υλοποίησε το ΚΕΘΙ για τις διακρίσεις λόγω ταυτότητας φύλου και σεξουαλικού προσανατολισμού, διαφάνηκε πως υπάρχει ανάγκη δημιουργίας δομών ψυχολογικής και κοινωνικής υποστήριξης και για τα άτομα της ΛΟΑΤΚΙ Κοινότητας, τα οποία πέφτουν πολύ συχνά θύματα βίας, λόγω της ταυτότητας φύλου τους ή του σεξουαλικού τους προσανατολισμού.

Ως ΚΕΘΙ, λόγω της εμπειρίας μας από το δίκτυο δομών για τη βία κατά των γυναικών. αλλά και της πρόσφατης ενασχόλησης μας με τα θέματα ΛΟΑΤΚΙ, είμαστε διατεθειμένοι να συμμετέχουμε σε μια τέτοια πρωτοβουλία, η οποία θα πρέπει να αναληφθεί είτε από την Γενική Γραμματεία Ανθρωπίνων Δικαιωμάτων είτε από την Γενική Γραμματεία Ισότητας των Φύλων, ώστε να δημιουργηθούν και αυτές οι δομές στη χώρα μας.

Επιπλέον, ένα σημαντικό βήμα, παίρνοντας υπόψη τις εμπειρίες άλλων χωρών όπως η Ιταλία για παράδειγμα, είναι να υλοποιήσουμε προγράμματα συμβουλευτικής για τους δράστες κακοποίησης, κάτι που επίσης λείπει από τη χώρα μας. Σε χώρες που όμως ήδη εφαρμόζεται παίζει καταλυτικό ρόλο στην αντιμετώπιση της έμφυλης βίας. Όσον αφορά την πρόληψη, το ΚΕΘΙ έχει τη δυνατότητα και σύμφωνα με το εθνικό σχέδιο δράσης για την ισότητα των φύλων της Γενικής γραμματείας Ισότητας, να υλοποιήσει έρευνες και μελέτες καθώς και να αναλύσει τα υπάρχοντα στατιστικά των δομών που λειτουργούν, ώστε να σχεδιαστούν περαιτέρω πολιτικές και πρωτοβουλίες για την έμφυλη ισότητα από τους αρμόδιους φορείς.

Το ΚΕΘΙ έχει ήδη υλοποιήσει στο παρελθόν τις πρώτες πανελλαδικές επιδημιολογικές έρευνες για την ενδοοικογενειακή βία κατά των γυναικών, καθώς και για την σεξουαλική παρενόχληση στους χώρους εργασίας το 2003 και το 2004 αντίστοιχα και ως εκ τούτου, θα μπορούσε να αναλάβει την επικαιροποίηση των στοιχείων αυτών, όπως άλλωστε επιβάλει η Σύμβαση από όλες τις χώρες που την έχουν κυρώσει.

Επίσης, σύμφωνα πάλι με το Εθνικό Σχέδιο Δράσης για την ισότητα των φύλων, πολύ σημαντικό στοιχείο στο πεδίο της πρόληψης διαδραματίζει και η εκπαίδευση σε όλες τις βαθμίδες, καθώς και οι δράσεις δημοσιότητας και ευαισθητοποίησης.

Το ΚΕΘΙ έχει μακρόχρονη εμπειρία σε τέτοιες δράσεις και διοργάνωσης σεμιναρίων επιμορφώσεων σε διάφορους φορείς και σε αστυνομικούς και σε δημοσιογράφους, σχετικά με την έμφυλη βία και αυτό θα συνεχίσουμε να κάνουμε.

Τέλος, θα ήθελα να πω πως η κύρωση της Σύμβασης της Κωνσταντινούπολης απαιτεί όλα τα παραπάνω που αναφέρθηκαν για να μπορέσει να εφαρμοστεί στην πράξη, γι' αυτό επικροτούμε την ψήφιση της, αλλά, από την άλλη, δεν επαναπαυόμαστε, συνεχίζουμε να υλοποιούμε τις δεσμεύσεις της, διότι η πρόληψη και η αντιμετώπιση της έμφυλης βίας αποτελούν σημαντικό ζητούμενο στις μέρες μας, λόγω τόσο των ποιοτικών όσο και των ποσοτικών διαστάσεων του φαινομένου, αλλά και των επιπτώσεων που αποφέρει σε άνδρες και γυναίκες. Ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Ρουμπάνη.

ΝΙΚΗ ΡΟΥΜΠΑΝΗ (Πρόεδρος του Ελληνικού Δικτύου Γυναικών Ευρώπης): Ευχαριστώ πολύ, κύριε Πρόεδρε. Χαιρετίζουμε, και από τη δική μας οργάνωση, το Ελληνικό Δίκτυο Γυναικών Ευρώπης, αυτή τη Σύμβαση, η οποία έρχεται στο Κοινοβούλιο και την οποία περιμέναμε πολύ καιρό.

Είμαστε μια οργάνωση που έκανε την πρώτη γραμμή SOS στην Ελλάδα, γύρω στο 2002 με παλαιότερες δομές πάλι εξυπηρέτησης κακοποιημένων γυναικών και έχουμε περάσει τα 15.000 περιστατικά σήμερα. Έχουμε μια μεγάλη εμπειρία και από ενδοοικογενειακή βία, που αφορά κυρίως γυναίκες αλλά και άνδρες, σε ένα μικρό ποσοστό και θύματα trafficking.

Μέσα από την εμπειρία μας, αυτό που κυρίως θέλουμε να σημειώσουμε είναι ότι περιμένουμε από την καινούργια νομοθεσία και από τη Σύμβαση καταρχήν, να βάλει καινούρια όρια, δηλαδή, να έχουμε μια προαγωγή της ισότητας σε όλα τα επίπεδα, αλλά να το δούμε αυτό και στην εφαρμογή, γιατί η εφαρμογή είναι αυτό που κυρίως που μας απασχολεί.

Να σας δώσω κάποια παραδείγματα: Μία από τις δυσκολίες που θα έχουμε θα είναι στο θέμα της καταδίκης ανθρώπων, οι οποίοι απαγάγουν νεαρές κοπέλες και ασκούν ασέλγεια ή βιασμό και λέει ο νόμος ότι εφόσον τις παντρεύονται μετά παύει να υπάρχει θέμα. Δεν θα πρέπει να υπάρχει εκεί πέρα ζήτημα, πρέπει να το σκεφτούμε λίγο καλύτερα πάνω στο νομοσχέδιο.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Με συγχωρείτε. Καταργείται αυτό με το νομοσχέδιο.

ΝΙΚΗ ΡΟΥΜΠΑΝΗ (Πρόεδρος του Ελληνικού Δικτύου Γυναικών Ευρώπης): Μπράβο!

Αυτό το πράγμα πιστεύω ότι σύντομα θα μας δώσει τη δυνατότητα να δούμε και νεαρές Ρομά να μορφώνονται και να τελειώνουν την εκπαίδευσή τους πριν παντρευτούν, όπως παντρεύονται σήμερα σε πολύ μικρή ηλικία. Δηλαδή, ενώ δημιουργεί κάποιες οχλήσεις σε κάποιος ανθρώπους ο νόμος, νομίζουμε ότι αυτός θα βάλει καινούργια όρια και θα είναι πολύ καλύτερα τα πράγματα.

Έπειτα, έχουμε ένα θέμα με τις γυναίκες οι οποίες δεν έχουν χρήματα σήμερα. Η φτώχεια είναι η μεγαλύτερη παγίδα για την κακοποίηση, δηλαδή, όταν είσαι και κακοποιημένη και φτωχή, τότε δεν έχεις να πληρώσεις και δικηγόρο. Ένα από τα θέματα τα οποία έχουμε και αντιμετωπίζουμε σαν γραμμή SOS, είναι η μη δυνατότητα των γυναικών να πληρώνουν νομικές υπηρεσίες και πολλές φορές να έχουν την δωρεάν νομική βοήθεια.

Θα θέλαμε μια ιδιαίτερη εκπαίδευση σε αυτούς τους δικηγόρους που είναι κυρίως νέοι και άπειροι, όπως θα θέλαμε και μια ιδιαίτερη εκπαίδευση στους αστυνομικούς και, μέσα από ένα σύστημα επιμόρφωσης και εκπαίδευσης, ο νόμος και να γίνει γνωστός, αλλά και να εφαρμόζονται. Γιατί, αν έχουμε απλά τον νόμο και δεν γίνει μια συστηματική εκπαίδευση και στα νοσοκομεία, σε νοσηλευτές και γιατρούς, να αναγνωρίζουν με πρωτόκολλα τα θύματα βιασμού, τα οποία να είναι μια πεπατημένη. Δηλαδή, να ακολουθούν έναν αλγόριθμο, να λένε «θα κάνω αυτό, αυτό και αυτό», εφόσον διαπιστώνεται ενδοοικογενειακή βία ή βιασμός.

Αυτά είναι θέματα εφαρμογής και πρέπει να σας πω ότι η γραμμή μας τα τελευταία εννέα χρόνια λειτουργεί χωρίς καμία απολύτως χρηματοδότηση και όλη η παρέμβαση που κάνουμε και η πολιτική παρέμβαση και η παρέμβασή μας στη βοήθεια είναι από ανθρώπους δικηγόρους, ψυχολόγους, εκπαιδευτικούς που δουλεύουν δωρεάν. Θα θέλαμε, λοιπόν, εμείς σαν πολίτες, όταν αντιμετωπιζόμαστε σε συνθήκες βίας, κακοποίησης και χωρίς χρήματα, να έχουμε από το κράτος τέτοια αντιμετώπιση που να νιώθουμε αξιοπρέπεια.

Αυτή η αξιοπρέπεια πιστεύουμε ότι θα έρθει με μια συστηματική επιμόρφωση. Δηλαδή, να μη μείνει ο νόμος «γράμμα», να μπει στην εφαρμογή. Από την εκπαίδευση του σχολείου, από την εκπαίδευση στα πανεπιστήμια και από την επιμόρφωση εκείνων των επαγγελματιών που είναι στην «πρώτη γραμμή» αντιμετώπισης της κακοποίησης. Γιατί πιστεύουμε ότι θα γίνει ο νόμος ένα σημαντικό κομμάτι της ζωής μας.

Δεν πιστεύουμε ότι ένας νόμος τα «γιατρεύει» όλα. Αλλά, πιστεύουμε ότι όταν αυτός ο νόμος βάζει όρια και, ταυτόχρονα, υπάρχει κατάλληλη επιμόρφωση, ώστε να μπαίνει στην εφαρμογή, τότε έχουμε μια αλλαγή της κοινωνίας. Δεν μπορούμε να πούμε αν είναι η συστημική βία που μας βαραίνει περισσότερο ή η ενδοοικογενειακή, εγώ πιστεύω ότι η μία «τροφοδοτεί» την άλλη.

Τα κράτη τα οποία προωθούν την ισότητα έχουν και καλύτερη οικονομία. Βλέπουμε ότι αυξάνει και τους ρυθμούς ανάπτυξης και κοινωνικής ειρήνης. Άρα, θα θέλαμε μια τέτοια εφαρμογή του νόμου, που να μπορεί να κάνει και τις γυναίκες και τους άνδρες στην Ελλάδα να νιώθουν ότι είναι σε δικαιότερο και ασφαλέστερο περιβάλλον.

Ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Βωβού.

ΔΙΟΝΥΣΙΑ ΒΩΒΟΥ (Πρόεδρος της Οργάνωσης Γυναικείων Δικαιωμάτων «Το Μωβ»): Καλησπέρα και από εμάς, από «Το Μωβ».

Θέλουμε να πούμε και εμείς τη συμβολή μας, αφού το μελετήσαμε το νομοσχέδιο και πρέπει να πούμε ότι, βεβαίως, είναι χαρά που αυτή τη στιγμή πάει για κύρωση, αλλά είναι μεγάλη λύπη που έκανε 7 χρόνια, από δύο διαφορετικές κυβερνήσεις ή τρεις ίσως, για να έρθει να κυρωθεί.

Δεν είναι καθόλου μέλημα των ελληνικών κυβερνήσεων τα γυναικεία δικαιώματα, γι’ αυτό το λόγο είμαστε 107η χώρα στην κατάταξη των ποσοστών συμμετοχής γυναικών στα Κοινοβούλια σε παγκόσμια κλίμακα και έχουμε και πάρα πολλά άλλα ελλείμματα και, επειδή πολλά άλλα θέματα γυναικείων δικαιωμάτων είναι μπροστά μας, θέλω να επισημάνω ότι όλες αυτές οι καθυστερήσεις δεν βοηθούν στο να προχωρήσουμε και θεσμικά, ενώ, κοινωνικά, μπορώ να πω ότι, σε έναν βαθμό, προχωράμε πιο γρήγορα.

Τη Σύμβαση Κωνσταντινούπολης την είχαμε θέσει επιτακτικά πολλές γυναικείες οργανώσεις από το 2012, όπως, για παράδειγμα, το Ελληνικό Λόμπι Γυναικών Ευρώπης και άλλες. Πρόσφατα, 13 γυναικείες οργανώσεις επισκεφθήκαμε το Υπουργείο Δικαιοσύνης, την κυρία Γιαννακάκη, η οποία είναι παρούσα και όλα τα πολιτικά κόμματα και όλοι είπαν «ναι». Πάλι καθυστέρησε ακόμα περισσότερο. Νομίζω ότι πρέπει να δίδεται πολύ μεγαλύτερη σημασία στο θέμα των γυναικείων δικαιωμάτων.

Δεν θα παραλείψω, όμως, να πω ότι ζούμε σε μια συνθήκη όπου, πραγματικά, ο νεοφιλελευθερισμός δημιουργεί τρομερές ανισότητες ανάμεσα στους φτωχούς και τους πλούσιους και η διανομή τον πλούτο δημιουργεί νέου είδους συγκρούσεις, νέου είδους μαφίες, νέου είδους πλουτισμούς, άρα ο χώρος στον οποίο λειτουργούμε είναι αρνητικός.

Έχουμε αρκετές και πολύ συγκεκριμένες λεπτομερείς προτάσεις, τις οποίες δεν θα πω όλες, τις έχω στο υπόμνημα, διότι δεν έχω τον χρόνο.

Να πω, καταρχήν, ότι όλα αυτά τα κείμενα, τα οποία διαβάσαμε και τα οποία έχει αναρτήσει το Υπουργείο χρησιμοποιούν το αρσενικό γένος, λες και δεν υπάρχει το θηλυκό γένος στην ελληνική γλώσσα και λες και δεν είναι για τις γυναίκες και για τα δικαιώματα των γυναικών αυτή Σύμβαση.

Επίσης, να κάνουμε μια λίγο πιο θεωρητική παρατήρηση που είναι σημαντική. Μεταξύ των άλλων, λέει η Σύμβαση «μπορεί να συμβάλει στη χειραφέτηση των κοινωνικών υποκειμένων ανεξαρτήτως φύλου». Εδώ, θα ρωτήσω πού είναι τα δικαιώματα των γυναικών, να ζουν χωρίς έμφυλη βία ή φόβο και απειλή έμφυλης βίας; Θα ρωτήσω, μήπως σε τέτοιες διατυπώσεις υποκρύπτουμε την παλιά συνήθη ρήση ότι «δεν υπάρχουν γυναίκες και άνδρες, υπάρχουν άνθρωποι» και πάνω σ' αυτή την αντίληψη θεωρείτο και από κάποιες πλευρές ακόμα θεωρείται, το φεμινιστικό κίνημα περιττό για να μην πω επιβλαβές.

Θέλω να τονίσω ότι η Σύμβαση είναι για τα δικαιώματα των γυναικών, για την έμφυλη και ενδοοικογενειακή βία και εκεί πρέπει να εστιαστεί, παρά το γεγονός ότι, φυσικά, σε μια οικογένεια όπου ασκείται βία, υπάρχουν και αγόρια, κυρίως οι έφηβοι, τα μικρά παιδιά και ασφαλώς, για όλα τα μέλη της οικογενείας πρέπει να φροντίζει αυτή η Σύμβαση.

Είμαστε πολύ χαρούμενες που καταργείται το άρθρο 339 και πολύ λυπημένες που, σε αυτή τη χώρα της Ευρώπης, υπήρχε αυτό το άρθρο και, μόλις το βγάλαμε στην επιφάνεια πριν από 2 χρόνια, δεν καταργήθηκε αμέσως, υπήρχε και λειτουργούσε και έχουν παντρευτεί, με βάση αυτή την πρόνοια, 811 παιδιά, τα τελευταία 16 χρόνια, μεταξύ 12 και 14 ετών. Μάλιστα, ο Πρωθυπουργός είπε στη Βουλή, όταν συζητείτο άλλο νομοσχέδιο, «το ξέρουμε ότι στην έννομη τάξη μας είναι δεκτός ο γάμος από τα 10 χρόνια, καλώς ή κακώς». Τί να πω, όταν φθάνουμε σε αυτό και όταν για αυτό το άρθρο 339, δηλαδή, το αντίστοιχο στην Τουρκία, έγινε πρόταση να επιβληθεί αυτός ο Κανονισμός, δηλαδή, το μικρό κορίτσι να παντρεύεται τον βιαστή του και ήταν μετά το πραξικόπημα και ήταν σε πολύ στενές συνθήκες δικτατορικής διακυβέρνησης, όπως και είναι ακόμη, και, όμως, με τόση αντίδραση που υπήρξε, δεν κατάφεραν να το περάσουν και η τουρκική κυβέρνηση έκανε πίσω.

Έχω πάρα πολλά να σας πω, αλλά δεν θέλω να καταχραστώ τον χρόνο σας και θα σας υποβάλουμε τις απόψεις μας με το υπόμνημα που θα καταθέσουμε. Επίσης, θα ήθελα να πω ότι, εδώ και 30 χρόνια, πηγαίνουμε στα δικαστήρια για θέματα βίας, ενδοοικογενειακής βίας, trafficking κ.λπ. και γνωρίζουμε τα θέματα από πολύ κοντά και από την πλευρά των θυμάτων, άρα, κάνουμε προτάσεις πολύ συγκεκριμένες και λεπτομερείς, τις οποίες φυσικά θα δημοσιεύσουμε, αφού πρώτα τις υποβάλουμε σε εσάς.

Σας ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Toν λόγο έχει η κυρία Σφανδού.

ΧΡΥΣΗΪΔΑ ΣΦΑΝΔΟΥ (Πρόεδρος της Ένωσης Ελληνίδων Νομικών): Κύριε Πρόεδρε, θα ήθελα να σας ευχαριστήσω για την πρόσκληση εκ μέρους της Ένωσης Ελληνίδων Νομικών.

Οι μορφές της βίας κατά των ανθρωπίνων όντων είναι πολλές και ποικίλες, αλλά οι σημαντικότερες είναι η βία κατά των γυναικών και των παιδιών. Οι μορφές αυτές εμφανίζονται ποικίλες, όπως είναι η ενδοοικογενειακή βία, η σεξουαλική παρενόχληση, ο βιασμός, η λεκτική και σωματική κακοποίηση και η, ειδεχθέστερη όλων, διακίνηση των γυναικών. Ευτυχώς, το Υπουργείο συνέστησε Επιτροπή, την Ομάδα Διοίκησης Έργου, την ΟΔΕ, στην οποία συμμετέχει και η Ένωση Ελληνίδων Νομικών, για την καταπολέμηση και την κατάργηση της πορνείας. Η Ένωση Ελληνίδων Νομικών, βέβαια, δεν μας δόθηκε πολύς χρόνος για να θέσουμε όλα αυτά, δεχόμαστε όλα όσα λέει το νομοσχέδιο, όμως, θα μπορούσαμε να κάνουμε κάποιες παρατηρήσεις.

Στη συνέχεια, θα αναφερθώ στις προτάσεις μας, αν και έχουν περιληφθεί στο νομοσχέδιο, όμως, καλό είναι να ακούγονται, για να γίνονται συνείδηση όλων, για την προστασία των γυναικών και κυρίως των παιδιών.

Οι προτάσεις μας είναι: πρώτον, να παρέχεται άμεση στέγαση και οικονομική βοήθεια στα θύματα της βίας. Δεύτερον, να παρέχει το κράτος άμεση νομική υποστήριξη και ως προς αυτό, σας δηλώνω πως η Ένωση Ελληνίδων Νομικών είναι στη διάθεση των θυμάτων για τη νομική τους υποστήριξη. Τρίτον, να παρέχει το κράτος στα θύματα άμεση υγειονομική περίθαλψη. Τέταρτον, να αυξηθούν οι τηλεφωνικές γραμμές SOS για την άμεση και ταχύτερη προστασία των θυμάτων. Πέμπτον, να παρέχει το κράτος τη δυνατότητα εργασιακής ένταξης ανάλογης με τις ανάγκες και τις δυνατότητες των θυμάτων. Έκτον, να δραστηριοποιηθούν και να ενεργοποιηθούν δραστικότερα οι δημοτικές και αστυνομικές αρχές για την προστασία των θυμάτων της βίας και της διακίνησης και να αυξηθούν τα κέντρα προστασίας τους. Και έβδομον, να επιμηκυνθεί ο χρόνος παραμονής των θυμάτων βίας και της διακίνησης και μετά την καταδίκη των διακινητών, έτσι ώστε, να αποκατασταθεί η σωματική και ψυχική υγείας τους.

Σας ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Toν λόγο έχει η κυρία Μπασδέκη.

ΝΙΚΟΛΕΤΑ ΜΠΑΣΔΕΚΗ (Πρόεδρος του Δικηγορικού Συλλόγου Λάρισας και Εκπρόσωπος της Ολομέλειας των Προέδρων των Δικηγορικών Συλλόγων): Κύριε Υπουργέ, κυρίες και κύριοι Βουλευτές, η ευκταία κατάληξη της υπογραφής της Σύμβασης για την πρόληψη και καταπολέμηση της βίας κατά των γυναικών και της ενδοοικογενειακής βίας, γίνεται πράξη, επτά χρόνια μετά την υπογραφή της, από την Ελληνική Κυβέρνηση, με την ολοκλήρωση του νομοσχεδίου, που το εναρμονίζει με την εθνική μας νομοθεσία. Το Συμβούλιο της Ευρώπης, ως θεματοφύλακας των δικαιωμάτων, συμβάλλει πάλι σημαντικά στη συμπλήρωση της ιστορίας των δικαιωμάτων των γυναικών, πραγματοποιώντας ένα ακόμη μεγάλο βήμα προς το στόχο του σεβασμού αυτών των δικαιωμάτων, ρίχνοντας φως για την κατανόηση αρχικά της έννοιας της βίας και θέτοντας ως στόχο την αναγκαιότητα της ολιστικής προσέγγισης του φαινομένου.

Τα όσα, κατά ιστορική παραδοχή, συνθέτουν την υποδεέστερη αντιμετώπιση των γυναικών, όπως και με τη Διακήρυξη του ΟΗΕ για την εξάλειψη της βίας κατά των γυναικών, το 1993, έτσι και τώρα, με τη Συνθήκη της Κωνσταντινούπολης, εξαλείφονται, με στόχο την αποτελεσματική τους αντιμετώπιση, ακόμη και στα διαφορετικά πολιτισμικά πλαίσια. Η επικυριαρχία της ανισότητας των φύλων σε κάθε παρελθόντα, αλλά και υφιστάμενο χρόνο της ιστορίας, αποτελεί εφαλτήριο της διατάραξης των αρχών του ανθρωπιστικού δικαίου και εν τέλει, δομεί έναν ολόκληρο κοινωνικοοικονομικό μηχανισμό εξαναγκασμού των γυναικών. Είμαστε στην ευχάριστη θέση να παρακολουθούμε την ολοκλήρωση της εναρμόνισης της εθνικής μας νομοθεσίας με την εν λόγων Συνθήκη και την ανάπτυξη πρακτικών, που αποσκοπούν στην πρόληψη και καταπολέμηση της βίας κατά των γυναικών και της ενδοοικογενειακής βίας, η οποία υπενθυμίζεται ότι προστατεύεται ήδη στη χώρα μας, με τον ν. 3500/2006. Ωστόσο, δεν λείπει η ανησυχία για τη συνέχιση του φαινομένου της βίας και την τελέσφορη προστασία αξιών και δικαιωμάτων με την εναρμόνιση της Συνθήκης με το εσωτερικό μας δίκαιο.

Ως νομικοί και υπερασπιστές υπό την οπτική γωνία της υπεράσπισης του κατηγορουμένου, θα χαρούμε να δούμε βελτιωτικές προτάσεις και στη διαβούλευση, σε δύο βασικά ζητήματα, τα οποία κατά τη γνώμη μας, ενδεχόμενα, η κριτική συνομολογία που θα δημιουργηθεί, θα σταθεί απέναντι στις διατάξεις του νομοσχεδίου ως εισάγεται.

Συγκεκριμένα, στο άρθρο 79 παρ. 3, του Ποινικού Κώδικα, παρατηρείται ότι ο χώρος της επιμέτρησης της ποινής, είναι ο χώρος της εξατομίκευσης της ποινής, στον οποίο ο δικαστής θα πρέπει να μπορεί να κινηθεί ελεύθερα και να αξιοποιήσει προς οποιαδήποτε κατεύθυνση, οτιδήποτε περίσσεψε από τις ελαφρυντικές ή επιβαρυντικές αξιολογήσεις, που έγιναν για την υπαγωγή στην τυπική υπόσταση ή στις ρυθμίσεις για τους λόγους μείωσης της ποινής και τα ελαφρυντικά.

Για αυτό, οι διατάξεις του άρθρου 79 του Ποινικού Κώδικα, θα έπρεπε να μένουν ουδέτερες από ειδικές δεσμευτικές επιλογές του νομοθέτη, που αποκλείουν ή επιβάλουν θετική ή αρνητική αξιολόγηση ορισμένων στοιχείων.

Επίσης, ένας αντίλογος θα μπορούσε να υπάρξει στην τροποποίηση του άρθρου 333 του Ποινικού Κώδικα. Εδώ θα μπορούσε να περιγραφεί στην αντικειμενική υπόσταση του αδικήματος και ένα ελάχιστο αντικειμενικό μέγεθος, που να μπορεί να συγκροτήσει άδικο. Δηλαδή, να μπορεί να συνδεθεί αιτιωδώς, τουλάχιστον, με διακινδύνευση ενός εννόμου αγαθού, αφού η απλή χρήση των μέσων, για παράδειγμα, τα ιδιαίτερα τεχνάσματα ή εν γένει ο τρόπος τέλεσης μιας πράξης, παράδειγμα, το άρθρο 309 του Ποινικού Κώδικα, έχει αξιοποιηθεί ως στοιχείο επιβάρυνσης ποινής για άδικο και ήδη περιγράφεται στο έγκλημα και μέσω αυτών επιτείνεται. Βέβαια, θεωρούμε ως νομικός κόσμος, ότι όλες αυτές τις ελλείψεις θα τις καλύψει η νομολογία ή οι υπουργικές αποφάσεις που θα εκδοθούν.

Τέλος, στη Σύμβαση παρατηρείται, με θετική, κατ’ αρχήν, θεώρηση, η ίδρυση μηχανισμού παρακολούθησης. Σε αυτόν περιλαμβάνεται η GREVIO, ανεξάρτητο όργανο που συγκροτείται από τεχνοκράτες και είναι επιφορτισμένη με την παρακολούθηση της εφαρμογής της σύμβασης από τα κράτη μέλη που την έχουν υπογράψει.

Με απόλυτο στόχο την ουσιαστική ισότητα των φύλων, την εξάλειψη των διακρίσεων που υποθάλπουν τη δημόσια, την κοινωνική και οικονομική ζωή και εν τέλει, την Ευρώπη απαλλαγμένη από το φαινόμενο της βίας σε όλες τις παραλλαγές της, ευχόμαστε την αποτελεσματική εφαρμογή των προσπαθειών εναρμόνισης με το περιεχόμενο στο σχέδιο νόμου, πολιτικές και θα είμαστε, από φύση και θέση, αμέριστοι υποστηρικτές των δράσεων που θα εφαρμόσει η πολιτεία, αλλά και η κοινωνία μέσω των συλλογικών οργανισμών. Θεωρούμε ότι το νομοσχέδιο είναι στη σωστή κατεύθυνση.

Σας ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Toν λόγο έχει η κυρία Γαλανού.

ΜΑΡΙΝΑ ΓΑΛΑΝΟΥ (Πρόεδρος του Σωματείου Υποστήριξης Διεμφυλικών): Αξιότιμε κύριε Πρόεδρε, κύριε Υπουργέ, κυρίες και κύριοι Βουλευτές, συζητάμε σήμερα ένα ιδιαίτερα σημαντικό νομοσχέδιο, που αποτελεί ένα πολύ καλό εργαλείο για την αντιμετώπιση των έμφυλων διακρίσεων και βίας, συμπεριλαμβανομένων των παρενοχλήσεων του stalking, των κακοποιήσεων της ενδοοικογενειακής βίας έως και του πιο φρικώδους του ακρωτηριασμού των γεννητικών οργάνων.

Είναι ένα ολοκληρωμένο πλαίσιο και για αυτό η αξία του είναι πραγματικά σημαντική και δεν μπορούμε παρά να χαιρετίσουμε στην εισαγωγή του στο Κοινοβούλιο και αργότερα την ψήφισή του. Είναι σημαντικός ακόμη ο ορισμός που δίνει για το φύλο καθώς ορίζεται ως οι κοινωνικά δημιουργημένοι ρόλοι, συμπεριφορές, δραστηριότητες και ιδιότητες, που μια δομημένη κοινωνία θεωρεί κατάλληλα για τους άνδρες και τις γυναίκες. Είναι φανερό δηλαδή, εξ αρχής ότι εδώ το φύλο νοείται με την έννοια του κοινωνικού φύλου, αφού αναφέρεται στους κοινωνικά δημιουργημένους ρόλους.

Επίσης, σημαντικό είναι ότι στο άρθρο 4 της Σύμβασης, ως έδαφος διάκρισης, αναφέρεται και η ταυτότητα φύλου. Ιδιαίτερη επίσης, σημασία έχει η διευκρινιστική αναφορά επί της Σύμβασης του Συμβουλίου της Ευρώπης, που εκεί τα πράγματα γίνονται ακόμη πιο σαφή. Αναφέρει «αυτό συμπεριλαμβάνει κατηγορίες προσώπων όπως τα διεμφυλικά, τα διαφυλικά άτομα, cross-dresser, παρενδυτικά και άλλες ομάδες προσώπων που δεν αντιστοιχούν σε ότι η κοινωνία έχει καθιερώσει να ανήκουν στις κατηγορίες θήλυ και άρρεν».

Επομένως, γίνεται παραπάνω από σαφές ότι η Σύμβαση της Κωνσταντινούπολης συμπεριλαμβάνει και τα διεμφυλικά πρόσωπα και τούτο, ασφαλώς είναι σωστό. Αφού όλες οι διακρίσεις, παρενοχλήσεις και βία που δέχονται έχουν έμφυλο πρόσημο. Συνεπώς, έχει νόημα, όπως ακριβώς και πολύ σωστά πράττει το αρμόδιο Υπουργείο, να ενσωματώνονται στο νόμο τροποποιήσεις για την αντιμετώπιση των έμφυλων διακρίσεων και βίας. Έχει όμως νόημα θα συμπληρώσουμε επίσης, ακριβώς όλων όσων ανέφερα η Σύμβαση συμπεριλαμβάνει και τα διεμφυλικά πρόσωπα. Η συμπερίληψη, η τροποποίηση διατάξεων που θα συμβάλλουν στην αντιμετώπιση διακρίσεων και βίας που αντιμετωπίζουν οι trans άνθρωποι. Σε αυτή την κατεύθυνση το ΣΥΔ έχει κάνει συγκεκριμένες προτάσεις, ώστε να βελτιωθεί το νομοθετικό πλαίσιο. Μετά την ομιλία μου, θα σας καταθέσουμε και το υπόμνημα.

Επιγραμματικά, λοιπόν, στο άρθρο 3 παρ. 2 που αφορά στον ακρωτηριασμό γεννητικών οργάνων, σωστά γίνεται αυτή η τροποποίηση στον 315β του ποινικού κώδικα, ωστόσο στην ίδια κατηγορία, σύμφωνα με την Επιτροπή Βασανιστηρίων των Ηνωμένων Εθνών, κατατάσσονται και οι χειρουργικές επεμβάσεις, που γίνονται intersex βρέφη ή παιδιά μικρής ηλικίας χωρίς προφανώς να μπορεί να υπάρξει η συναίνεσή τους, ώστε να ανταποκρίνονται στα πρότυπα για το φύλο. Η Επιτροπή των Ηνωμένων Εθνών έχει κατηγοριοποιήσει αυτές τις πρακτικές ως βαριά παραβίαση ανθρωπίνων δικαιωμάτων που κατατάσσεται στα βασανιστήρια και στην κατηγορία ακρωτηριασμός των γεννητικών οργάνων.

Στο ίδιο άρθρο, προτείνουμε ακόμη πρόσθεση παραγράφου που να τροποποιεί το 81Α του ποινικού κώδικα, ώστε σε συμφωνία με την νομοθεσία απαγόρευσης των διακρίσεων ν. 4443/2016 που στο άρθρο 2 αναφέρεται και στα νομιζόμενα χαρακτηριστικά, αλλά και τα πρόσωπα που σχετίζονται π.χ. οι σύντροφοι. Προτείνουμε, δηλαδή ως νομοτεχνική βελτίωση να προστεθούν και στον 81 Α τα νομιζόμενα χαρακτηριστικά και τα πρόσωπα που σχετίζονται, ώστε να βρίσκονται οι διατάξεις σε συμφωνία.

Στο άρθρο 4 παρ. 7, προτείνουμε στο σχετικό τροποποιούμενο άρθρο του π.δ. 141/2017 η συμπερίληψη στοιχείων για λόγους ταυτότητας φύλου, ώστε να είναι απολύτως σαφές. Επίσης, στο ίδιο πνεύμα με τα παραπάνω ιδιαίτερης σημασίας και παρακαλούμε κύριε Υπουργέ, να δώσετε εδώ προσοχή, καθώς είναι πολύ σημαντικό για εμάς, προτείνουμε τροποποιήσεις στις νομοθεσίες απαγόρευσης των διακρίσεων, δεν εννοούμε την οριζόντια του ν. 4443/2016, αλλά τις ειδικές νομοθεσίες για λόγους φύλου. Δηλαδή, στο ν.3896/2010 απαγόρευση διακρίσεων λόγω φύλου στην απασχόληση, το ν. 3769/2009 απαγόρευση διακρίσεων λόγω φύλου στην παροχή υπηρεσιών και αγαθών και στο ν.4097/2012 απαγόρευση διακρίσεων λόγω φύλου στην αυτοτελή εργασία. Προσέξτε επαναλαμβάνω, αυτές είναι ειδικές νομοθεσίες απαγόρευσης διακρίσεων λόγω φύλου όχι για την οριζόντια το ν. 4443. Επειδή ακριβώς αυτές οι νομοθεσίες αφορούν ειδικά το φύλο, πρέπει να βάλουμε την ταυτότητα φύλου ως διάσταση συμπεριλαμβανόμενη στο φύλο. Τέλος, προτείνουμε τις τροποποιήσεις του ν. 4491/2017, νομική αναγνώριση της ταυτότητας φύλου, ώστε να διορθωθούν και εκεί περιοριστικές προϋποθέσεις. Θα τα δείτε όλα αναλυτικά στο υπόμνημα.

Καταλήγοντας, χαιρετίζουμε την κατάθεση του σχεδίου νόμου για την κύρωση της Σύμβασης της Κωνσταντινούπολης, παρακαλούμε όμως, κύριε Υπουργέ, κυρίες και κύριοι Βουλευτές, να δώσετε ιδιαίτερη προσοχή στις προτάσεις μας, ώστε το πλαίσιο να είναι πιο ολοκληρωμένο.

Πριν κλείσω, προσθέτω ότι συμφωνούμε απόλυτα και με τις προτάσεις της Διεθνούς Αμνηστίας και, ιδιαίτερα, με την τροποποίηση του άρθρου 336 του Ποινικού Κώδικα για τον ορισμό του βιασμού, προκειμένου να ευθυγραμμιστεί ο ορισμός του βιασμού με τα εξελισσόμενα διεθνή πρότυπα. Σας ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Ιωαννίδου.

ΕΥΘΥΜΙΑ ΙΩΑΝΝΙΔΟΥ (Επικεφαλής Ελληνικής Αντιπροσωπίας Ευρωπαϊκού Lobby Γυναικών): Κύριε Πρόεδρε, κύριε Υπουργέ, κυρία Γενική Γραμματέα, κυρίες και κύριοι Βουλευτές, φίλες και φίλοι, εδώ, σήμερα, αισθάνομαι οικεία, ότι συνενώνουμε δυνάμεις. Βλέπω πάρα πολλές από τις συναγωνίστριες όλου αυτού, αν θέλετε, του πολύ μακρύ χρόνου, να είναι εδώ και να είναι παρούσες, όπως ήταν παρούσες σε όλους αυτούς τους αγώνες όλα αυτά τα περίεργα χρόνια, χωρίς βεβαίως να αισιοδοξώ ότι εδώ σταματά ο αγώνας, κάθε άλλο, απλώς μια μάχη φαίνεται ότι κερδήθηκε.

Ο μεγαλύτερος εχθρός της βίας, κυρίες και κύριοι, και το όπλο που διαθέτει η δημοκρατική Ευρώπη στην ασύμμετρη απειλή της είναι το πρόταγμα των αρχών και των αξιών της. Αυτό που διασφαλίζει την ειρήνη, την ασφάλεια και τα ανθρώπινα δικαιώματα και η ίση μεταχείριση μεταξύ των δύο φύλων και η καταπολέμηση της βίας είναι από τα σημαντικότερα ανθρώπινα δικαιώματα. Αυτό το παράδειγμα της συνένωσης των δυνάμεων εμείς καταφέραμε στο Γυναικείο Κίνημα να το έχουμε κάνει πράξη.

Σήμερα, το Ευρωπαϊκό Lobby γυναικών, που είναι μια συμμαχία 50 γυναικείων οργανώσεων σε εθνικό επίπεδο, αλλά και 2000 και περισσοτέρων ενδεχομένως γυναικείων οργανώσεων, αποτελεί μια συμπαγή δύναμη πάνω στο ζήτημα της ίσης μεταχείρισης, όπου έχει προτάξει το θέμα της καταπολέμησης της βίας δημιουργώντας ένα παρατηρητήριο, εννοώ μια δομή, η οποία μάλιστα, τροφοδοτείται από τα κράτη μέλη από εμάς, δηλαδή, τις γυναικείες οργανώσεις - σημειώνω ότι εμείς, στην Ελλάδα, δεν παίρνουμε καμία χρηματοδότηση - όπου όχι απλά μελετά, αλλά προτείνει μέτρα και αρχές και ζητήματα. Από το 2011 πήρε μέρος στο Συμβούλιο της Ευρώπης, για τη διαπραγμάτευση αυτού του κειμένου και από την άλλη μεριά, δημιούργησε πρόσφατα ένα ολόκληρο οπλοστάσιο, με στατιστικά στοιχεία.

Εμείς, θεωρούμε ότι το κείμενο αυτό, όπως έχουμε διακηρύξει, γίναμε και γραφικές πολλές φορές - γιατί μετά από διάφορες πορείες σε εθνικό και ευρωπαϊκό επίπεδο, πέρυσι το Καλοκαίρι κάναμε στις Βρυξέλλες μια τεράστια μετακίνηση - ή αισθανθήκαμε να είμαστε έτσι, όταν, επαναλαμβανόμενα, θέταμε αυτό το θέμα, πότε σε πορείες, πότε σε γενικές συνελεύσεις, πότε κάνοντας στην Ελλάδα συνέδρια επί συνεδρίων, όπου όλοι συμφωνούσαν ότι το θέμα πρέπει και είναι πάρα πολύ σημαντικό να επιλυθεί. Η έμφυλη βία είναι πραγματικά ένα ζήτημα πάρα πολύ σημαντικό και γι' αυτό αντιμετωπίζεται, de jure και de facto, από το κείμενο της Σύμβασης.

Η γυναίκα, και αυτό ενισχύει τη σοβαρότητα της Σύμβασης, είναι το κύριο κατά παράδοση θύμα της βίας. Γι’ αυτό τον λόγο, πρέπει να κατανοηθεί ο έμφυλος χαρακτήρας της, αφού αποτελεί κοινωνικό μηχανισμό, μέσω του οποίου οι γυναίκες εξαναγκάζονται σε υποδεέστερη σχέση σε σύγκριση με τους άντρες. Αυτό, άλλωστε, επισημαίνεται και πολύ καθαρά στο προοίμιο και είμαστε ευτυχείς που η σύμβαση, βέβαια δεν γίνεται και διαφορετικά, κυρούται ως έχει, έχει δε και αρκετά ζητήματα και θέματα τα οποία έχουν σχέση με την εφαρμογή και καλώς υπάρχει, όπως είναι το 339, στο οποίο και κατά τη διαβούλευση, θυμάστε κυρία Γιαννακάκη, πιέσαμε ιδιαίτερα να υπάρξει τροποποίηση του άρθρου, αναλύθηκε και προηγουμένως.

Λοιπόν, δεν είναι πολυτέλεια, κυρίες και κύριοι, η καταπολέμηση της βίας. Χωρίς την ισότιμη και ισόρροπη συμμετοχή ανδρών και γυναικών, σε τούτη τη χώρα, δεν θα μπορέσουμε ποτέ να βγούμε από τον φαύλο κύκλο της κρίσης. Θα είναι η οποιαδήποτε προσπάθεια ανέφικτη χωρίς να έχουμε αυτή την ισορροπία ή τουλάχιστον να προσπαθήσουμε να προλάβουμε και να στηρίξουμε τις ομάδες, οι οποίες σήμερα υφίστανται μια πραγματική βία και στην πράξη, όπως είναι η ανεργία, μια τεράστια ανεργία. Οι Ελληνίδες έχουν την μεγαλύτερη ανεργία σε όλη την Ευρώπη, ευρωπαϊκή θλιβερή πρωτιά. Κινδυνεύουμε να χάσουμε όσα με τόσους κόπους κερδίσαμε και γι' αυτό, θα συνεχίσουμε και αγωνιζόμαστε και χαιρόμαστε σήμερα, που είμαστε σε μια θέση, να έχουμε ένα βήμα μπροστά. Θέλω να σημειώσω, γιατί πολλές φορές μπορεί να λεχθεί «μα σε καιρούς κρίσης, αυτό είναι το πρωτεύον;». Μα η βία κυρίες και κύριοι κοστίζει και έχει και κοστολογηθεί.

ΣΤΑΥΡΟΣ ΚΟΝΤΩΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Και οξύνεται σε περιόδους κρίσης.

ΕΥΘΥΜΙΑ ΙΩΑΝΝΙΔΟΥ (Επικεφαλής ελληνικής αντιπροσωπείας Ευρωπαϊκού Lobby Γυναικών): Ακριβώς! Όχι απλά οξύνεται, είναι οξυμένη στη χώρα μας, αν λάβουμε υπόψη μας και τις επαναστατικές και προσφυγικές ροές, όπου καλά κρατεί ένας «χορός» εκατομμυρίων, θέλω να είμαι απόλυτα συγκεκριμένη, στην παράνομη διακίνηση ατόμων και κυρίως, γυναικών. Το μεγαλύτερο ποσοστό, κύριε Υπουργέ, είναι γυναίκες αυτές που διακινούνται και είναι πραγματικά μια ντροπή να διαιωνίζεται - και σε ευρωπαϊκό επίπεδο και σε άλλες χώρες συμβαίνει αυτό - και στη χώρα μας κάτι τέτοιο. Δεν πιστεύω ότι η Σύμβαση θα τα λύσει όλα, αλλά πιστεύω ότι είναι το αρτιότερο νομικό κείμενο που έχει παραχθεί μέχρι σήμερα, έγινε στο Συμβούλιο της Ευρώπης, συντελέσαμε ως Ευρωπαϊκό Lobby Γυναικών στο να μπούνε όλες οι λεπτομέρειες και διατάξεις. Εκείνο που νομίζω ότι είναι το πολύ σημαντικό, είναι ότι έχει διατάξεις, οι οποίες είναι πρακτικές και εκείνο που περισσότερο από όλα θα ήθελα να πω, ότι δεν έχουμε ακόμη χρόνο, δεν μας δίνετε καθόλου χρόνος, να καθυστερήσουμε και άλλο. Υπάρχει μια «βαριά σιωπή» η οποία αναφέρεται στα θύματα της βίας. Οι γυναίκες, και στη χώρα μας, φοβούνται, το λέμε από καθημερινή πείρα, φοβούνται να καταγγείλουν τα περιστατικά βίας εναντίον τους. Μόνο 2 % περίπου, παίρνει το θάρρος, αρνούνται να πάνε σε μακρόσυρτες διαδικασίες, αρνούνται να μπουν στη διαδικασία του κάποιος ή κάποια θα τους θέσει το θέμα «μήπως τα ήθελες;».

Θέλω να πω, δηλαδή, ότι πραγματικά θα πρέπει να ενσκήψουμε και να κοιτάξουμε πολύ - πολύ σοβαρά, πλέον, το θέμα και της διαπαιδαγώγησης. Ένα από τα ζητήματα που το θέσαμε ως Ευρωπαϊκό Lobby και κατά τη διάρκεια των διαπραγματεύσεων, είναι πώς θα προχωρήσουμε, άμεσα στην σεξουαλική διαπαιδαγώγηση, από τις πρώτες τάξεις του δημοτικού. Χωρίς αυτό λίγα πράγματα θα πετύχουμε και η διαπαιδαγώγηση αφορά όλες και όλους μας, αφορά την κοινωνία, αφορά τα μέσα μαζικής επικοινωνίας. Γινόμαστε μάρτυρες κάθε μέρα τρομερών παραστάσεων και από τα μέσα μαζικής επικοινωνίας και εκεί όλες και όλοι πρέπει να παρεμβαίνουμε. Υπάρχει πραγματικό πρόβλημα. Δεν θα αναφερθώ σε στατιστικά.

Τελειώνοντας, θέλω να πω, απλώς, ότι 50 γυναίκες, αυτό το είχαμε και πρόσφατα στο καινούργιο φυλλάδιο που έχουμε εκδώσει ως Ευρωπαϊκό Lobby Γυναικών, στην Ευρώπη δολοφονούνται κάθε εβδομάδα, από τον νυν ή τον πρώην σύντροφό τους, ενώ κάθε 7 λεπτά μία γυναίκα βιάζεται. Όσο για τη σεξουαλική παρενόχληση, δηλώνουν 61% ότι παρενοχλήθηκαν σεξουαλικά γυναίκες πάνω από 15 ετών. Αυτό το τεράστιο ζήτημα πιστεύω ότι, τουλάχιστον, θα το θέσει και θα το θέσει πιο επιτακτικά, κυρίως, η εφαρμογή.

Θέλω να πω ότι λυπάμαι που αργήσαμε, πραγματικά χαίρομαι που επιτέλους γίνεται, γιατί δεν θα μπορέσουμε να είμαστε στον ελεγκτικό, τουλάχιστον σε αυτή τη φάση, καθόλου στην GREVIO μηχανισμό όταν στην 25η χώρα ήδη έχει, ήδη, προκηρυχθεί ο διαγωνισμός και, επομένως, είναι κρίμα που η χώρα δεν θα μπορέσει να έχει έναν εκπρόσωπο ή μια εκπρόσωπο, ελπίζω μια εκπρόσωπο, εμπειρογνώμονα, στα θέματα της επιτροπής. Εν πάση περιπτώσει, αυτό μπορεί να αντιμετωπισθεί μετά από τέσσερα χρόνια, μπορεί και λιγότερο, όταν θα λήξουν οι συγκεκριμένες θητείες, θα είμαστε εδώ. Θα είμαστε εδώ για να συνεχίσουμε, θα είμαστε εδώ για να στηρίξουμε, θα είμαστε εδώ για να βοηθήσουμε και επίσης, εγώ θα πρότεινα και μια καινοτομία. Οι γυναικείες οργανώσεις που τις λαμβάνει παρά πολύ υπ' όψη και σοβαρά, οι οποίες στην Ελλάδα στηρίζουν το κοινωνικό κράτος χωρίς ένα ευρώ, το επαναλαμβάνω, δεν ξέρω, τουλάχιστον εκείνες που ανήκουν στο Ευρωπαϊκό Lobby έτσι είναι, θα πρέπει, τουλάχιστον, να μετάσχουν σε έναν αγώνα και σε ένα mentoring, δηλαδή, σε μια συμβουλευτική διαδικασία, χωρίς καθόλου πόρους. Αυτό μπορεί να γίνει, είμαστε έτοιμες να το κάνουμε, ώστε θέματα όπως αυτό της βίας ή και άλλα θέματα που αναφέρονται στην ίση μεταχείριση, να τύχουν και από την ελληνική κοινωνία μιας αντίστοιχης προσοχής. Δεν μας αξίζει μια αλλιώτικη χώρα.

Στο σημείο αυτό, γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Βάκη Φωτεινή, Στέφος Ιωάννης, Γκιόλας Ιωάννης, Θελερίτη Μαρία, Λάππας Σπυρίδων, Μορφίδης Κωνσταντίνος, Μπαλλής Συμεών, Κατσαβριά Χρυσούλα, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Ριζούλης Ανδρέας, Σαρακιώτης Ιωάννης, Σταματάκη Ελένη, Συρίγος Αντώνιος, Τζαμακλής Χαρίλαος, Βέττας Δημήτριος, Τσόγκας Γεώργιος, Ψυχογιός Γεώργιος, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Παναγιωτόπουλος Νικόλαος, Αχμέτ Ιλχάν, Χριστοφιλοπούλου Παρασκευή (Εύη), Γερμενής Γεώργιος, Ηλιόπουλος Παναγιώτης, Λαγός Ιωάννης, Συντυχάκης Εμμανουήλ, Καβαδέλλας Δημήτριος, Λυκούδης Σπυρίδων και Παναγούλης Ευστάθιος.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κ.κ. Δριτσέλη Παναγιώτα, Ζεϊμπέκ Χουσεΐν, Καρασαρλίδου Ευφροσύνη (Φρόσω), Καστόρης Αστέριος, Μεγαλοοικονόμου Θεοδώρα, Σκούφα Ελισσάβετ, Θραψανιώτης Εμμανουήλ, Αυλωνίτου Ελένη, Λιβανίου Ζωή, Βούλτεψη Σοφία, Κουκοδήμος Κωνσταντίνος, Ράπτη Ελένη, Κεφαλίδου Χαρούλα (Χαρά), Γρέγος Αντώνιος, Μεγαλομύστακας Αναστάσιος και Μαυρωτάς Γεώργιος.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Nuru Sheikh.

NURU SHEIKH (Εκπρόσωπος της Οργάνωσης Ενωμένων Γυναικών της Αφρικής, υπεύθυνη για τα social media): Καλησπέρα. Χαιρόμαστε που επιτέλους η Ελλάδα κυρώνει τη σύμβαση αυτή για την προστασία των γυναικών από την έμφυλη βία. Χαιρόμαστε ιδιαίτερα που προστατεύει και τις γυναίκες πρόσφυγες και μετανάστριες, οι οποίες είναι ακόμα πιο ευάλωτες στη βία και τις διακρίσεις. Για παράδειγμα, είναι πολύ θετικό που προβλέπεται η προστασία από την επιστροφή υπηκόων τρίτων χωρών θυμάτων ενδοοικογενειακής βίας. Ειδικά για τη σεξουαλική παρενόχληση σε γυναίκες πρόσφυγες, θέλουμε να τονίσουμε ότι οι γυναίκες πρόσφυγες, κατά τη διάρκεια του ταξιδιού τους, συχνά ταξιδεύουν μόνες ή με τα παιδιά τους και πέφτουν θύματα σεξουαλικής παρενόχλησης.

Το 2016, η Διεθνής Αμνηστία πήρε συνέντευξη από 40 γυναίκες και κορίτσια πρόσφυγες στη Γερμανία και τη Νορβηγία, οι οποίες είχαν ταξιδέψει από την Τουρκία προς την Ελλάδα και έπειτα διέσχισαν τα Βαλκάνια, όλες οι γυναίκες περιέγραψαν ότι ένιωθαν απειλή και ανασφάλεια κατά τη διάρκεια του ταξιδιού. Πολλές ανέφεραν ότι σε όλες σχεδόν τις χώρες, από τις οποίες πέρασαν, βίωσαν σωματική κακοποίηση και οικονομική εκμετάλλευση, καθώς διακινητές, προσωπικό ασφάλειας ή άλλοι πρόσφυγες τις άγγιζαν για να τις χαϊδέψουν ή τις πίεζαν να κάνουν σεξ μαζί τους.

Ειδικά για την κλειτοριδεκτομή θέλουμε να σημειώσουμε ότι 200 εκατομμύρια κορίτσια και γυναίκες έχουν υποστεί μια μορφή κλειτοριδεκτομής σε τριάντα χώρες, σύμφωνα με στοιχεία της UNICEF. Η συντριπτική πλειοψηφία στην Αφρική, αλλά και στην Ασία, Ινδονησία και στη μέση Ανατολή, Υεμένη και Ιράκ, κορίτσια που ζουν στην Ευρώπη, υποφέρουν από τις μακροχρόνιες συνέπειες της κλειτοριδεκτομής. Συνήθως, τα κορίτσια στέλνονται στο εξωτερικό κατά την περίοδο των καλοκαιρινών διακοπών, όπου εξαναγκάζονται στην κλειτοριδεκτομή, ώστε να διασφαλιστεί είτε η ικανότητά τους να παντρευτούν είτε η κοινωνική τους θέση.

Η Σύμβαση της Κωνσταντινούπολης είναι θετικό που ποινικοποιεί, όχι μόνο ακρωτηριασμό των γενετικών οργάνων της γυναίκας, αλλά και την υποκίνηση και παρότρυνση. Επίσης, είναι θετικό που χορηγεί στα θύματα έμφυλης βίας αναστολή της απέλασης και της δυνατότητας άδειας διαμονής, άσυλο και μη επαναπροώθησης. Επιπλέον, είναι θετικό που προβλέπει πληροφόρηση σε διάφορες χώρες, γλώσσες και διερμηνεία για τις πρόσφυγες και μετανάστριες, στις νομικές διαδικασίες. Πρέπει και οι τηλεφωνικές γραμμές παροχής βοήθειας να έχουν διάφορες γλώσσες και να υπάρχει διερμηνεία και στα καταφύγια.

Όσον αφορά τον ορισμό του βιασμού, πρέπει οπωσδήποτε να τροποποιηθεί, ώστε να βασίζεται στην ακούσια συναίνεση στη σεξουαλική δραστηριότητα.

Είναι, πλέον, χρήσιμο η Σύμβαση αυτή, αφού κυρωθεί, να εφαρμοστεί και στην πράξη να υπάρχει ενημέρωση, ευαισθητοποίηση και εκπαίδευση και να δώσει το κράτος την απαραίτητη χρηματοδότηση και να προσλάβει και εκπαιδεύσει τους επαγγελματίες που χρειάζονται για όλα αυτά. Ευχαριστούμε.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Βαλέντσια.

ΠΑΝΑΓΙΩΤΑ ΠΑΡΑΣΚΕΥΑ (Κοινωνική Λειτουργός του Δικτύου Μεταναστριών «Μέλισσα»): Γειά σας. Δεν είμαι η κυρία Βαλέντσια, αλλά η Παναγιώτα Παρασκευά, Κοινωνική Λειτουργός και θα μιλήσω εκ μέρους της, γιατί δεν μπορεί να μιλήσει ελληνικά.

Το Δίκτυο «Μέλισσα» δραστηριοποιείται από το 2014 στο προσφυγικό και δημιουργήθηκε για να ενώσει τις μεταναστευτικές κοινότητες και να δημιουργηθεί μια δυναμική που θα βοηθήσει και τους περαιτέρω νεοεισερχόμενους ανθρώπους – γυναίκες, γιατί εμείς ασχολούμαστε με τις γυναίκες.

Τα τελευταία χρόνια, ασχολείται με τις γυναίκες πρόσφυγες και εγώ είμαι κοινωνική λειτουργός, υπεύθυνη για την αντιμετώπιση της βίας κατά των γυναικών. Καθημερινά, αντιμετωπίζουμε υποθέσεις γυναικών που δέχονται βία από τις οικογένειές τους στην καθημερινή τους διαβίωση και, γενικότερα, υποστηρίζουμε κάθε δράση που γίνεται για να εξαλείψει αυτά τα φαινόμενα.

Για εμάς, είναι πολύ σημαντική η κύρωση αυτή, γιατί είναι πολύ σημαντικό να έχουμε έναν νόμο στα χέρια μας με τον οποίο μπορούμε να διεκδικήσουμε πράγματα.

Επίσης, θέλω να πω ότι το δίκτυο «Μέλισσα» συμμετέχει στο Κέντρο Συντονισμού Μεταναστών και Προσφύγων που έχει δημιουργηθεί από τον Δήμο Αθηναίων και από την Αντιδημαρχία Μεταναστών και Προσφύγων.

Είμαστε σε ένα High Level Group, όπου συγκεντρωνόμαστε όλες οι οργανώσεις, για να συζητήσουμε για τις ελλείψεις που υπάρχουν στο πεδίο και για το τι μπορούμε να κάνουμε για να συνεργαστούμε και να δημιουργήσουμε συνέργειες, ώστε να αντιμετωπίσουμε όλοι μαζί αυτό το φαινόμενο.

Καλείται, λοιπόν, όποιος θέλει να συμμετάσχει σε αυτό το High Level Group, επίσης. Ευχαριστούμε πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Φώτου.

ΕΛΕΝΗ ΦΩΤΟΥ (Δικαστική Ψυχολόγος, Αντιπρόεδρος του Ινστιτούτου Πρόληψης και Θεραπείας της Βίας και Προώθησης της Ισότητας των Φύλων ΒΙΑ – ΣΤΟΠ): Καλησπέρα από την Καβάλα και ευχαριστούμε πάρα πολύ για την πρόσκληση που μας κάνατε να μας συμπεριλάβετε στους φορείς που μπορούν να κάνουν κάποιες παρεμβάσεις για αυτό το σχέδιο νόμου.

Οι παρεμβάσεις που θα κάνουμε είναι από τη μεριά του φορέα που υλοποιεί προγράμματα τόσο για θύματα όσο για δράστες και πιστεύω ότι μας από τους λίγους φορείς που, από το 2012, έχουμε ένα πρόγραμμα αντιμετώπισης για την ποινική διαμεσολάβηση και είμαστε πολύ τυχεροί και πολύ υπερήφανοι για το γεγονός ότι έχουμε μόνο μια υποτροπή και καλύπτουμε τους Νομούς από Έβρο, Δράμα, Καβάλα και, αυτή τη στιγμή, υπάρχουν 35 άτομα δράστες, άνδρες και γυναίκες, στο πρόγραμμά μας.

Τα βασικά στοιχεία που θέλουμε να τονίσουμε είναι τα εξής: Πιστεύουμε ότι οι άδικες πράξεις, δηλαδή, η βία θα πρέπει να βιώνονται μόνο από τον δράστη και όχι από το θύμα και αυτό θα πρέπει να καταστεί σαφές από το νομοσχέδιο. Το δεύτερο βασικό σημείο που τονίζουμε είναι ότι πρέπει να προβλεφθεί η εκτίμηση επικινδυνότητας από τους ανακριτικούς φορείς. Πολύ απλά και, όπως γίνεται στις αστυνομίες και στις εισαγγελίες του εξωτερικού, όπως στην Scotland Yard -έχω συνημμένο στο υπόμνημα μου ακριβώς πώς γίνεται αυτό- με 20 απλές ερωτήσεις που μπορεί να γίνουν από τον αστυνομικό την ώρα που παίρνει την κατάθεση του θύματος, έτσι ώστε να δοθεί η δέουσα προσοχή και να βοηθήσει στο ανακριτικό έργο κατά τη διάρκεια της προανακριτικής διαδικασίας.

Τώρα, όσον αφορά την ποινική διαμεσολάβηση, σύμφωνα με τη Σύμβαση της Κωνσταντινούπολης, στο άρθρο 9 και στο άρθρο 16 παράγραφος 3, θα πρέπει φράση «δημόσιος οργανισμός» να αλλάξει και να μετατραπεί σε «δημόσιους οργανισμούς και μη κυβερνητικούς φορείς», καθώς και ότι θα πρέπει να οριοθετηθούν αυστηρά κριτήρια για την εφαρμογή των προγραμμάτων από τον κάθε φορέα.

Επίσης, στις ομάδες των ειδικών που απαρτίζουν το πρόγραμμα θα πρέπει να υπάρχει και ένας νομικός, έτσι ώστε να διασφαλίζονται τα δικαιώματα και των δραστών και των θυμάτων και να ενημερώνονται σωστά για το τι σημαίνει να μπαίνουν στην ποινική διαμεσολάβηση.

Τέλος, πιστεύουμε ότι, σύμφωνα με το άρθρο 8 της Σύμβασης της Κωνσταντινούπολης, προβλέπεται η χρηματοδότηση για έρευνα και προγράμματα παρέμβασης και θεραπείας, όπως τα προγράμματα αυτοάμυνας και ποινικής διαμεσολάβησης για τους φορείς που τα υλοποιούν.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Ζέλλου.

ΣΤΑΥΡΟΥΛΑ ΖΕΛΛΟΥ (Μέλος της Πανελλαδικής Οργάνωσης Γυναικών «Παναθηναϊκή»): Καλησπέρα και ευχαριστώ πολύ, κύριε Πρόεδρε.

Είναι μια χαρμόσυνη είδηση η κατάθεση του νομοσχεδίου που, επιτέλους, θα κυρώσει τη Σύμβαση της Κωνσταντινούπολης, γιατί έχουμε καθυστερήσει εφτά χρόνια, αλλά ελπίζουμε ότι, εντός αυτής της Συνόδου, θα έχουμε τελειώσει με όλα αυτά.

Βεβαίως και έχουμε εξαντλήσει τα θέματα της ισότητας για όλους και την προστασία όλων από κάθε μορφή βίας, όμως, ζητάμε κάθε νόμος που ψηφίζεται, να εφαρμόζεται κιόλας στο σύνολό του, γιατί και άλλοι νόμοι έχουν ψηφιστεί χωρίς την πλήρη εφαρμογή τους, διότι δεν έχουν εκδοθεί τα αναγκαία Προεδρικά Διατάγματα, που είναι αυτά που, συνήθως, εισάγουν τις καινοτόμες δράσεις και αυτά που θα πρέπει να γίνουν σύμφωνα με εναρμόνιση με τα της Ενωμένης Ευρώπης προερχόμενα.

Εάν θα ρίξετε μια ματιά στα νομοσχέδια που έχουν ψηφιστεί την τελευταία δεκαετία, θα δείτε ότι παραπάνω από τα μισά δεν έχουν εφαρμοστεί στο σύνολό τους, διότι δεν έχουν εκδοθεί τα Προεδρικά Διατάγματα.

Αυτό είναι μια ελληνική πρωτοτυπία που, κάποια στιγμή, θα πρέπει να σταματήσει, γιατί δεν κουραζόμαστε να το λέμε.

Ένα άλλο θέμα είναι η διάθεση των αναγκαίων πιστώσεων, ώστε, μέσω της Ειδικής Έκθεσης του Γενικού Λογιστηρίου του Κράτους, να δοθεί πια η δυνατότητα της χρηματοδότησης στο σύνολο των δράσεων που προβλέπει η Σύμβαση της Κωνσταντινούπολης, διότι είναι δομές οι οποίες πρέπει να γίνουν, κάποιες άλλες να τροποποιηθούν, κάποιες να ενισχυθούν και, όπως όλοι ξέρουμε, χωρίς χρήματα δεν γίνεται τίποτα.

Πραγματικά, ελπίζουμε να λειτουργήσουν οι μηχανισμοί παρακολούθησης της εφαρμογής του νόμου όταν αυτός θα ψηφιστεί, διότι δεν είναι να ψηφίσεις έναν νόμο και να τον αφήσεις στην τύχη του, αλλά πρέπει να παρακολουθείς, ώστε να εξάγεις και τα συμπεράσματά σου από την εφαρμογή του, όπως, ήδη, έχει αρχίσει να γίνεται στις άλλες χώρες, όσες έχουν επικυρώσει τη Σύμβαση, και, πολύ σύντομα, θα προτείνουν κάποιες τροποποιήσεις όταν εμείς δεν έχουμε, ήδη, ψηφίσει τον νόμο.

Εκεί που νομίζαμε, λοιπόν, ότι όλα τα είχαμε δρομολογήσει και ότι πραγματικά ο νόμος αυτός είναι, μέχρι στιγμής, ο αρτιότερος για την καταπολέμηση της βίας, μια άλλη μορφή βίας προκύπτει πολύ έντονη τα τελευταία χρόνια κατά των γυναικών και κατά του κοινωνικού συνόλου που είναι, κυρίως, η φτώχεια.

Στη δεκαετία 1990-2000, γίνονταν διαδηλώσεις στους δρόμους από τις Ελληνίδες εκδιδόμενες ότι οι αλλοδαπές τούς αφαιρούσαν τη δουλειά τους. Τώρα, οι Ελληνίδες, επειδή δεν έχουν χρήματα και βρίσκονται σε πολύ βαθιά φτώχεια, έχουν επιδοθεί σε αυτή τη δραστηριότητα, την οποία εμείς καταδικάζουμε, γιατί ποτέ δεν θέλαμε, ποτέ δεν θέλουμε και ποτέ δεν θα θέλουμε.

Κάτι καινούργιο το οποίο έχει προκύψει και θα ήθελα να το προστατεύσουμε αυτό, κύριε Υπουργέ, και να το λάβετε πραγματικά πολύ σοβαρά υπόψη, είναι ότι πληροφορηθήκαμε ότι, τώρα πια, στις χώρες της Ε.Ε., επιτρέπεται η απόλυση εγκύων γυναικών, κάτι για το οποίο εμείς είχαμε φροντίσει, πάνω από 15 – 20 χρόνια, και προστατεύαμε την έγκυο γυναίκα από την απόλυσή της. Τώρα, βλέπουμε ότι θα απολύουμε και την έγκυο; Αυτό δεν το προβλέπουμε εμείς, κύριε Υπουργέ, αλλά λέμε, ότι έρχεται ως είδηση «μέσα στα πλαίσια της εναρμόνισης….».

Αυτό, οπωσδήποτε, πρέπει όλοι να το σεβαστούμε, διότι η αναπαραγωγή είναι ένα ανθρώπινο δικαίωμα και την Ελλάδα την αφορά πολύ περισσότερο αυτό το θέμα από κάθε άλλο. Ελπίζουμε ότι, με μια άλλη ευκαιρία, θα μπορέσουμε να σας καταθέσουμε και κάποιες προτάσεις πάνω στο οικογενειακό δίκαιο, που είναι και αυτό σε φάση αναθεώρησης και αφορά κυρίως στην επιμέλεια των παιδιών, διότι έχουμε πάρα πολλά διαζύγια. Σχεδόν οι μισοί γάμοι διαλύονται και τα παιδιά δεν πρέπει να γίνονται αντικείμενο εκμετάλλευσης, ούτε αντικείμενο βίας, πέραν της όσης βιώνουν εκ μέρους των γονέων τους.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει ο κ. Κοντονής.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Θέλω να πω για τα δύο τελευταία θέματα, που έθεσε η κυρία Ζέλλου, ότι, όσο υπάρχει Κυβέρνηση της Αριστεράς, δεν υπάρχει καμία περίπτωση να νομοθετηθεί η απόλυση εγκύου εργαζομένης Σας το λέω και σας το τονίζω.

Όσον αφορά στο θέμα της επιμέλειας, που θέσατε, ήδη έχει συγκροτηθεί νομοπαρασκευαστική επιτροπή, η οποία θα εξετάσει πτυχές του οικογενειακού δικαίου. Όπως έχω εξαγγείλει στη Βουλή και έχω αναλυτικά τοποθετηθεί, υπάρχει ένα μεγάλο πρόβλημα αυτή την ώρα. Το πρόβλημα συνίσταται ότι ο ένας από τους δύο γονείς - όχι πάντα οι γυναίκες, διότι υπάρχει μια τέτοια αντίληψη, η οποία δεν ισχύει, η νομολογία των δικαστηρίων, τα τελευταία χρόνια, έχει αλλάξει άρδην και δίνει την επιμέλεια και στους άνδρες γονείς, στον πατέρα, εκεί που υπάρχει ένα πρόβλημα είναι με το δικαίωμα επικοινωνίας.

Πρέπει, λοιπόν, το δικαίωμα επικοινωνίας να το αντιληφθεί η έννομη τάξη, ως ένα δικαίωμα, το οποίο δεν είναι ευχή, την οποία εκφράζει ο δικαστής προς τα διάδικα μέρη. Είναι δικαίωμα, το οποίο πρέπει να ασκείται και πρέπει να ασκείται επ’ ωφελεία των τέκνων, των παιδιών. Όπως είναι το νομοθετικό μας πλαίσιο αυτή τη στιγμή, δυστυχώς, υπάρχουν περιπτώσεις που εμείς, οι δικηγόροι, τα έχουν αντιμετωπίσει δεκάδες φορές, που, ενώ ο ένας γονέας αγκιστρώνεται από το δικαίωμα της επιμέλειας και το ασκεί, κατά το μάλλον ή ήττον, ορθά, περιορίζει το δικαίωμα της επικοινωνίας με διάφορους τρόπους, κάτι που, αντιλαμβάνεστε και εσείς, συνιστά πρόβλημα.

Η νομοπαρασκευαστική, λοιπόν, επιτροπή θα εξετάσει αυτό το σοβαρότατο ζήτημα, ούτως ώστε το δικαίωμα της επικοινωνίας να μην είναι μια ευχή, ένα «δικαίωμα», ένα οιονεί δικαίωμα, το οποίο θα ασκείται με βάση τις καλές προθέσεις, αλλά θα είναι απολύτως κατοχυρωμένο στον νόμο και θα υπάρχουν έννομες συνέπειες προς τον γονέα, ο οποίος παρεμποδίζει την επικοινωνία.

Κατά τη γνώμη μου, και θα το πω στην επιτροπή, γονέας που εμποδίζει την επικοινωνία του παιδιού αυθαίρετα και με τρόπο παράνομο, δηλαδή, κόντρα στη δικαστική απόφαση, η οποία το παραχωρεί, δεν ασκεί σωστά το δικαίωμα της επιμέλειας, οπότε γι’ αυτό θα πρέπει να ελεγχθεί.

Αυτά είναι που έπρεπε να διευκρινιστούν. Για το θέμα των απολύσεων των εγκύων εργαζομένων, η πολιτική βούληση της Κυβέρνησης είναι ότι ουδέποτε θα νομοθετηθεί από την παρούσα Κυβέρνηση και από την παρούσα Βουλή και θα δώσουμε αγώνα να μη νομοθετηθεί ποτέ κάτι τέτοιο, το οποίο αποτελεί προσβολή του ίδιου του πολιτισμού μας και του ευρωπαϊκού κεκτημένου.

Όσο δε αφορά το άλλο, σας είπα τις προθέσεις του Υπουργείου σχετικά με τα θέματα επικοινωνίας και επιμέλειας.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Τσαρέα.

ΑΝΤΑ ΤΣΑΡΕΑ (Μέλος της Γυναικείας Ομάδας Αυτοάμυνας): Ευχαριστούμε πολύ για την πρόσκληση.

Η βία κατά των γυναικών δεν έχει ούτε ιδεολογία, ούτε πολιτικό κόμμα, ούτε οικονομικό και κοινωνικό στρώμα. Έχουν κακοποιηθεί από όλες τις τάξεις και από όλες τις ιδεολογικές παρατάξεις. Αυτό το λένε και τα στοιχεία της Γενικής Γραμματείας Ισότητας.

Για εμάς, δεν θα έπρεπε να συζητάμε για την έμφυλη βία και να κάνουμε καμπάνιες δύο φορές τον χρόνο, στις 25 Νοεμβρίου και στις 8 Μαρτίου. Πρέπει να γίνει καθημερινότητα ο αγώνας μας για την εξάλειψη της βίας κατά των γυναικών.

Σαφώς, καλωσορίζουμε το νομοσχέδιο και την κύρωση της Σύμβασης της Κωνσταντινούπολης. Είναι ένα μεγάλο βήμα, που όλες οι γυναικείες οργανώσεις έχουμε παλέψει για να γίνει. Οι Συνθήκες και οι νόμοι δεν σημαίνει ότι δεν θα καταπατούνται, ότι δεν θα υπάρχει βία. Πρέπει, λοιπόν, να παλέψουμε για να αλλάξει η νοοτροπία μιας κοινωνίας που δεν σέβεται τα ανθρώπινα δικαιώματα, είτε είναι των γυναικών είτε των αναπήρων είτε των Ρομά είτε των προσφύγων είτε των LGBT. Εάν δεν αλλάξει η νοοτροπία μέσα στην κοινωνία, δεν θα εξαλειφθεί η βία, σε οποιαδήποτε μορφή.

Το νομοσχέδιο βάζει σπουδαία θέματα σχετικά με θεσμικά και κοινωνικές δομές. Όλοι και όλες ξέρουμε ότι οποιοδήποτε κράτος βρίσκεται σε κατάσταση οικονομικής κρίσης, δεν είναι εύκολο να δώσει χρήματα για όλα αυτά. Όμως, μπορούν να γίνουν πράγματα που, πραγματικά, δεν χρειάζονται πολλά χρήματα, χρειάζονται κίνητρα.

Με κάλυψαν πάρα πολύ οι προηγούμενες ομιλήτριες και από τη δική μου θέση, ως δημόσιου λειτουργού, θα σας δώσω ένα παράδειγμα. Επειδή και στη δική μας ομάδα έχουν έλθει πολλές γυναίκες με μακροχρόνια, βαριά κακοποίηση, το πρώτο μας πρόβλημα είναι ο δικηγόρος ή η δικηγόρος, Αυτή τη στιγμή, υπάρχουν πάρα πολλοί δικηγόροι άνευ εργασίας, αξιολογότατοι, οι οποίοι παλεύουν για να βγάλουν τα προς το ζην. Θα ήταν πολύ ωραίο να γίνει ένα δίκτυο από αυτούς τους δικηγόρους και τις δικηγορίνες και, όταν αναλαμβάνουν 12 υποθέσεις στον χρόνο – αυτά που σας λέω, τα κάνουμε στην Αγγλία - να έχουν μια απαλλαγή, για παράδειγμα, το 50% των εισφορών τους στο ταμείο τους. Είναι πάρα πολύ απλό.

Επίσης, μιλήσαμε για τη φτώχεια των γυναικών που, πραγματικά, κρατάει πίσω τις γυναίκες. Στις περιπτώσεις κακοποίησης γίνεται το εξής: Ή, όταν δουλεύουν, τους παίρνουν τα λεφτά ή τις προκαλούν έτσι, ώστε να μην πιάνουν δουλειά. Σύμφωνα με τους κοινοτικούς κανονισμούς, κράτη, όπως η Γερμανία, η Αγγλία και η Φιλανδία, έχουν ένα πάρα πολύ ωραίο νόμο που λέει: η γυναίκα κάθεται σπίτι, για να μπορέσει ο άντρας να δουλέψει. Δηλαδή, προσφέρει μια εργασία, που δεν φαίνεται πουθενά. Όταν, λοιπόν, έχει δουλέψει έναν ελάχιστο χρόνο, π.χ. πέντε χρόνια, παίρνουν τον χρόνο του άντρα πλασματικά, τον «φορτώνουν» στον χρόνο της γυναίκας, τον κάνουν τον ελάχιστο, που είναι τα 15 χρόνια, όπως και σε εμάς, και της δίνουν στα 67. Αυτό είναι μια πρόταση. Αυτό λέγεται συνταξιοδοτικό. Ο κοινοτικός νόμος 883/04 άρθρο 38, αν θυμάμαι σωστά. Αυτό που λέει είναι ότι, για να μπορέσεις να πας στη δουλειά, έμεινε ένας άνθρωπος πίσω, για να βοηθήσει, να μεγαλώσει τα παιδιά σου, να κάνει όλες τις άλλες δουλειές. Για μένα, αυτό είναι πάρα πολύ δίκαιο.

Πρέπει να υπάρχει πρόληψη στα σχολεία. Έχουμε περιστατικά και με εφήβους ακόμα. Πρέπει να δοθούν κίνητρα στους επαγγελματίες που είναι μέσα στο δημόσιο. Εάν δεν υπάρχουν χρήματα να τους δώσουμε, μπορούμε να τους δώσουμε άλλου είδους κίνητρα, όπως περισσότερη άδεια, όταν πρέπει να ασχοληθούν με τέτοια φαινόμενα. Αφού, πρώτα, φτιάξουμε, όμως, τα νοσοκομεία. Αυτή τη στιγμή, στα εφημερεύοντα γίνεται, συγχωρήστε με, της κακομοίρας. Όταν, λοιπόν, πάει μια κακοποιημένη γυναίκα και περιμένουν και άλλοι 150 και είναι και ένας γιατρός που πρέπει να δει άλλους 150, εννοείται ότι δεν θα καταγραφεί το περιστατικό. Θα πρέπει να υπάρχει ειδική αίθουσα, με γυναίκα γιατρό, γυναίκα νοσοκόμα, που να εξετάζει βιασμό και κακοποίηση. Σε αυτό τον άνθρωπο, μπορείς να πεις, αφού τον εκπαιδεύσεις, για παράδειγμα, ότι «αν κανείς αυτή την ειδική δουλειά, θα σου δώσω περισσότερη άδεια».

Επίσης, υπάρχει ένα περίεργο φαινόμενο. Με παίρνουν γυναίκες, οι οποίες δεν ξέρουν καν τη γραμμή SOS, κάτι περίεργο για μένα. Θα κάνω μια πρόταση στη Γενική Γραμματεία Ισότητας, που κάνει, πραγματικά, σπουδαία δουλειά, να βάλουν stands σε όλα τα πολυκαταστήματα, στα σινεμά, ακόμη και στα υποκαταστήματα του ΕΟΠΥΥ, με φυλλάδια σχετικά με την ενδοοικογενειακή βία. Εκεί πηγαίνουν οι πιο πολλές γυναίκες, για να το παίρνουν. Δεν ξέρουμε αν θα δουν τηλεόραση, δεν ξέρω αν θα το προσέξουν. Δεν ξέρω αν, την ώρα που κακοποιείται, προλαβαίνει να γράψει το τηλέφωνο. Δηλαδή, εάν κυκλοφορήσει σε όλα τα υποκαταστήματα, σινεμά και όπου υπάρχει μεγάλη εισροή πολιτών. Σταντ μόνιμα, όπως είναι το Χαμόγελο του Παιδιού, που λέει «Βάλτε τον οβολό σας για συμπαράσταση». Υπάρχουν σταντ με όλα τα φυλλάδια που λένε για την κακοποίηση, για το πού πρέπει να πάει και τι πρέπει να κάνει. Αυτό είναι μια λύση για εμάς πολύ καλή.

Επίσης, θα πρέπει να γίνει μια πιο εύχρηστη πλατφόρμα με όλες τις γυναικείες οργανώσεις για το πού μπορεί να πάει και τι μπορεί να κάνει.

Οι δικαστές και οι δικαστίνες θα πρέπει να εκπαιδευτούν, να γίνουν οικογενειακά δικαστήρια. Πρέπει να αλλάξει η νοοτροπία. Οι γυναίκες αυτές που το καταγγέλλουν, όταν φτάνουν στην αστυνομία ή στο δικαστήριο, μετά απογοητεύονται. Από την αναβολή σε αναβολή και από την αντιμετώπιση.

Ευχαριστώ.

ΚΩΝΣΤΑΝΤΙΝΟΣ ΜΟΡΦΙΔΗΣ (Προεδρεύων των Επιτροπών): Τον λόγο έχει η κυρία Σεραφείμ.

ΑΓΓΕΛΙΚΗ ΣΕΡΑΦΕΙΜ (Δικηγόρος - υπεύθυνη νομικών υπηρεσιών του Κέντρου Γυναικείων Μελετών και Ερευνών «ΔΙΟΤΙΜΑ»): Καλησπέρα. Το Κέντρο Γυναικείων Μελετών και Ερευνών «ΔΙΟΤΙΜΑ» έχει συσταθεί το 1989. Έκτοτε λειτουργεί με διαφορετικό τρόπο κάθε φορά. Το ερευνητικό κομμάτι ήταν το κεντρικό αρχικά. Σταδιακά, άρχισε να αναπτύσσει και το κομμάτι της παροχής υπηρεσιών ψυχοκοινωνικής υποστήριξης, ενδυνάμωσης και νομικών υπηρεσιών τα τελευταία χρόνια. Η παροχή υπηρεσιών παραμένει πάντα η αφορμή, για να τροφοδοτείται, από το πεδίο, η ανάλυση της οργάνωσης, αλλά και για να γίνονται και πιο στοχευμένες παρεμβάσεις.

Πριν αναφέρω τα επιμέρους ζητήματα της Σύμβασης που είχα προγραμματίσει, θα ήθελα να αναφερθώ, με την ευκαιρία, στο ζήτημα της δωρεάν νομικής βοήθειας, γιατί, πράγματι, είναι πολύ μεγάλη ανάγκη για τις γυναίκες αυτές, να μην έχουν -ανοίγω μια βεντάλια θεμάτων- όταν υπάρχουν και ανήλικα τέκνα και, πραγματικά, μπορούμε να καταλάβουμε γιατί δεν μπορείς να πάρεις την απόφαση να φύγεις από το σπίτι, ειδικά αν δεν έχεις οικονομική ανεξαρτησία. Η στέρηση της πρόσβασης στους πόρους ή στο οικογενειακό ταμείο είναι μια μορφή βίας, έτσι και αλλιώς, και συντρέχει συνήθως με τις υπόλοιπες. Υπό αυτή τη συνθήκη, είναι πολύ πιο δύσκολο να πάρεις απόφαση, να διακόψεις αυτή τη σχέση και να φύγεις από την κακοποιητική κατάσταση. Όταν γνωρίζεις ότι θα πρέπει να κάνεις πολύ γρήγορες πρώτες κινήσεις, δικαστικές ενέργειες, που είναι: ασφαλιστικά μέτρα, προσωρινή διαταγή, μήνυση, να είσαι έτοιμη να χρηματοδοτήσεις και απάντηση στις νομικές ενέργειες του θύτη, του συζύγου. Συνεπώς, η νομική βοήθεια είναι κρίσιμη, για να μπορέσει να πάρει αυτή την απόφαση η γυναίκα που υφίσταται βία.

Υπάρχει σύστημα δωρεάν νομικής βοήθειας στους κατά τόπους δικηγορικούς συλλόγους. Αυτό πρέπει να ενισχυθεί. Πράγματι, οι συνάδελφοι συμμετέχουν σε αυτό τον κατάλογο, αλλά πρέπει να δει κανείς ότι η φύση αυτών των υποθέσεων απαιτεί μια τέτοια αφιέρωση που δεν μπορούμε να προσδοκάμε να έχει την πολυτέλεια του χρόνου ο δικηγόρος του καταλόγου της νομικής βοήθειας, να αφιερώσει τον χρόνο που απαιτείται, για να ασχοληθεί με την κάθε υπόθεση όπως πρέπει. Παρότι, η ποιότητα κρατιέται ψηλά, το σύστημα αυτό είναι υπαρκτό.

Επίσης, αναφερθήκατε, κύριε Υπουργέ, στο ζήτημα της επιμέλειας και της επικοινωνίας. Είναι ένα ακόμα ζήτημα.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Παρακαλώ, να μην το θίξουμε σήμερα. Επειδή ετέθη προηγουμένως, είπα αυτό που έχει αποφασισθεί. Δεν είναι του παρόντος νομοσχεδίου το συγκεκριμένο. Όταν έλθει το νομοσχέδιο, να το συζητήσουμε. Να μην ανοίξουμε άλλα θέματα.

ΑΓΓΕΛΙΚΗ ΣΕΡΑΦΕΙΜ (Δικηγόρος υπεύθυνη νομικών υπηρεσιών του Κέντρου Γυναικείων Μελετών και Ερευνών «ΔΙΟΤΙΜΑ»): Είναι του παρόντος, γιατί θα αναφερθώ στο ζήτημα της διατροφής, το οποίο είναι αρκετά κρίσιμο γιατί, για να μπορέσει η γυναίκα να φύγει από την κακοποιητική κατάσταση, πρέπει να έχει σχεδόν λυμένο το οικονομικό, με την έννοια να ξέρει ότι μπορεί να διαθρέψει την ίδια και τα ανήλικα τέκνα. Οι ξενώνες δίνουν μια πρώτη, πάρα πολύ σημαντική, λύση, αλλά δεν είναι μακροπρόθεσμα, δεν καλύπτουν αυτή την ανάγκη.

Δεν θα αναφερθώ στο ζήτημα της διατροφής και της είσπραξής της και το σύστημα που έχουμε εδώ, που πρέπει να χρηματοδοτηθεί ολόκληρη η διαδικασία αναγκαστικής εκτέλεσης απόφασης για να την εισπράξεις.

Θα αναφερθώ, πολύ σύντομα, στην τροποποίηση του άρθρου 333 παράγραφος 1 για το stalking, που αναφέρθηκε, υπάρχει ένας όρος του αξιοποίνου που λέγεται «αντίθετη εκπεφρασμένη βούληση του θύματος». Είναι η συνεχής παρενόχληση, έτσι όπως τη διατυπώνει το άρθρο, αντίθετα, όμως, στην εκπεφρασμένη βούληση του θύματος.

Εδώ, θεωρούμε ότι αυτή η εισαγωγή αυτού του αξιοποίνου είναι προβληματική, γιατί η αποδεικτική διαδικασία στις αίθουσες των δικαστηρίων θα αναλωθεί σε ένα μεγάλο μέρος στο «Και πώς εξέφρασες ότι δεν ήθελες; Και θα μπορούσε ο άλλος να το αντιληφθεί; Είναι στη συνείδηση του μέσου ανθρώπου αυτή η συμπεριφορά πρόσφορη για να του δείξει ότι δεν ήθελες;». Το να αρχίσει μια τέτοια κουβέντα σε αίθουσα δικαστηρίου μετακυλίει την ευθύνη και την έκθεση ακόμα περισσότερο στο θύμα και, φυσικά, δυσκολεύει και την καταγγελία. Στην ίδια τη διατύπωση, όταν υπάρχει, ότι προκαλείται φόβος, τρόμος, ανησυχία, αυτό είναι αρκετό γιατί, για να προκαλεί η συμπεριφορά…

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): *Εκτός μικροφώνου*

ΑΓΓΕΛΙΚΗ ΣΕΡΑΦΕΙΜ (Δικηγόρος υπεύθυνη νομικών υπηρεσιών του Κέντρου Γυναικείων Μελετών και Ερευνών «ΔΙΟΤΙΜΑ»): Ορθά, από το πεδίο εφαρμογής του νόμου 3500/2006, απαλείφεται ο όρος της «συνοίκησης» για τους συντρόφους. Ωστόσο, συνεχίζει να αναφέρεται στον μόνιμο σύντροφο γυναίκας και στη μόνιμη σύντροφο άνδρα και θεωρούμε ότι δεν πρέπει να μας διαφεύγει η αιτιολογική έκθεση της Σύμβασης, η οποία, πολύ συγκεκριμένα, αναφέρει, στην υπ' αριθμόν 53 παράγραφο, ότι δεν πρέπει να εισάγεται με κανένα τρόπο έμφυλη διάκριση. Εμείς θεωρούμε ότι θα έπρεπε να υπάρχει ουδέτερα η αναφορά στους συντρόφους, ώστε να καλύπτει και τα ομόφυλα ζευγάρια.

Επίσης, δεν καλύπτεται, ούτε με αυτή την τροποποίηση, η περίπτωση των πρώην μονίμων συντρόφων. Καλύπτονται οι σύντροφοι, άσχετα με το αν μετά συνοικούν ή όχι, αλλά όχι οι πρώην μόνιμοι σύντροφοι. Σε μια δομή της οικογένειας σήμερα που υπάρχουν πάρα πολλά ζευγάρια που δεν είναι παντρεμένα και δεν κάνουν σύμφωνο συμβίωσης, θεωρούμε ότι θα έπρεπε να καλύπτεται και αυτή η περίπτωση. Οι πρώην μόνιμοι σύντροφοι δεν έχουν τίποτα λιγότερο από τους πρώην συζύγους. Αυτό θέλω να πω.

Κλείνοντας, θα ήθελα να αναφερθώ στα θύματα ενδοοικογενειακής βίας που είναι γυναίκες χωρίς χαρτιά και που όλοι ξέρουμε, από την εμπειρία μας, ότι το να είναι χωρίς άδεια διαμονής μια γυναίκα είναι κομμάτι του ελέγχου και της κακοποίησης που υφίσταται από το σύζυγό της, που, συνήθως, έχει άδεια διαμονής. Είναι πολύ σημαντικό ότι πλέον τους δίνεται η δυνατότητα να προσέλθουν στο αστυνομικό τμήμα για να καταγγείλουν την ενδοοικογενειακή βία, χωρίς να έχουν τον φόβο της σύλληψης, κράτησης, απέλασης.

Ωστόσο, επιμένουμε ότι η τροποποίηση της κοινής υπουργικής απόφασης το 2015 ήταν ατυχής, η κ.υ.α. του 2014 προέβλεπε ότι αρκεί μία έκθεση κοινωνικής έρευνας, δηλαδή, αυτές οι γυναίκες, με μια βεβαίωση φιλοξενίας του ξενώνα, μπορούσαν να κάνουν την άδεια διαμονής.

Τέλος, με το να απαιτεί, για την άδεια διαμονής, την υποβολή καταγγελίας και μήνυσης, ουσιαστικά, παραβιάζει αυτή την ελευθερία βούλησης, που όλοι ξέρουμε ότι τα θύματα έμφυλης βίας πρέπει να την έχουν.

Ευχαριστώ πολύ.

ΚΩΝΣΤΑΝΤΙΝΟΣ ΜΟΡΦΙΔΗΣ (Προεδρεύων των Επιτροπών): Τον λόγο έχει ο κ. Υπουργός.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Κυρίες και κύριοι, θέλω να σας πω ότι η σημερινή συζήτηση ήταν ιδιαίτερα γόνιμη και οι απόψεις που εκφράστηκαν, θέλω να ξέρετε από τώρα, θα ληφθούν υπόψη κατά τη δεύτερη συζήτηση του νομοσχεδίου και κατά την τελική συζήτηση στην Ολομέλεια. Θέλω να τονίσω ότι το επίπεδο των τοποθετήσεων ήταν πρωτόγνωρα υψηλό για συζητήσεις στη Βουλή και θεωρώ ότι αυτό δεν είναι άσχετο από το γεγονός ότι οι τοποθετήσεις αυτές προέρχονται, κατ' εξοχήν και κατά κύριο λόγο, από γυναίκες. Εγώ και το Υπουργείο Δικαιοσύνης σας ευχαριστούμε πάρα πολύ για όσα, πολύ θετικά, εισφέρατε στην τελική διαμόρφωση του νομοσχεδίου.

Θα ήθελα να πω ότι, ήδη, επεξεργαζόμαστε μια τροποποίηση της παραγράφου 2 της περίπτωσης γ΄ και κινούμαστε προς την κατεύθυνση να καταθέσουμε νομοτεχνική βελτίωση ως εξής: «Οι διατάξεις του παρόντος νόμου εφαρμόζονται και στους μόνιμους συντρόφους και στα τέκνα, κοινά ή ενός εξ αυτών, στους τέως συζύγους, στα μέρη συμφώνου συμβίωσης που έχει λυθεί, καθώς και στους τέως μόνιμους συντρόφους», για να έχει μια μεγαλύτερη ευρύτητα. Θεωρώ, λοιπόν, ότι οι παρατηρήσεις που καταθέσατε, ήδη, βλέπετε ότι κρίνονται απολύτως εποικοδομητικές στην κατεύθυνση ενσωμάτωσης στο παρόν νομοσχέδιο.

Εισαγωγικά, θέλω να πω ότι, αν έχουμε φτάσει σήμερα σε αυτό το σημείο να συζητάμε το σχέδιο νόμου του Υπουργείου Δικαιοσύνης για τη βία κατά των γυναικών και την ενδοοικογενειακή βία, αυτό το οφείλουμε, σε ένα μεγάλο βαθμό, στις γυναικείες οργανώσεις και στο φεμινιστικό κίνημα, διότι η παρουσία του αυτά τα χρόνια, η μαχητική του εγρήγορση και η κατάθεση προτάσεων και απόψεων, θεωρώ ότι συνετέλεσαν τα μέγιστα στο να έχουμε σήμερα αυτό το σχέδιο νόμου για να το συζητήσουμε.

Το πρώτο που θέλω να τονίσω είναι ότι δεν έχουμε μια απλή κύρωση μιας Σύμβασης, όπως είπα και στην πρώτη συνεδρίαση της Επιτροπής, αλλά έχουμε νόμο. Όσοι είμαστε νομικοί το καταλαβαίνουμε αυτό πολύ πιο εύκολα και θα το συνδέσω με το θέμα της καθυστέρησης. Θα μπορούσαμε να φέρουμε πολύ πιο γρήγορα την κύρωση στη Βουλή, όμως, η Κυβέρνηση επέλεξε τον δύσκολο δρόμο της κατάρτισης σχεδίου νόμου, δηλαδή, την κύρωση της Σύμβασης, αλλά και την αλλαγή όλων εκείνων των νομοθετημάτων που άπτονται της κύρωσης. Διότι, αν προχωρούσαμε στην κύρωση και δεν υπήρχαν, για παράδειγμα, αλλαγές και προσθήκες τον Ποινικό Κώδικα – σας λέω ένα από τα πολλά – τότε, δικαίως, κάποιος θα έλεγε ότι φέραμε «στο πόδι» μια κύρωση, η οποία, σε τελική ανάλυση, δεν ανταποκρίνεται και στις απαιτήσεις των καιρών, αλλά και στην πολιτική βούληση της Κυβέρνησης.

Αμέσως μόλις αναλάβαμε, τον Ιανουάριο του 2015, η Γενική Γραμματεία Ισότητας συγκρότησε μια ευρεία προ-νομοπαρασκευαστική επιτροπή, στην οποία συμμετείχαν, αν δεν κάνω λάθος, πάνω από 50 φορείς, οι οποίοι κατέθεσαν τις απόψεις τους. Αυτό το υλικό το κατέθεσε στο Υπουργείο Δικαιοσύνης, το οποίο συγκρότησε νομοπαρασκευαστική επιτροπή, η οποία κατέληξε σε αυτό που μας έδωσε, τέθηκε στη διαβούλευση, έγιναν οι απαραίτητες αλλαγές, από εμένα και τους συνεργάτες μου, για να εναρμονιστεί απολύτως αυτό που θέλει η Κυβέρνηση και που έχετε σήμερα μπροστά σας και, έτσι, ήρθε στη Βουλή προς ψήφιση. Από την πρώτη στιγμή, λοιπόν, η Κυβέρνηση έκανε αυτό που έπρεπε.

Δεν θα μπω σε μια συζήτηση και σε μια τοποθέτηση για τις ευθύνες των προηγούμενων κυβερνήσεων, γιατί θεωρώ ότι αυτά τα είπαμε στην πρώτη συνεδρίαση και υποβαθμίζουν και τη σημερινή πολύ ουσιαστική παρουσία όλων σας. Θέλω να σας πω, όμως, ότι, από το 2011, υπήρχε η δυνατότητα, έστω για την κύρωση της Συνθήκης, δεν υλοποιήθηκε και εμείς κάναμε, από την πρώτη στιγμή, αυτά που σας είπα. Επομένως, τα θέματα της καθυστέρησης αφορούν όλους, όχι την Κυβέρνηση.

Τέθηκε από πάρα πολλούς και πάρα πολλές το θέμα της εφαρμογής του νόμου. Η εφαρμογή του νόμου έχει να κάνει σε δύο επίπεδα. Κατά πρώτον, με την ενημέρωση των πολιτών ότι αυτός ο νόμος υπάρχει και εγκαθιδρύει δικαιώματα και υποχρεώσεις και, από την άλλη, από τη διάθεση των πολιτών να ενεργοποιήσουν τον νόμο, δηλαδή, να απευθυνθούν εκεί που πρέπει, εκεί που λέει ο νόμος. Υπό αυτήν την έννοια, όσον αφορά το ζήτημα της ενημέρωσης, το Υπουργείο Δικαιοσύνης και εγώ και οι συνεργάτες μου είμαστε στη διάθεσή σας για οποιαδήποτε δημόσια εκδήλωση μπορεί να γίνει και να συμβάλει σε αυτήν την κατεύθυνση. Επίσης, είναι και θέμα των γυναικείων οργανώσεων και όλων όσων εμπλέκονται με την οικογένεια και το παιδί – όχι μόνο με τη γυναίκα – να ενημερωθούν όλοι για κάτι τέτοιο. Η συνεισφορά σας στον τομέα της ενημέρωσης μπορεί να είναι τεράστια και να συνεχίσετε και στο επίπεδο, πλέον, αφού ψηφιστεί ο νόμος, της ενημέρωσης των πολιτών, να προσφέρετε ένα τεράστιο έργο.

Ιδίως, θέλω να πω ότι, στα θέματα της ενημέρωσης των παιδιών, το ζήτημα είναι ακόμη πιο σοβαρό, διότι, αν μιλάμε για ενήλικους, οι οποίοι είναι σχεδόν όλοι εγγράμματοι και έχουν μια δυνατότητα να αντιληφθούν ή να ερευνήσουν ή να βρουν στο διαδίκτυο, ακόμη πιο εύκολα, πτυχές της νομοθεσίας που τους ενδιαφέρει, τα παιδιά είναι δύσκολο να γνωρίζουν τα δικαιώματά τους. Εδώ, λοιπόν, πρόθεση του Υπουργείου Δικαιοσύνης είναι μια αναλυτική συζήτηση με το Υπουργείο Παιδείας, ακριβώς για να ενημερωθούν τα παιδιά τα οποία πέφτουν θύματα οικογενειακής βίας για το ποια είναι τα δικαιώματά τους, πού πρέπει να απευθυνθούν και τι πρέπει να κάνουν.

Η βία κατά μιας γυναίκας είναι ένα φαινόμενο αποκρουστικό και καταδικαστέο εντός της οικογένειας, αλλά φανταστείτε τη βία που δέχεται ένα παιδί, τις περισσότερες φορές και από τους δύο γονείς. Φανταστείτε αυτό το παιδάκι, σε μια τρυφερή ηλικία, να υφίσταται αυτόν τον εξευτελισμό της προσωπικότητάς του, τι εγχαράξεις αφήνει αυτή η διαδικασία στην ψυχή του και τι επιπτώσεις θα έχει στο μέλλον του ως ενήλικα. Επομένως, έχουμε ζητήματα όσον αφορά την ενημέρωση. Χρειάζεται μια πανστρατιά όλων των παραγόντων, κρατικών και μη, για την υλοποίηση όλων αυτών των θεμάτων.

Θέσατε, αρκετές, το ζήτημα της νομικής συμπαράστασης. Θέλω να σας τονίσω ότι η Κυβέρνησή μας έχει ψηφίσει ένα αναλυτικό πλαίσιο νομικής συμπαράστασης για αυτούς που δεν έχουν την οικονομική δυνατότητα να αποταθούν αυτοδυνάμως προς έναν νομικό πληρεξούσιο, προς έναν δικηγόρο, ο οποίος θα τους εκπροσωπήσει σε όλη αυτήν τη διαδικασία. Θέλω να τονίσω, λοιπόν, ότι αυτή η δυνατότητα, πρωτίστως, υπάρχει σε γυναίκες οι οποίες βρίσκονται σε απόλυτη οικονομική αδυναμία, ιδίως στο πρώτο στάδιο της ρήξης των σχέσεών τους με τον σύζυγό τους και της πιθανής αποχώρησής τους από το σπίτι τους.

Επομένως, ως προς αυτό, υπάρχει απόλυτη κάλυψη. Κάτι ακούστηκε για το επίπεδο των νομικών υπηρεσιών. Οι Δικηγορικοί Σύλλογοι, οι οποίοι έχουν την άμεση εποπτεία αυτού του μηχανισμού, στις περισσότερες περιπτώσεις, διορίζουν νέους συναδέλφους δικηγόρους, οι οποίοι επιλαμβάνονται αυτών των ζητημάτων, που έχουν και τον χρόνο και τη ζέση να ασχοληθούν, με μεγάλη επάρκεια και κατάρτιση. Γι’ αυτό, οι αναφορές που έγιναν δεν άπτονται της πραγματικότητας. Θεωρώ ότι, σε αυτό το σημείο, έχουμε κάνει μεγάλα βήματα προς τα εμπρός και έχουμε πετύχει το μέγιστο δυνατό.

Όσον αφορά το θέμα της νομικής βοήθειας, θεωρώ ότι είναι κατοχυρωμένο. Όσον αφορά τη διαδικασία, γνωρίζετε, πολύ καλά, ότι η διαδικασία είναι πάρα πολύ σύντομη και αυστηρή και έχει σοβαρές επιπτώσεις. Διότι, μια μητέρα, η οποία θέλει να εξασφαλίσει τη διατροφή της ίδιας και του παιδιού της, μπορεί, με τη διαδικασία των ασφαλιστικών μέτρων, πριν φτάσουμε στην εκδίκαση της αίτησης, στο πρώτο στάδιο, που είναι η αίτηση προσωρινής διαταγής, να πετύχει αυτό το επιδιωκόμενο. Δηλαδή, να οριστεί ως προσωρινή διατροφή, με τη διαδικασία της προσωρινής διαταγής, ένα ποσό, που θα καλύπτει την ίδια και το ή τα παιδιά της. Ξέρετε ότι οι επιπτώσεις της παραβίασης προσωρινής διαταγής είναι πάρα πολύ σοβαρές, είναι αυτόφωρο αδίκημα, πέραν των επιπτώσεων που θα έχει αυτή η συμπεριφορά κατά την εκδίκαση της αίτησης όταν ο καθ’ ου η αίτηση δεν υλοποιεί την προσωρινή διαταγή στον δικαστή, ο οποίος την έχει εκδώσει. Τα οποία γίνονται σε πάρα πολύ σύντομο χρονικό διάστημα.

Όσον αφορά μια παρατήρηση που έγινε από την εκπρόσωπο της Ε.Γ.Ε., για το γεγονός ότι περιλαμβάνονται και άλλες διατάξεις στο συγκεκριμένο νομοσχέδιο. Κατά πρώτον, οι νέες διατάξεις δεν περιορίζουν κανέναν στο να αναφερθεί, κατά κύριο λόγο και βασικά, στο κύριο μέρος του νομοσχεδίου που είναι η κύρωση της Σύμβασης της Κωνσταντινούπολης. Δεύτερον, η δεύτερη Σύμβαση, η οποία είναι και αυτή ευρωπαϊκή σύμβαση, ξέρετε από πότε εκκρεμεί; Που είναι για ένα σοβαρό ζήτημα, της αναγνώρισης των αλλοδαπών αποφάσεων όσον αφορά τις συμβατικές ποινές. Αν η Σύμβαση της Κωνσταντινούπολης εκκρεμεί από το 2011, αυτό που σας λέω είναι από το 2009.

Επομένως, με βάση την αρχή της καλής νομοθέτησης, πολύ σωστά, έχουμε εντάξει και αυτή την κύρωση στο συγκεκριμένο νομοσχέδιο και δεν νομίζω ότι τίθεται θέμα υποβάθμισης του νομοσχεδίου για την κύρωση του Συμφώνου της Κωνσταντινούπολης. Αντιθέτως, με βάση την αρχή της καλής νομοθέτησης, αυτά τα σχέδια έρχονται μαζί για να ψηφιστούν, διότι δεν έχει και την πολυτέλεια η Βουλή να ασχολείται, σε διαφορετικές συνεδριάσεις, με νομοσχέδια που μπορεί να ενταχθούν σε ένα λόγω και του αριθμού των άρθρων.

*(Θόρυβος στην Αίθουσα)*

Όσον αφορά αυτά που είπε η κυρία Βωβού, έχει γίνει αγώνας δρόμου για να έρθει στη Βουλή το συγκεκριμένο νομοσχέδιο. Και θα ήθελα να αναφερθώ στο ότι σε άλλα νομοσχέδια που αφορούν τα δικαιώματα, τα οποία τα φέραμε και τα ψηφίσαμε στη Βουλή, συναντήσαμε ποικίλες αντιδράσεις, τις οποίες γνωρίζετε. Αναφέρομαι στην τελευταία για την ταυτότητα φύλου. Και εντός Βουλής και εκτός Βουλής. Όμως, η Κυβέρνηση είχε την πολιτική βούληση να νομοθετήσει και αυτά τα θέματα τα νομοθετήσαμε.

Αυτό που είπε ο Πρωθυπουργός, δεν είχε να κάνει με ένα περιθώριο καλού ή κακού, αλλά είχε να κάνει με την υποκρισία. Διότι, αυτό που είπατε, δείχνει την υποκρισία, από τη μια, να ισχύουν τέτοια νομοθετήματα και, από την άλλη, να παριστάνουμε τις παρθένες, ότι δεν ξέρουμε τι γίνεται στην ελληνική κοινωνία και ποιες είναι οι ανάγκες και ότι υπάρχουν ανάγκες για τη νομοθέτηση αυτών που είχαμε νομοθετήσει με την ταυτότητα φύλου. Γι’ αυτό το είπε ο Πρωθυπουργός, για να καταδείξει την υποκρισία.

Κυρίες και κύριοι συνάδελφοι, ακούστηκε και από την κυρία Γαλανού και από άλλη εκπρόσωπο φορέα, για τον βιασμό. Προσωπικά, συμφωνώ με αυτό το οποίο έχει κατατεθεί. Συμφωνώ. Θα το δούμε, όμως, αυτό και ελπίζω να ολοκληρωθεί προς την κατεύθυνση που λέτε εσείς και συμφωνώ, με τον νέο Ποινικό Κώδικα. Να μην το δούμε αποσπασματικά και να μην το δούμε κατ’ αυτό τον τρόπο. Επομένως, σας καταθέτω την προσωπική μου γνώμη, θα την εκφράσω και στην επιτροπή και όλα αυτά θα τα δούμε αναλυτικά.

Ετέθη από την εκπρόσωπο της ΟΓΕ. Πράγματι, υπάρχει εργοδοτική βία. Αυτό, όμως, δεν πρέπει να αποτελέσει ανάχωμα στο να νομοθετήσουμε για την ενδοοικογενειακή βία. Ιδίως στα χρόνια τα δικά μας, προσπαθήσαμε, με πάρα πολλούς τρόπους, νομοθετικά, να αντιμετωπίσουμε την εργοδοτική βία, ακόμα και με τη κύρωση ευρωπαϊκής Οδηγίας για τις διακρίσεις στην εργασία. Πριν από μερικούς μήνες, είχαμε ψηφίσει ένα παρόμοιο νομοσχέδιο. Σε κάθε περίπτωση, το ένα θεωρώ ότι δεν είναι προϋπόθεση του άλλου. Και το ένα υπάρχει και το άλλο. Θέλω να σας πω, για όσους είμαστε παλιοί και γνωρίζουμε τα πράγματα, ότι η ενδοοικογενειακή βία υπήρχε και στα καθεστώτα του υπαρκτού σοσιαλισμού. Και, μάλιστα, πάρα πολύ έντονη, η οποία τιμωρείτο πάρα πολύ αυστηρά, αλλά υπήρχε και αυτό είναι ένα ζήτημα που πρέπει να το λάβουμε υπόψη μας.

Επίσης, αυτό που αναφέρθηκε ότι εμπλέκονται ΜΚΟ στο συγκεκριμένο νομοσχέδιο, δεν εμπλέκεται καμία ΜΚΟ, μόνο κρατικοί φορείς και, συγκεκριμένα, η Γενική Γραμματεία Ισότητας. Να μην λέμε ανακρίβειες και πράγματα που δεν έχουν καμία βάση.

Για άλλη μια φορά, εγώ ήθελα να σας ευχαριστήσω για όσα εισφέρατε στη σημερινή συζήτηση. Αισθάνομαι υπερήφανος για το επίπεδο της συζήτησης και θέλω να σας πω ότι το Υπουργείο Δικαιοσύνης, πάντοτε, και ακούει και ενσωματώνει τεκμηριωμένες προτάσεις. Νομίζω ότι το έχετε υπόψη σας από την πρακτική μας. Η Γενική Γραμματέας, η κυρία Γιαννακάκη, είχε αναλυτικές συζητήσεις και η Γενική Γραμματέας Ισότητας, η κυρία Κούβελα, με όλες τις γυναικείες οργανώσεις. Σας ευχαριστώ πάρα πολύ για τη συνεισφορά σας.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Πρώτα απ’ όλα, να πω και εγώ με τη σειρά μου, ως Βουλευτής της Δημοκρατικής Συμπαράταξης, ότι είναι πολύ μεγάλη χαρά και τιμή να έχουμε σήμερα εκπροσώπους από τον χώρο των ανθρώπινων δικαιωμάτων, από τις γυναικείες οργανώσεις, σε μια κύρωση που είναι κύρωση σταθμός σε ό,τι αφορά τις προσπάθειες, τις πρωτοβουλίες και τους αγώνες που έχουν δοθεί όλα αυτά τα χρόνια.

Θα σας έλεγα ότι, στη σημερινή διαδικασία, ήρθαμε να ακούσουμε, να προβληματιστούμε και να μπορέσουμε να προχωρήσουμε σε ένα νομοθέτημα που, όντως, είναι εξαιρετικά σοβαρό, πιάνει πάρα πολλά θέματα, όμως, βάζει και ερωτηματικά για το πόσο, στην πράξη, θα μπορέσει να λειτουργήσει, να δώσει λύσεις, να αλλάξει την καθημερινότητα της ζωής των ανθρώπων που και η ανεργία και η ανέχεια και τα πολύ μεγάλα προβλήματα που αντιμετωπίζουμε τα τελευταία χρόνια έχουν ανατρέψει τις ζωές τους.

Επομένως, πέρα από τα πολύ ωραία και χρήσιμα που λέει η Συνθήκη, θα ήθελα να ρωτήσω. Δεν θα αναφερθώ σε μια-μια τις οργανώσεις, αλλά, όσες νομίζουν ότι μπορούν να απαντήσουν στα ερωτήματα, ο Πρόεδρος θα σας δώσει τη δυνατότητα να απαντήσετε σε αυτό που θα σας θέσω.

Σε ό,τι αφορά τα θύματα. Έχουμε εικόνα πόσες γυναίκες δηλώνουν ότι είναι θύματα ενδοοικογενειακής βίας; Πόσες από αυτές προχωρούν σε μηνύσεις; Και όταν καταθέτουν μήνυση, πόσες επιστρέφουν ξανά στο σπίτι τους, γιατί δεν υπάρχουν δημόσιες δομές για να τις φιλοξενήσουν; Σήμερα, στις δημόσιος δομές, ξέρουμε τι ποσοστό γυναικών φιλοξενούνται; Για πόσο διάστημα; Με τι επιλογές μετά; Κι όταν οι εισαγγελείς είναι φορτωμένοι με τόσο φόρτο, η όποια μήνυση κατατίθεται και υποβάλλεται από τις κακοποιημένες γυναίκες και θα εξεταστεί όποτε, δεν θα τις αναγκάσει μετά να επιστρέψουν στο σπίτι; Και τότε, τι;

Σε ό,τι αφορά τους θύτες, που είναι πάρα πολύ καλό που υπάρχουν τα προγράμματα για να μπορέσουν να τα παρακολουθήσουν, να ξεπεράσουν εθισμούς κ.λπ.. Πόσοι παρακολουθούν αυτές τις συνεδρίες; Πόσοι σταματούν τις συνεδρίες; Πόσοι ολοκληρώνουν από τα προγράμματα; Υπάρχει η παρακολούθηση μετά, για να μην «ξανακυλήσουν» στα προβλήματα που μπορεί να έχουν και είναι είτε αλκοολισμός είτε βίαιη συμπεριφορά; Όλα αυτά τα ρωτώ, γιατί προσπαθώ να δω ποια είναι η εικόνα της αποτελεσματικότητας της υπάρχουσας νομοθεσίας μέχρι σήμερα.

Θα ήθελα, επειδή είναι εδώ και η Γενική Γραμματέας, να ρωτήσω αν υπάρχει κάποιο νομοθέτημα που έχει εισηγηθεί, μέχρι σήμερα, η Κυβέρνησή σας για να βελτιώσει την καθημερινότητα της ζωής των θυμάτων ενδοοικογενειακής βίας; Γιατί, τρεισήμισι χρόνια, ο Υπουργός μας τα είπε πάρα πολύ ωραία, αλλά εγώ, ως μέλος αυτού του Κοινοβουλίου, δεν έχουν δει κάποιο νομοθέτημα να έρχεται για να βελτιώσει τη ζωή των γυναικών που είναι θύματα ενδοοικογενειακής βίας.

Θα ήθελα ακόμα να σας ρωτήσω: Τι χώρους φιλοξενίας έχουμε σε δημόσιες δομές που μπορούν να βοηθήσουν γυναίκες και παιδιά; Και, εάν δεν μπορεί ο δημόσιος τομέας, σκέφτεται η Κυβέρνηση μήπως τη δυνατότητα να απευθυνθεί και στον ιδιωτικό τομέα;

Και κάτι ακόμα, για να κλείνω σιγά σιγά, επειδή όμως δεν υπάρχουν και άλλοι συνάδελφοι, ίσως έχει νόημα να κάνουμε αυτή την κουβέντα. Πώς μπορεί να παρακολουθήσει κανείς στην πράξη και πόσο υλοποιήσιμα είναι όλα αυτά που η Σύμβαση θέτει- το ξαναλέω- σε μια εποχή κρίσης, με ανεργία στην οικογένεια; Συνήθως, τα θύματα είναι άμεσα εξαρτώμενα από τον θύτη τους και αναγκάζονται, εκ των πραγμάτων, ακόμη και εάν κάνουν τη γενναία κίνηση να καταθέσουν μήνυση, να επιστρέψουν μετά στην οικογενειακή εστία και δεν ξέρω, όταν επιστρέφει κανείς μετά από μια τέτοια ενέργεια, αν υπάρχει η δυνατότητα να παραμείνει. Έχω την αίσθηση ότι μάλλον ζει σε καθεστώς τρόμου. Τα θύματα, λοιπόν, συνήθως, δεν έχουν τη δυνατότητα ούτε ψυχολογικής ούτε οικονομικής δυνατότητας για να φύγουν. Πώς διασφαλίζεται, στην πράξη, η στήριξη, ότι θα υπάρχει, δηλαδή, σωματική και ψυχική ακεραιότητα αυτών των ανθρώπων.

Επιτρέψτε μου, δυστυχώς, στο νομοσχέδιο που συζητάμε σήμερα, υπάρχουν άλλα δύο τμήματα. Ένα Μέρος 2ο, άσχετο με τη Σύμβαση της Κωνσταντινούπολης, και ένα Μέρος 3ο, λοιπές διατάξεις. Σεβόμενη ότι, σήμερα, είναι εδώ μόνο οι γυναικείες οργανώσεις, δεν θα μπω, κύριε Πρόεδρε, στο κομμάτι των ερωτήσεων που θέλω να κάνω για το Μέρος 2ο και το Μέρος 3ο. Όμως, κλείνοντας, θέλω να καταθέσω μια πρόταση. Δεν ξέρω αν είναι ο κατάλληλος χρόνος για να το κάνω ή εάν θέλετε να το κάνουμε σε μια άλλη συνεδρίαση.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Στη συνεδρίαση της Πέμπτης καλύτερα.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης (ΠΑ.ΣΟ.Κ.-ΔΗΜ.ΑΡ.)): Ωραία, το κρατάω, λοιπόν, σεβόμενη ότι εδώ ήρθαμε για να ακούσουμε και όχι να κυλήσουμε στο σφάλμα του κ. Υπουργού, να δώσουμε μια παράσταση κομματικής νομιμοφροσύνης, για το τι καλά τα έχουμε κάνει.

Ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Υπάρχουν ζητήματα, τα οποία μπορούμε να συζητούμε. Εσείς, τώρα, χρησιμοποιήσατε μια επικριτική φράση. Θα θέλει μετά και ο κ. Υπουργός να απαντήσει. Εγώ θα έλεγα να σταματήσουμε εδώ.

Τον λόγο έχει η κυρία Θελερίτη.

ΜΑΡΙΑ ΘΕΛΕΡΙΤΗ (Εισηγήτρια του ΣΥΡΙΖΑ): Θα ήθελα να θέσω δύο ερωτήσεις.

Μία προς την κυρία Ρουμπάνη, μιας και το Ελληνικό Δίκτυο Γυναικών Ευρώπης έχει μια πολύ καλή εμπειρία στην εφαρμογή και σε δομές, αλλά και σε υποστήριξη γυναικών που έχουν υποστεί βία.

Εάν δούμε ότι, σήμερα, με το νομοθέτημα αυτό, έχουμε ένα προβάδισμα στην εφαρμογή. Δηλαδή, έχουμε και τροποποιήσεις του Ποινικού Κώδικα, που έχουν έρθει ως νομοσχέδιο, αλλά έχουμε και δομές που, ήδη, έχουν στηθεί, τις 64, εάν δεν απατώμαι, δομές, που είναι της Γενικής Γραμματείας Ισότητας και οι δομές τους δήμος. Εσείς, από την εμπειρία σας, ποιες άλλες θεωρείτε, ως προτεραιότητα, θα μπορούμε να θέσουμε, έτσι ώστε να διευκολύνουμε την εφαρμογή και, άρα, να μην έχουμε κυρώσεις από τη μη εφαρμογή, που είναι προϋπόθεση της υλοποίησης της Σύμβασης.

Θα ήθελα, επίσης, να κάνω μια δεύτερη ερώτηση στην κυρία Σκαλούμπακα. Υπάρχει καπιταλισμός, το γνωρίζουμε όλοι κ.λπ.. Αλλά, τουλάχιστον, όσον αναφορά εμάς, τις γυναίκες, γνωρίζουμε ότι υπάρχει και πατριαρχία. Ως εκ τούτου, δηλαδή, οι γυναίκες καταπιέζονται, υφίστανται βία και λόγω του φύλου τους. Αυτό το λαμβάνουμε υπόψη μας, με την έννοια ότι πάρα πολλές φεμινιστικές και γυναικείες οργανώσεις είναι αυτές που, σε παγκόσμιο επίπεδο, ανέδειξαν το ζήτημα της έμφυλης βίας και το φεμινιστικό κίνημα έβαλε διεκδικήσεις συγκεκριμένες, θα λέγαμε, και για κάποιες από αυτές σήμερα μιλάμε.

Άρα, έχουμε ΜΚΟ που, οι περισσότερες παρευρίσκονται, έχουν κάνει πάρα πολύ σοβαρή δουλειά στο κομμάτι της ανάδειξης των προβλημάτων του φεμινιστικού και γυναικείου κινήματος. Ακούσαμε ότι είπατε ότι υπάρχουν, από τη μεριά της Κυβέρνησης, αντιδραστικές ρυθμίσεις στα πλαίσια αυτού του νόμου και γενικότερα για την εξάλειψη της βίας κατά των γυναικών. Ποιες είναι αυτές οι αντιδραστικές ρυθμίσεις που εσείς εντοπίζετε;

Δεύτερον, είπατε ότι δεν υπάρχουν κρατικές δομές, έτσι ώστε να μπορεί να έχει υποστήριξη η γυναίκα που υφίσταται βία. Εννοείτε πέρα των 64 δομών που ήδη λειτουργούν ή, όπως αναφέρατε, και τη γραμμή SOS κ.λπ.; Πέραν αυτών εννοείτε ή κάτι άλλο που δεν αντιλαμβανόμαστε;

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Μια ερώτηση έχω που, πιθανά, το ΚΕΘΙ θα μπορούσε να απαντήσει.

Γνωρίζουμε ότι υπάρχει αυτή η μελέτη του 2003. Δεν ξέρουμε αν έχει επικαιροποιηθεί από τότε μέχρι σήμερα. Αν έχει επικαιροποιηθεί, ποια είναι τα στοιχεία αυτής της μελέτης ως προς την κοινωνική σύνθεση των στοιχείων αυτών; Δηλαδή, πόσες είναι οι άνεργες, πόσες είναι αυτοαπασχολούμενες, πόσες είναι οι αγρότισσες, τα εισοδηματικά κριτήρια κ.λπ..

Όχι η ποσοστιαία συμμετοχή ως δείγμα στην έρευνα, αλλά ως προς τα αποτελέσματα της ενδοοικογενειακής βίας. Αυτό είναι το ερώτημα που θέτουμε, γιατί, από εκεί, μπορεί εύκολα κάποιος να βγάλει ένα συμπέρασμα αν τελικά η ενδοοικογενειακή βία είναι για όλες το ίδιο είτε ανήκουν στα ανώτερα κοινωνικοοικονομικά στρώματα είτε στα φτωχά, στα εργατικά, στα μεσαία στρώματα. Σας ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Μεγαλοοικονόμου.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ: Θα ήθελα να ευχαριστήσω, πρώτα απ’ όλα, τις ενώσεις των γυναικών. Θυμάμαι ότι, τον Απρίλιο του 2017, είχαμε συναντηθεί με μερικές από εσάς, ενδεικτικά, η Ελληνική Αντιπροσωπεία Ευρωπαϊκού Lobby γυναικών, η οργάνωση «Παναθηναϊκή», η οργάνωση «Το Μωβ», η οργάνωση Ενωμένων Γυναικών Αφρικής, Δίκτυο Γυναικών Ευρώπης, Κέντρα Έρευνας και Δράσης για την Ειρήνη. Είχαμε κάνει μια συνάντηση για την κύρωση της Συμφωνίας της Κωνσταντινούπολης. Έφτασε, λοιπόν, η ώρα να γίνει και αυτή η κύρωση.

Τώρα, γιατί οι άλλες κυβερνήσεις περιμένανε 7 χρόνια για να κάνουν αυτή την κύρωση είναι ένα άλλο θέμα και βρίσκανε διάφορα κωλύματα. Τέλος πάντων, αφού έφτασε η ώρα, καλό είναι και αυτό και μπαίνουν και άλλα θέματα νομικής φύσεως, τα οποία δεν μπορώ να τα τεκμηριώσω, γιατί δεν είμαι νομικός.

Θα ήθελα να κάνω μερικές ερωτήσεις, γιατί όλες είστε δυναμικές γυναίκες. Προς την Πρόεδρο του ΚΕΘΙ, όσον αφορά στα συμβουλευτικά κέντρα της Αθήνας και του Πειραιά, έχετε παρατηρήσει αύξηση στον αριθμό των κακοποιημένων γυναικών που έρχονται και ζητούν βοήθεια και, αν ναι, θεωρείτε ότι αυτή η αύξηση οφείλεται σε περισσότερα περιστατικά βίας κατά των γυναικών ή στο ότι οι γυναίκες γνωρίζουν ότι τώρα μπορούν να ζητήσουν βοήθεια και απευθύνονται στις κατάλληλες δομές χωρίς φόβο;

Επίσης, αν έχετε καταγράψει και περιστατικά εμμονικών που παρακολουθούν ή παρενοχλούν, όχι εμφανώς, γυναίκες, με το γνωστό stalking και το οποίο, μέχρι σήμερα, δεν ήταν νομοθετικά ορισμένο.

Μια ερώτηση προς την Πρόεδρου «Το Μωβ». Θεωρείτε ότι υπάρχουν κενά ή περιθώρια βελτίωσης σε επίπεδο ενημέρωσης του κοινού για τη βία των γυναικών; Ποια μέτρα θα προτείνατε για να αναδειχθεί περισσότερο το ζήτημα; Είπατε μερικά μέτρα και κατά κάποιο τρόπο με καλύψατε.

Προς την Πρόεδρο του Συνδέσμου για τα Δικαιώματα της Γυναίκας, θεωρείτε ότι υπάρχει επαρκής αριθμός στεγών για τις κακοποιημένες γυναίκες;

Προς την Πρόεδρο των Ελληνίδων Νομικών και την εκπρόσωπο των Δικηγορικών Συλλόγων, ο μέχρι σήμερα εφαρμοσμένος νόμος της ενδοοικογενειακής βίας και συγκεκριμένα η ποινική διαμεσολάβηση με την οποία, ουσιαστικά, ο θύτης και το θύμα έρχονται σε έναν συμβιβασμό και, με την εποπτεία της πολιτείας, ο θύτης συχνά αναζητά ψυχολογική ή ψυχιατρική θεραπεία, έχει λειτουργήσει; Βλέπετε αποτελέσματα; Έχετε στατιστικά στοιχεία για το πόσες υποθέσεις υπάχθηκαν στη διαδικασία αυτή και πόσες, τελικά, έχουν ολοκληρωθεί με επιτυχία;

Τέλος, προς την εκπρόσωπο της ΒΙΑ- ΣΤΟΠ, γνωρίζω ότι παρέχετε τόσο βοήθεια στα θύματα της βίας όσο και θεραπεία στους θύτες. Ήθελα να σας ρωτήσω για τους δράστες περιστατικών βίας, κατ’ αρχάς, αν βλέπετε μόνο περιστατικά που παραπέμπονται σε εσάς από τις δικαστικές αρχές ή αν υπάρχουν και άνθρωποι που αυτοβούλως αναγνωρίζουν το πρόβλημά τους και αναζητούν θεραπεία σε εσάς. Σας ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Ρουμπάνη.

ΝΙΚΗ ΡΟΥΜΠΑΝΗ (Πρόεδρος της Ελληνικού Δικτύου Γυναικών Ευρώπης): Όσον αφορά την περιγραφή του θύματος, έχουμε κάποιες αλλαγές μέσα στην οικονομική κρίση. Πραγματικά, οι γυναίκες, οι οποίες θα αποφάσιζαν να χωρίσουν, μένουν μέσα σε καταστάσεις βίας, εγκλωβίζονται σε καταστάσεις φτώχιας και δεν μπορούν να πάρουν εύκολα την απόφαση να φύγουν, γιατί ξέρουν ότι, μετά από δύο τρεις μήνες φιλοξενίας σε καταφύγια, γιατί τόσο περίπου είναι ο μέσος όρος φιλοξενίας, θα βρεθούν άπορες. Υπάρχουν δυσκολίες εκεί, για αυτό πρέπει να εξασφαλίσουν οι γυναίκες ότι έχουν μια σταθερή εργασία για να μπορέσουν να φύγουν.

Υπάρχει, όμως, ένα καλό. Παίρνουν οι γυναίκες νωρίτερα, δηλαδή, έχουμε μεγαλύτερο αριθμό γυναικών που παίρνουν χωρίς να έχουν πάει 5 φορές στο νοσοκομείο, σε στάδια πιο νωρίς. Γυναίκες, οι οποίες, στην πρώτη εγκυμοσύνη, αρχίζουν να τρώνε ξύλο. Η εγκυμοσύνη είναι μια περίοδος κατά την οποία, πολύ συχνά, αρχίζει η κακοποίηση, ζήλεια κ.λπ..

Όσον αφορά τη διαταξικότητα του προφίλ του θύματος, θα το πούμε άλλη μια φορά ότι έχουμε την κομμώτρια, έχουμε και την ψυχίατρο, έχουμε εισαγγελέα γυναίκα θύμα, έχουμε δικαστικό γυναίκα θύμα, η οποία πήγε για ψυχολογική στήριξη και έχουμε ψυχίατρο που πήρε για νομική πλαισίωση. Δηλαδή, δεν είναι μόνο φτωχές γυναίκες ή γυναίκες, οι οποίες είναι χαμηλής εκπαιδευτικής στάθμης ή οι άντρες τους είναι χαμηλής εκπαιδευτικής στάθμης, διότι, ανάλογα, έχουμε και θύματα πολύ μορφωμένα.

Αυτό που προσπαθούμε να κάνουμε είναι, κατ’ αρχήν, να δούμε τι πλαισίωση έχει στην κοινωνική ομάδα που ανήκει και μέσα στον επαγγελματικό της χώρο μια γυναίκα. Εάν πρόκειται για ανήλικο παιδί, ποιους ενήλικες μπορεί να εμπιστεύεται στο περιβάλλον του, ώστε να μπορούμε να προχωρούμε συστημικά. Να κάνουμε μια συστημική προώθηση.

Σχετικά με τον θύτη, έχουν δείξει οι διεθνείς έρευνες της Hellen Penci, συγκεκριμένα, στην Αμερική, που δούλεψε με άντρες αστυνομικούς και της οργάνωσης «Άνδρες κατά της ανδρικής βίας» στη Γερμανία, που ήταν κυρίως ψυχολόγοι και ψυχίατροι, ότι, όταν γίνεται καλή δουλειά με τον θύτη, επειδή ο θύτης, όταν πηγαίνει για θεραπεία, έχει, σε έναν βαθμό αποφασίσει να κάνει μια προσπάθεια από αγάπη για την οικογένειά του, από αγάπη για τα παιδιά του, γιατί αισθάνεται εξαρτημένος από τη βία και θέλει να απεξαρτηθεί, ότι υπάρχει μια επιτυχία γύρω στο 75%, που είναι πάρα πολύ υψηλό ποσοστό. Είναι περίπου το ποσοστό που έχουν και οι Alcoholic Anonymous και άλλες ανάλογες δομές που είναι για απεξάρτηση. Η βία είναι μια εξάρτηση από την αδρεναλίνη.

Όσον αφορά τους άνδρες τους οποίους εμείς έχουμε παρακολουθήσει να αλλάζουν, κρατάνε σημειώσεις, κάνουν προσπάθειες μεγάλες, αλλά είναι πολύ λίγοι. Εμείς δουλεύουμε με θύτες, αλλά πολύ λίγοι φτάνουν να θέλουν να κάνουν αυτή την αλλαγή. Δεν μας έχουν έρθει άτομα που να έχουν έρθει από εισαγγελείς. Θεωρούμε ότι οι εισαγγελείς δεν κάνουν, αυτή τη στιγμή, εκείνη τη διαμεσολάβηση που θα παρέπεμπε θύτες σε δομές. Θέλουμε περισσότερες δομές για θύτες, πιο υπεύθυνες και δουλειά με την αστυνομία.

Ο άντρας θέλει άντρα για να αλλάξει. Αν ένας αστυνομικός, ένας δικαστής του πει «εγκληματείς», τότε θα καταλάβει ότι εγκληματεί. Αλλιώς, το θεωρεί ενδοοικογενειακή του υπόθεση και το θεωρεί δικό του θέμα. Εάν του πει ένας άλλος άνδρας, από μια θέση ισχύος, «εγκληματείς», είναι πάρα πολύ σοβαρό για να αρχίσει να αλλάζει η ψυχολογία του και να σκεφτεί ότι ίσως μπορεί να θεραπευτεί από αυτή τη μάστιγα που λέγεται «βίαιος χαρακτήρας».

Όσον αφορά τα πλεονεκτήματα που προσφέρει αυτό το πλαίσιο. Είναι μια καινούργια οριοθέτηση όσον αφορά την προστασία του θύματος και όσον αφορά την εγκληματικότητα της πράξης. Αλλά, αν δεν δούμε την επιμόρφωση των ανθρώπων, οι οποίοι είναι στην πρώτη γραμμή, δηλαδή, για εμένα, το κλειδί είναι η επιμόρφωση και από το σχολείο, από το δημοτικό, αλλά και η επιμόρφωση μέσα στα πανεπιστήμια. Δεν μπορεί να έχουμε νοσηλευτές που να μην έχουν αλγόριθμο, να μην έχουν διαδικασία για το όταν συναντούν άτομο που είναι κακοποιημένο. Δεν θα περιμένουμε να φτιάξει το ιατρικό σύστημα.

Να μπουν αυτές οι εκπαιδεύσεις μέσα στα πανεπιστήμια τώρα, δηλαδή, να μπουν σήμερα και να γίνουν επιμορφώσεις και στους επαγγελματίες, αλλά και στους φοιτητές. Να γίνουν προγράμματα, ώστε να καταλάβουν τι σημαίνει ενδοοικογενειακή βία και ο χώρος της οικογένειας, ο χώρος της ασφάλειας και προσωπικής ανάπτυξης του κάθε ανθρώπου. Σας ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Βωβού.

ΔΙΟΝΥΣΙΑ ΒΩΒΟΥ (Πρόεδρος της Οργάνωσης Γυναικείων Δικαιωμάτων «Το Μωβ»): Η κυρία Μεγαλοοικονόμου, την οποία γνωρίσαμε πριν από λίγο καιρό, όπως η ίδια είπε, ήταν πάρα πολύ θετική για την κύρωση της Σύμβασης της Κωνσταντινούπολης.

Εμείς, ως γυναικεία οργάνωση, κάνουμε κάποια ενημέρωση στον κόσμο. Είναι πολύ δύσκολες οι συνθήκες, γιατί δεν έχουμε καθόλου οικονομικά και, για να κάνουμε μια εκδήλωση, θα πρέπει να πληρώσουμε έστω και τα ελάχιστα για μια αίθουσα. Οπότε, καταλαβαίνετε ότι όλα όσα κάνουμε είναι με τα χέρια στην τσέπη. Όποτε έχουμε ζητήσει χώρο από την Περιφέρεια, δεν μας έδωσε, όποτε έχουμε ζητήσει από τον Δήμο Αθηναίων, δεν μας έδωσε, όποτε κάποιες κοπέλες που ήταν πιο αυτόνομες, έκαναν κάποιες καταλήψεις, πήγαν και τις έβγαλαν «σηκωτές».

Εν πάση περιπτώσει δεν είναι μόνο το οικονομικό θέμα, είναι και το θέμα της Θεματικής Εβδομάδας, που πήγαμε πέρυσι, πολλές οργανώσεις, στα σχολεία και κάναμε τη μικρή μας συμβολή, αλλά, ασφαλώς, χρειάζεται μεγάλη συγκρότηση της ενημέρωσης από την πολιτεία, με τις διάφορες μορφές της. Βέβαια, να μιλήσουμε για τη ΕΡΤ; Δεν θα μιλήσω για τα ιδιωτικά κανάλια, να μιλήσουμε για τη ΕΡΤ; Δεν έχει καθόλου προγράμματα για τις γυναίκες. Ποτέ δεν έχει καλές γυναικείες οργανώσεις, εκτός κάτι τσαλαφά - διαφορετικά. Δυστυχώς, δεν έχουμε πόρους, δηλαδή, δυνατότητες, μέσα από τις υπάρχουσες δομές να μπορέσουμε και εμείς να ασκήσουμε ένα ρόλο. Άρα, περιοριζόμαστε να βλέπουμε τις γυναίκες στα δικαστήρια, στις φυλακές και ότι μπορούμε να κάνουμε. Αυτά είχα να πω.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Ειρήνη -Ελένη Αγαθοπούλου.

ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ (Πρόεδρος του Δ.Σ. του ΚΕΘΙ): Ευχαριστώ πολύ, κύριε Πρόεδρε.

Πραγματικά, ήταν ιδιαίτερα σημαντικές οι ερωτήσεις. Όσον αφορά τις προηγούμενες έρευνες τις οποίες έχει διεξάγει το ΚΕΘΙ, οι οποίες υλοποιήθηκαν το 2003 και το 2004, αλλά και η πανευρωπαϊκή έρευνα του FRA, όπως και τα δεδομένα τα οποία έχουμε από τη λειτουργία, πλέον, των συμβουλευτικών δομών, που υπάρχουν ανά την Ελλάδα, τα δεδομένα, λοιπόν, μοιάζουν πάρα πολύ σε όλα τα ευρήματα αυτά. Όσον αφορά, δηλαδή, τον πληθυσμό που έρχεται στα συμβουλευτικά κέντρα ή που έχει δηλώσει ότι είναι θύμα έμφυλης βίας. Τα περισσότερα θύματα είναι θύματα ενδοοικογενειακής βίας, στη συντριπτική τους πλειοψηφία, γύρω στο 80% και, από εκεί και πέρα, όλες οι άλλες μορφές ακολουθούν.

Επίσης, όλα τα κοινωνικά και μορφωτικά στρώματα, δυστυχώς, εκπροσωπούνται το ίδιο. Δεν ισχύει το γεγονός ότι μπορεί γυναίκες χαμηλότερου μορφωτικού επιπέδου ή χαμηλότερης οικονομικής τάξης να δέχονται περισσότερο βία. Γυναίκες όλων των στρωμάτων μπορεί να δεχθούν έμφυλη βία.

Όσον αφορά τον αριθμό, γύρω στα 4000 περιστατικά γυναικών τον χρόνο επισκέπτονται τα συμβουλευτικά κέντρα της Γενικής Γραμματείας Ισότητας.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Κυρία Αγαθοπούλου, να σας διακόψω λίγο. Στη μελέτη, διάβασα ότι οι άνεργες γυναίκες που έχουν υποστεί ενδοοικογενειακή βία είναι στο 57%.

ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ (Πρόεδρος του Δ.Σ. του ΚΕΘΙ): Μιλάτε για τη μελέτη του 2003, έτσι δεν είναι;

ΕΜΜΑΝΟΥΗΛ ΣΥΝΤΥΧΑΚΗΣ: Ναι, του 2003. Είπατε ότι και οι υπόλοιπες που ακολούθησαν, περίπου, δεν έχουν μεγάλες διαφορές.

ΕΙΡΗΝΗ-ΕΛΕΝΗ ΑΓΑΘΟΠΟΥΛΟΥ(Πρόεδρος του Δ.Σ. του ΚΕΘΙ): Δεν έχουν. Μιλούσα για τη διαστρωμάτωση.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Εάν, τελικά, το ποσοστό των ανέργων γυναικών είναι στο 57%, αντιλαμβάνεστε ότι είναι ένα πάρα πολύ υψηλό ποσοστό των άνεργων, που είναι, κυρίως, φτωχές γυναίκες, έτσι δεν είναι;

ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ (Πρόεδρος του Δ.Σ. του ΚΕΘΙ): Μπορεί σήμερα να είναι μικρότερο ή να είναι και μεγαλύτερο το ποσοστό, έτσι δεν είναι;

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Δεν αντισταθμίζει με αυτό που είπατε, δηλαδή, ότι από όλα τα κοινωνικά στρώματα παρατηρείται το φαινόμενο αυτό.

ΕΙΡΗΝΗ-ΕΛΕΝΗ ΑΓΑΘΟΠΟΥΛΟΥ (Πρόεδρος του Δ.Σ. του ΚΕΘΙ): Τι θέλετε να πείτε; Το θέμα της βίας αφορά διαστρωματικά όλα τα κοινωνικά και μορφωτικά και οικονομικά στρώματα.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Υπάρχει μελέτη γι’ αυτό; Δηλαδή, υπάρχουν ποσοστά;

ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ (Πρόεδρος του Δ.Σ. του ΚΕΘΙ): Ακριβώς. Τα στατιστικά των συμβουλευτικών κέντρων που, τώρα, είναι ό,τι πιο πρόσφατο υπάρχει αυτή τη στιγμή στη χώρα, μετά από δεκαπέντε χρόνια που έχει υλοποιηθεί η συγκεκριμένη έρευνα και προτιθέμεθα να μπούμε σε διαδικασία να επικαιροποιήσουμε τα στοιχεία αυτά. Τα πιο πρόσφατα, λοιπόν, στατιστικά, που είναι αυτά των δομών των συμβουλευτικών κέντρων, μιλάνε για διαστρωματική, αν θέλετε, εικόνα της βίας σε όλα τα κοινωνικά, οικονομικά και μορφωτικά επίπεδα.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Νομίζω, αυτό δεν ισχύει εάν λάβουμε υπόψη μας το στοιχείο που σας είπα.

ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ (Πρόεδρος του Δ.Σ. του ΚΕΘΙ): Δεν μπορούμε να λάβουμε υπόψη μελέτη του 2003 σήμερα.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Σας λέω ότι σήμερα θα είναι το ποσοστό ανέργων…

ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ (Πρόεδρος του Δ.Σ. του ΚΕΘΙ): Σας ξαναλέω ότι, σύμφωνα με τα στατιστικά μας, λίγο-πολύ, όλες οι κοινωνικές τάξεις εκπροσωπούνται ίδια και αυτό δεν είναι καθόλου ενθαρρυντικό.

Έλεγα, λοιπόν, ότι περίπου 4000 περιστατικά τον χρόνο εξυπηρετούν μόνο τα συμβουλευτικά κέντρα της Γενικής Γραμματείας Ισότητας. Οι δομές αυτές λειτουργούν από το 2012. Είναι σχετικά καινούργιες δομές. Αυτό σημαίνει ότι όσο γίνονται γνωστές αυτές οι δομές, διότι υπάρχει και πληθυσμός που δεν τις γνωρίζει, τόσο περισσότερο αυξάνονται και οι γυναίκες οι οποίες απευθύνονται σε αυτές. Άρα, λοιπόν, δεν μπορούμε να έχουμε ακριβή εικόνα κατά πόσον τα ποσοστά αλλάζουν. Σίγουρα, θα μπορούσαμε να υποθέσουμε ότι, σε συνθήκες κρίσης, ίσως, τα ποσοστά αυτά να αυξάνονται, αλλά δεν υπάρχει, αυτή τη στιγμή, συγκεκριμένη μελέτη γι’ αυτό. Αυτό που ξέρουμε, όμως, είναι ότι, μέρα με τη μέρα, τα ποσοστά των γυναικών που απευθύνονται στα συμβουλευτικά κέντρα αυξάνονται και ο λόγος είναι και το ότι οι δομές αυτές, μέρα με τη μέρα, γίνονται γνωστές και υπάρχει, προφανώς, η ανάγκη να απευθυνθούν στις δομές αυτές.

Επίσης, από πέρυσι, στη συμβουλευτική έχει προστεθεί και η εργασιακή συμβουλευτική, που γίνεται στις δομές αυτές, που βοηθά τις γυναίκες να μπορέσουν να έχουν μια οικονομική ανεξαρτησία, ώστε, όπως σωστά ειπώθηκε, να μπορέσουν να απεξαρτητοποιηθούν από τον θύτη κάποια στιγμή. Εδώ, θα ήθελα να αναφέρω ότι η Βουλή είχε αναλάβει πέρυσι την πρωτοβουλία, σε συνεργασία με τη Γενική Γραμματεία Ισότητας και μαζί μας, να κινηθεί με τρόπο, ώστε να προσλάβει γυναίκες συμβουλευόμενες, των συμβουλευτικών κέντρων, στις υπηρεσίες της και αυτό παρακινούμε να κάνουν και άλλοι φορείς, ώστε να μπορέσουν αυτές οι γυναίκες να βρουν μια διέξοδο.

Για συγκεκριμένα και αναλυτικά στοιχεία, θα παρότρυνα όποια και όποιον έχει τη διάθεση και το ενδιαφέρον, να απευθυνθεί στο ΚΕΘΙ, ώστε να έχει μια πιο αναλυτική ενημέρωση για τα συγκεκριμένα στοιχεία.

Τέλος, όσον αφορά τους ξενώνες, η φιλοξενία γυναικών μπορεί να διαρκέσει μέχρι και έξι μήνες. Προφανώς, καμιά γυναίκα δεν «πετιέται» εκτός, δεν αφήνεται στον δρόμο όταν θα λήξει αυτό το χρονικό περιθώριο, αλλά, ίσα – ίσα, ψάχνουμε τρόπους για να μπορέσει να διευκολυνθεί να βρει είτε εκεί φιλοξενία είτε άλλη διέξοδο και, ταυτόχρονα με τη φιλοξενία της, δέχεται και ψυχολογική και κοινωνική και εργασιακή και νομική υποστήριξη.

Συνήθως, οι γυναίκες δεν εξαντλούν αυτά τα χρονικά περιθώρια, δηλαδή, τους έξι μήνες, για διάφορους λόγους, οι οποίοι δεν είναι πάντα θετικοί, αλλά, παρόλα αυτά, πάντα έχουν να κάνουν με την προσωπική βούληση της κάθε γυναίκας.

Όπως μπορείτε να καταλάβετε, είναι πολύ ιδιαίτερα και λεπτά θέματα όλα αυτά που συζητάμε σήμερα. Είναι, επίσης, πολύ σοβαρά και, πραγματικά, είναι πάρα πολύ θετικό το γεγονός ότι υπάρχει πραγματικό ενδιαφέρον από τη Βουλή, τους Βουλευτές και τις Βουλεύτριες για περισσότερη γνώση πάνω στα θέματα αυτά και είμαστε στη διάθεσή σας για ό,τι περισσότερο ζητήσετε.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Σκαλούμπακα.

ΧΡΙΣΤΙΝΑ ΣΚΑΛΟΥΜΠΑΚΑ (Πρόεδρος της Ομοσπονδίας Γυναικών Ελλάδας (ΟΓΕ)): Καταρχήν, σε σχέση με την αναφορά της κυρίας Θελερίτη για το φεμινιστικό κίνημα, στο οποίο, βέβαια, η οργάνωσή μας δεν ανήκει, η φυλετική καταπίεση δεν υπήρχε πάντα. Είναι απόρροια της εκμεταλλευτικής κοινωνίας, γι’ αυτό, πλήρως, μπορεί να εξαλειφθεί μόνο μαζί με αυτήν.

Το φεμινιστικό κίνημα θεωρεί ως εχθρό των γυναικών τους άνδρες και όχι το εκμεταλλευτικό σύστημα, το οποίο διαιωνίζει τη γυναικεία ανισοτιμία, αλλά δεν πειράζει.

Προκρίνοντας, λοιπόν, την πατριαρχία εσείς και προβάλλοντάς την, ουσιαστικά, αποκρύπτετε ποιος είναι ο πραγματικός εχθρός των γυναικών που είναι αυτό το εκμεταλλευτικό σύστημα. Πάνω σε αυτό το σύστημα στηρίζεται η βία και η φυλετική καταπίεση.

Δεν υπήρχε πάντα η φυλετική καταπίεση στην ιστορία της ανθρωπότητας.

Από κει και πέρα, σε σχέση με τις αντιδραστικές ρυθμίσεις θα πω το εξής: οι αντιδραστικές ρυθμίσεις στις οποίες αναφέρθηκα δεν αφορούν, κατά κύριο λόγο, το συγκεκριμένο νομοσχέδιο με τη Σύμβαση της Κωνσταντινούπολης, αλλά αφορούν γενικά την πολιτική της Κυβέρνησης σε σχέση με τις γυναίκες και τις προϋποθέσεις, προκειμένου να αντισταθούν στην ενδοοικογενειακή βία. Αφού οι γυναίκες είναι πρωταθλήτριες στην ανεργία, πρωταθλήτριες στη μερική απασχόληση, εργάζονται χωρίς εργασιακά και ασφαλιστικά δικαιώματα, αυτό τι σημαίνει;

Ποιες είναι οι αντιδραστικές ρυθμίσεις της Κυβέρνησης και η ευθύνη της Κυβέρνησης;

Η Κυβέρνηση σήμερα ΣΥΡΙΖΑ – ΑΝ.ΕΛ. δεν διατηρεί το νομικό οπλοστάσιο των προηγούμενων κυβερνήσεων, με βάση το οποίο ένας εργοδότης μπορεί να απολύσει μια έγκυο εργαζόμενη, η οποία δουλεύει με μπλοκάκι και είναι ορισμένου χρόνου;

Οι εργαζόμενες στον τουρισμό – επισιτισμό δουλεύουν με 14 συμβάσεις που είναι το «θαύμα» της κυβέρνησης ΣΥΡΙΖΑ – ΑΝ.ΕΛ. και πετιούνται στον δρόμο. Από δουλεμπορικά οι περισσότερες εργάζονται στον τουρισμό και έρχεται εδώ ο κ. Υπουργός να μας πει ότι αποκλείεται να στηρίξουν ποτέ την απόλυση εγκύων; Μα, είναι η καθημερινή πραγματικότητα που βιώνουν οι γυναίκες του καθημερινού μόχθου και οι εργαζόμενες.

Από κει και πέρα, λοιπόν, σε ό,τι αφορά τις Μ.Κ.Ο., δεν αναφέρθηκα στο ζήτημα τι ρόλο έχουν παίξει οι Μ.Κ.Ο. για την κατάρτιση της Σύμβασης. Αναφέρομαι στο ζήτημα το ότι η ίδια η Σύμβαση -και νομίζω ότι είναι απόλυτα κατανοητό, το διαβάσαμε- τον ρόλο που θα παίξουν οι Μ.Κ.Ο. την επόμενη μέρα στην πρόληψη και στη στήριξη των θυμάτων, αντί να είναι υπόθεση δημόσιων και δωρεάν υπηρεσιών η πρόληψη της ενδοοικογενειακής βίας και η στήριξη των θυμάτων.

Σε ό,τι αφορά το ζήτημα των υπηρεσιών, θέλω να πω ότι είναι πάρα πολύ σημαντικό να στελεχώνονται αυτές οι υπηρεσίες από προσωπικό που θα έχει μόνιμη και σταθερή εργασία και δεν θα εξαρτάται από ευρωπαϊκά προγράμματα τύπου ΕΣΠΑ που έχουν ημερομηνία λήξης.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Ιωαννίδου.

ΕΥΘΥΜΙΑ ΙΩΑΝΝΙΔΟΥ (Επικεφαλής Ελληνικής Αντιπροσωπείας Ευρωπαϊκού Lobby Γυναικών): Κύριε Πρόεδρε, για τη Σύμβαση, έχουμε τοποθετηθεί με πάρα πολλή σαφήνεια.

Εμείς, στο γυναικείο κίνημα, έχουμε μια πραγματική σύμπνοια πάνω στα ζητήματα αυτά. Η ΟΓΕ είναι μέλος μας και χαιρόμαστε πάρα πολύ γι’ αυτό. Εκεί, τουλάχιστον, δεν αντιπαρατιθέμεθα και ο καθένας έχει τη δυνατότητα να εκφράζει τις απόψεις του, τις οποίες σεβόμαστε.

Δεν θα συμφωνήσω, όμως, και δεν θέλω να απαντήσω σχετικά με το φεμινιστικό κίνημα, γιατί δεν είναι έτσι. Απλά, θέλω να πληροφορήσω ότι, όντας και μέλος μας, η ΟΓΕ έχει καταλάβει πάρα πολύ καλά τι και πώς αγωνιζόμαστε, υπερκομματικά, και πάντα όχι μόνο με ενωτική διάθεση, αλλά και πράξη.

Θα πρέπει να ξέρετε ότι η ελληνική αντιπροσωπεία έχει οργανώσεις που εργάζονται όλες εθελοντικά. Έγινε, λοιπόν, μια πολύ πρόσφατη μελέτη σε ευρωπαϊκό επίπεδο, το 2015, έχουμε βγάλει και το σχετικό φυλλάδιο, που έδειξε τις επιπτώσεις της κρίσης και κάναμε και δύο συνέδρια πάνω σε αυτό, με τη συμμετοχή όλων των εμπλεκομένων μερών και, βεβαίως, των εκάστοτε κυβερνήσεων. Η μελέτη απέδειξε ότι σε ευρωπαϊκό επίπεδο και σε όλες τις χώρες του νότου, η βία έχει αυξηθεί. Το ποσοστό δεν μπορεί να είναι ακριβές, γιατί δεν είναι μετρήσιμο από την άποψή του ότι δεν γίνονται καταγγελίες έντονα και μάλιστα υπό τον φόβο, στον οποίο αναφέρθηκα στην εισήγησή μου, του διασυρμού και των διαφορετικών απόψεων που ισχύουν σε κάθε κράτος - μέλος.

Για παράδειγμα, σκεφτείτε ότι στην Ισπανία, τα πράγματα είναι πολύ δύσκολα και με τον Καθολικισμό. Επίσης, στην Ελλάδα δεν γίνονται εύκολα, γιατί έχουμε και το ζήτημα που μας οδήγησε να γίνουμε πιο πιεστικές και είναι το θέμα των προσφυγικών ροών. Δεν χρειάζεται να είναι κανείς στατιστικολόγος ούτε ειδικός κοινωνιολόγος για να καταλάβει, απλά, εγώ, ως δικηγόρος το έχω βιώσει και σε προσωπικό επίπεδο, αλλά θέλω να σας πω, ότι υπάρχει αύξηση και δεν αξίζει τον κόπο η χώρα να διασύρεται, κατά καιρούς, μην έχοντας, τουλάχιστον, την έξωθεν καλή μαρτυρία, γιατί, πραγματικά, τα διεθνή κείμενα έχουν και πολύ βασικό παιδαγωγικό ρόλο.

Τούτο το κείμενο είναι πάρα πολύ διεισδυτικό και έχει πρακτικές εφαρμογές, για τις οποίες είπαμε ότι δεν μπορεί να αρχίσουμε ανάποδα, αλλά πάντα πρέπει να αρχίζουμε θετικά για να πάμε στο παρακάτω βήμα.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Φώτου.

ΕΛΕΝΗ ΦΩΤΟΥ (Δικαστική Ψυχολόγος, Αντιπρόεδρος του Ινστιτούτου Πρόληψης και Θεραπείας της Βίας και Προώθησης της Ισότητας των Φύλων ΒΙΑ – ΣΤΟΠ): Ζητήθηκαν κάποια στατιστικά στοιχεία για τους δράστες και θα μου επιτρέψετε να μην αναφερθώ με τη λέξη «θύματα» στους ανθρώπους που δέχονται τη βία, αλλά με τη λέξη «επιζήσαντες», γιατί αυτή είναι η ταυτότητα που βάζουν οι ίδιοι για τον εαυτό τους, είτε είναι άνδρες είτε είναι γυναίκες.

Πέρυσι, ο δικός μας ο φορέας είχε δώσει βοήθεια σε 150 άτομα στην Καβάλα και στους γύρω νομούς, από τους οποίους 25 είναι δράστες, 30 είναι παιδιά θύματα βίαιων συμπεριφορών, κυρίως bulling, και από αυτούς το 65% είναι γυναίκες και το 35% είναι άνδρες.

Όσον αφορά τους δράστες, έχουμε καταφέρει το εξής στο δικό μας τον νομό και είμαστε πολύ περήφανοι γι’ αυτό. Δουλεύουμε με το σύστημα της εναρμονισμένης κοινοτικής παρέμβασης, το οποίο δουλεύει στον Δήμο του Λονδίνου, στις Αμερικανικές Πολιτείες, ακόμη και στον Οργανισμό Ηνωμένων Εθνών, το UN Women. Αυτό προϋποθέτει την αμέριστη συνεργασία όλων των φορέων είτε αυτοί οι φορείς είναι Μ.Κ.Ο. είτε είναι τα νοσοκομεία είτε είναι ανακριτικές υπηρεσίες είτε εισαγγελείς.

Οι δράστες έρχονται σε εμάς, τόσο με εισαγγελικές διατάξεις όσο και ενημερώνονται στο στάδιο της απολογίας τους στην αστυνομία για το πρόγραμμα της ποινικής διαμεσολάβησης, γιατί έχουμε κατορθώσει και έχουμε εκπαιδεύσει τους αστυνομικούς και τους εισαγγελείς και τους ενημερώνουμε για τα οφέλη που έχουν από αυτό, ακόμη και από το νοσοκομείο και από τα συμβουλευτικά κέντρα και από τις άλλες Μ.Κ.Ο. και δημόσιους φορείς. Οπότε, έτσι, έρχονται τα άτομα σε εμάς, και οι δράστες και τα θύματα. Φυσικά, έρχονται και άνθρωποι μόνοι τους, αλλά, κυρίως, έρχονται με εισαγγελικές εντολές.

Το δικό μας πρόγραμμα διαρκεί από 3 έως 6 χρόνια. Είναι ο χρόνος που προβλέπεται ακριβώς από την εισαγγελική διάταξη. Αυτό γίνεται γιατί, προγράμματα που διαρκούν λιγότερο από έξι μήνες, δεν έχουν ουσιαστικά αποτελέσματα. Η δική μας εμπειρία, την έχουμε δημοσιεύσει και την έχουμε συμπεριλάβει και στο υπόμνημα, είναι ότι, από το στάδιο των έξι μηνών και μετά, αντιλαμβάνεται ο δράστης το άδικο της πράξης του και, μόνο μέσω της ομάδας, εννοώ της ομάδας των δραστών, έρχεται η ουσιαστική βελτίωση της συμπεριφοράς του. Επίσης, θα τονίσω ξανά ότι το θύμα μένει εκτός όλης αυτής της διαδικασίας. Στην ποινική διαμεσολάβηση, δεν μπαίνει το θύμα και ο δράστης, μπαίνει ο δράστης.

Ένα τελευταίο στοιχείο όσον αφορά στα καταφύγια των γυναικών. Να πω ότι στον δικό μας νομό δεν υπάρχει καταφύγιο, αλλά έχουμε πετύχει το εξής: επειδή ακριβώς το αδίκημα της ενδοοικογενειακής βίας είναι αυτόφωρο και αυτεπαγγέλτως διωκόμενο, ο δράστης φεύγει από το σπίτι, ο δράστης επωμίζεται τις συνέπειες της πράξης του, ο δράστης υποχρεώνεται να μείνει μακριά από το θύμα, το θύμα να μένει στο σπίτι του μαζί με τα παιδιά του και να μην έχει καμία συνέπεια.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Εάν δεν υπάρχει άλλη τοποθέτηση, θα ήθελα να σας ευχαριστήσω για την παρουσία σας.

Επίσης, να τονίσω και εγώ από την πλευρά μου ότι ήταν μια πολύ εποικοδομητική συζήτηση. Το ζήτημα του νομοσχεδίου και η κύρωση της Συμβάσεως και οι άλλες διατάξεις είναι κάτι το οποίο συζητείται, συζητήθηκε, θα συζητηθεί στις Επιτροπές και θα ψηφιστεί στην Ολομέλεια. Το ζήτημα της βίας είναι ένα πολύ βαθύ ζήτημα, το οποίο χρειάζεται πολλές συζητήσεις, δεν λύνεται σαν ζήτημα, ωστόσο, στη βάση, που αυτή είναι η ουσία του θέματος, πιστεύω να συμφωνήσετε και συγγνώμη για την παρέμβαση που κάνω, βρίσκεται η καλλιέργεια, η παιδεία, που μπορούν να οδηγήσουν στην αλλαγή νοοτροπίας.

Ευχαριστώ πάρα πολύ όλους σας, όπως και τον Υπουργό, για την εποικοδομητική συζήτηση που είχαμε. Πιστεύω ότι είναι χρήσιμα όσα ειπώθηκαν στην Επιτροπή και πλέον, κυρίες και κύριοι συνάδελφοι, θα έχουμε την Πέμπτη την κατ' άρθρο συζήτηση και, ακολούθως, την άλλη Πέμπτη, τη δεύτερη ανάγνωση και μετά στην Ολομέλεια.

Στο σημείο αυτό γίνεται η γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Θελερίτη Μαρία, Μορφίδης Κωνσταντίνος, Συρίγος Αντώνιος και Συντυχάκης Εμμανουήλ.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κ.κ. Δριτσέλη Παναγιώτα, Μεγαλοοικονόμου Θεοδώρα, Σκούφα Ελισσάβετ, Αυλωνίτου Ελένη, Βούλτεψη Σοφία, Ράπτη Ελένη και Κεφαλίδου Χαρούλα (Χαρά).

Τέλος και περί ώρα 17.05΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΑΝΤΩΝΙΟΣ ΣΥΡΙΓΟΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**